
Nors lietuvių tautinis XIX a. sąjūdis prieš 
spaudos uždraudimą dar tebuvo užuomazgoje, 
tačiau jau ir tuo laiku Lietuvos visuomeninėje 
arenoje iškilo visa eilė ryškių vardų, uždėjusių 
tam tikrą antspaudą visam mūsų XIX a. gyve- 
nimui. Gana čia prisiminti vysk. J. A. Giedrai- 
tį, D. Pošką, A. Strazdą, S. Valiūną, S. Stane- 
vičių, S. Daukantą, L. Ivinskį, J. A. Pabrėžą, M. 
Akelaitį, J. S. Dovydaitį ir kai kuriuos kitus. 
Betgi visus juos nustelbia vyskupas Valančius, 
ypač dėl to, kad jo veikla nesiribojo vien litera- 
tūriniu darbu, kaip daugumo anų, bet prasi- 
skverbdavo į visas Lietuvos viešojo gyvenimo 
sritis. Nors pats jis, paėmęs Žemaičių vyskupijos 
sostą, ir mėgino savo veiklą aprėžti vien bažny- 
tiniu-tikybiniu darbu, vienok dėl tų politinių 
aplinkybių, kuriomis jam teko gyventi ir dirbti, 
jis nuolatos susidurdavo ir su kitomis Lietuvos 
gyvenimo sritimis. Visose jose jisai savarankiš- 
kai pasireiškė ir tuo būdu visai Lietuvos XIX a. 
istorijai uždėjo savo, valančinį antspaudą. 

Tuo laiku neturėjome kito asmens, kurį bū- 
tume galėję greta jo pastatyti. Ir ne tik XIX a., 
bet ir XVII-XVIII a. sunku būtų surasti tokią as- 
menybę. 

Tiesa, šių dienų akimis žiūrėdami į jo veik- 
ią, mes neretai darydavome ir darome jam tuos 
ar kitus priekaištus, kodėl jis atitinkamais savo 
veiklos momentais elgėsi ne taip, kaip mūsų da- 

bartinėmis pažiūromis jis būtų turėjęs ar galė- 
jęs pasielgti, kaip mūsų nuomone būtų buvę ge- 
riau ir mūsų tautai naudingiau. Kita vertus, kar- 
tais vėl kiti jo veikloje pastebi ir tokius nuopel- 
nus, kurių jis iš tiesų neturėjo, kelia jį per aukš- 
tai ten, kur jis daug kukliau veikė. Bet tai yra 
įprastos klaidos, kada šių dienų akimis matuo- 
jami praeities žmonės ir įvykiai. Valančių turi- 
me vertinti tokį, koks jis buvo, o ne tokį, kokį 
mes jį norėtume ar nenorėtume turėti, nes ir 
laikai buvo visai kiti. O ir pats jis buvo grynas 
realistas ir niekados nemėgino būti kokiu atei- 
ties pranašu ir įspėti mūsų tautos ateities kelią. 

Vis dėlto jis liko centriniu visos mūsų XIX a. 
istorijos asmeniu, ir jo neprivalome pamiršti. 
Tačiau kartais ir pamirštame. Jo sukaktys pami- 
nimos vienu kitu mūsų periodinės spaudos kuk- 
liu straipsneliu, ir tiek. Žinoma, žymia dalimi čia 
kaltos ir tos ypatingos aplinkybės, kuriomis kaip 
tik jo trijų sukakčių metu tenka mūsų paverg- 
tai tėvynei gyventi. Vis delto ir tokiais laikais 
nepamirštame ilgai minėti šių dienų gyvųjų 
įvairių mūsų sukaktuvininkų, o apie Valančių 
tylime, nors savaime aišku, nė vieno tų sukaktu- 
vininkų nei greta jo pastatyti negalėtume. Tad 
pamėginkime nors kiek prisiminti ir kitiems ne- 
žinantiems ar pamiršusiems priminti jo gyveni- 
mo kelią, pradžioje tylų, nepastebimą, paskiau 
sistęmingai vis kylantį į viršų, kol pagaliau 
jis savo asmeniu aptraukė visą Lietuvos hori- 
zontą. Po visos eilės užimančių Žemaičių vysku- 
pijos sostą įvairių stambių didikų šeimų atsto- 
vų šis pirmasis vyskupas “iš mužikų" visus juos 
pralenkė, ir tik kai kuriais atžvilgiais greta jo. 
tegalima pastatyti veikusį XVI-XVII a. sąvarto- 
je vyskupą Merkelį Giedraitį. 

I. 


Kada 1801 m. vasario 16 d. (naujuoju stiliu- 
mi vasario 28 d.) Salantų valsčiaus Medsėdžių 
Nasrėnų ūkininkams Mykolui, Martyno sūnui, ir 
Onai Stankaitei Valančiams gimė jų trečias vai- 
kas, vargu ar kas iš namiškių galvojo, kokį ke- 
lią teks ateityje jam išeiti. Jau rytojaus dieną 
jis buvo Kalnelio bažnyčioje pakrikštytas Mo- 
tiejaus vardu. Šį vardą pasirinkta kūdikio dž- 
dės, Milašaičių filialisto kunigo Motiejaus Va- 
lančiaus-Volončevskio garbei. Vėliau, jau būda- 
mas vyskupu, Valančius vartojo du — Motie- 
jaus Kazimiero — vardus. Šis Kazimieras atsi- 
rado kartu su Volončevskio pavarde vėliau iš- 
taisytoje metrikoje. Mat, tais laikais, jei kuriam. 
valstiečių vaikui kartais ir pavykdavo savo tik- 
rais dokumentais stoti į vidurinę mokyklą, tai 
kelias į aukštąsias mokyklas jiem buvo užtver- 
tas reikalavimu, kad vien bajorų vaikai tegalį 
aukštąjį mokslą eiti. Bet jau ir XVIII a., o ypač 
XIX a. ligi baudžiavų panaikinimo, buvo ne- 
sunku, fiktyviai susibajorinant, šias luomines 
kliūtis aplenkti. Vieni, imdami metrikų išrašus 
iš parapijos metrikų knygų, susitarę su tais, kas 
tuos išrašus pagamindavo, juos atitinkamai ištai- 
sydavo. Kiti tiesiog nusipirkdavo iš įvairių smul- 
kių bajorėlių jiems nereikalingus ir nebevartoja- 
mus bajoriškus dokumentus. Kiti vėl, pasinau- 
doję vietinių įstatymų spragomis, pristatydavo 
vietos teismui porą liudininkų bajorų, kurie 
teisme ir paliudydavo, kad prašytojas esąs iš 
tėvų protėvių neabejotinas bajoras. Pagaliau 
dar kiti (pvz. tas pats Simanas Daukantas) pa- 
tys sugebėdavo parašyti abejonių nekeliančius 
bajoriškus dokumentus, net pergamente. Ir bc- 

veik niekas, išskyrus gal kitą užsispyrusį savo 
baudžiauninką atgauti vergijos  šalininką 
(pvz. Gorskis kunigo Valmiko-Vilmiko byloje), 
dėl to triukšmo nekėlė, nes savo laiką atgyvenę 
įstatymai niekam neimponavo, ir tie, kam tokie 
sufalsifikuoti dokumentai būdavo pristatomi, 
pasitenkindavo jų išoriu panašumu į tikruosius, 
nors ir neabejojo, jog jie buvę suklastoti. Jie pa- 
prastai ir nekvestionavo tuos dokumentus pri- 
stačiusių teisės gauti aukštosios mokyklos bai- 
gimo diplomą. 

Pirmam J. Tumui pavyko surasti ir tikrąją 
Valančiaus gimimo metriką ir ją sulyginti su 
ištaisytąja, kur Valančiaus tevai jau virto bajo- 
rais Volončevskiais. Tumas spėdavo, kad ši met- 
riką buvusi ištaisyta, Valančiui laukiant pasky- 
rimo vyskupu. Nors tikrai, Valančiaus įsivysku- 
pavimo byloje figūruoja ta pati taisytoji metri- 
ka, tačiau joki bažnytiniai kanonai nei rusų 
įstatymai nereikalavo, kad vyskupais būtų ski- 
riami tik iš bajorų luomo kilę. Be abejo, ši met- 
rika buvusi ištaisyta daug anksčiau, o paskui jau 
Valančius jos savaime negalėjo keisti. Daugelis 
ištaisydavo savo metrikas, jau stodami į vidurinę 
mokyklą, bet ir čia anų laikų mokyklų mokinių 
sąrašuose (taip pat ir Žemaičių Kalvarijos mo- 
kykloje, kur Valančius mokėsi) prie daugelio 
mokinių pavardžių nurodoma, kad jie yra kilę 
iš valstiečių, taigi galima buvo ten stoti ir be 
bajoriškų dokumentų. Greičiausia, Valančiui te- 
ko parūpinti taisytą metriką, ar stojant į Vyriau- 
siąją Vilniaus Seminariją, ar ją baigiant, nes ši 
aukštoji mokykla, lygiai kaip ir Vilniaus Uni- 
versitetas, neturėjusi teisės išduoti baigimo dip- 
Jomą nebajorui. 

Motiejui gimus, jo tėvas jau buvo baigęs 50 


metų (jis gimė 1752 m. ir mirė 1828 XII 13), o 
motina tiktai 31-us (ji gimė 1770 Ii 21 Kulu- 
pėnuose Kartenos vlsč. ir mirė Varniuose 1859. 
XII 24, taigi jau bebaigianti 90 metų). Motie- 
jus buvęs jų tretysis vaikas. Vyriausioji sesuo 
Marijona (ne Marcijona, kaip rašo A. Alekna) 
buvo gimusi 1796 I 6, vėliau buvo ištekėjusi už 
Viskantos, o šiam mirus, už Jono Rudavičiaus. 
Ji mirė 1865 XII 27. Brolis Julijonas Mykolas 
gimė 1797 XII 29 ir nuo 1820 m. stojo į bernar- 
dinų ordiną kaipo tėvas Julijonas Volončevskis. 
Jis mirė 1859 III 30. Bet Motiejus nebuvo pas- 
kutinysis vaikas. 1805 XII 18 gimė dar sesuo 
Petronėlė (mirusi 1867 I 3), vėliau ištekėjusi 
už Kazimiero Bagdanavičiaus, o šiam mirus, už 
Simano Barškiečio, kuris pasivadino Beresnevi- 
čium. Jauniausias brolis Peliksas Justinas gimė 
1808 V 30. Šis, kaip ir Motiejus, siekė aukštojo 
mokslo, bet pasirinko ne dvasininko, bet gydy- 
tojo profesiją. Kadangi stojant į universitetą rei- 
kėjo susibajorinti, tai jis, progai pasitaikius, iš 
Justino Bohdžzievičiaus nusipirko šiam nereika- 
lingus dokumentus ir 1832 m. stojo į Dorpato 
(Tartu) universiteto medicinos fakultetą ne kaip 
Valančius ar Volončevskis, bet kai Justinas Boh- 
dzievičius. Medicinos fakultetą jis pabaigė 1840 
m., bet ir nepradėjęs gydytojo praktikos, jis čia 
pat Dorpate 1840 II 23 pasimirė, 

Ligi savo amžiaus 15 metų Motiejus gyveno 
ievų ūkyje, versdamasis įprastais kaimo darbais, 
bet kartu ir kiek mokydamasis, nes, matyti, ku- 
nigo Motiejaus raginami, tėvai buvo nusistatę 
leisti jį į kunigus. Prie dėdės kiek pasiruošęs, 
Motiejus 1816 VIII 16 stojo į artimiausią jam 
Žemaičių Kalvarijos tėvų domininkonų vedamą 
vidurinę mokyklą. ši mokykla nebuvo tiek popu- 

liari, kiek seniausioji Žemaitijoje Kražių gimna- 
zija, bet vis dėlto patraukdavo labai didelį mo- 
kinių skaičių, ypač nuo 1818 m., kada prie savo 
senųjų keturių klasių pridėjo dar dvi. Tuo būdu 
susilyginusi su Kražių gimnazija, ji savo abitu- 
rientams suteikdavo teisę stoti į aukštąją mo- 
kyklą. Įdomu tačiau, kad žymiausią Kalvarijos 
mokyklos mokinių dalį sudarydavo kaip tik to- 
kie pat, kaip ir Valančius, valstiečių vaikai. 

Valančius iš karto stojo į antrąją klasę. Mo- 
kykloje penkerius metus pasimokęs, jis 1821 m. 
ją baigė. Nors savo išlikusiuose užrašuose Va- 
lančius ir pateikė kiek prisiminimų apie mokyk- 
lą ir jos mokytojus, bet iš tų užrašų nematyti, 
kad mokykla būtų jam didesnę įtaką padariusi. 
Kitų mokinių tarpe niekuo neišsiskyręs, jis ra- 
miai, be kokių nuotykių ir nė vienoje klasėje 
neužkliuvęs, ją visą išėjo, pasiruošęs stoti į se- 
minariją. 

1821— 1822 metus jis praleido pas tevus ir iš 
dalies pas dėdę Motiejų ir tik 1822 X 1 stojo į 
Varnių dvasinę seminariją, kurią išėjo lygiai per 
dvejus metus ir pabaigė 1824 X 1. Kaip tik tuo 
laikų atsiradus vienai Žemaičių vyskupijos va- 
kansijai Vilniaus Vyriausiojoje Seminarijoje, 
jis, kaip vienas geriausiųjų seminarijos alumnų, 
buvo į tą seminariją iškomandiruotas, dar nega- 
vęs šventinimų, nes neturėjo reikalingų metų. 


2. 


Vilniaus Vyriausioji Kunigų Seminarija bu- 
vo 1808 m. pradėjusi veikti kaip Vilniaus uni- 
versiteto padedamoji mokslo įstaiga, bet kartu 
ji dirbo ir kaip savarankiškai valdoma aukštoji 
uždara dvasinė mokykla, vien formaliai su uni- 

versitetu surišta, tik nuo jo nepriklausomai dva- 
sinės vyresnybės tvarkoma. Iš visų buvusios Di- 
džiosios Lietuvos Kunigaikštijos teritorijos ka- 
talikų ir unitų vyskupijų čia buvo siunčiamas 
aukštosioms teologijos studijoms tam tikras skai- 
čius stipendininkų, parenkamų ne vien iš vieti- 
nes dvasines seminarijas baigusių, bet ir nebai- 
gusių ir net kartais ir iš visai prieš tai seminari- 
jos nelankiusių kandidatų. Greta savarankiškai 
vien Vyr. Seminarijoje dėstomų kursų šios mo- 
kyklos studentai klausė eilės privalomų jiems da- 
lykų universiteto moralinių ir politinių mokslų 
(teisių) fakultete, būtent — šv. Rašto, dogmati- 
nės, Moralinės, vėliau ir pastoralinės teologijos, 
bažnytinės istorijos, bažnytinės teisės, lotynų ir 
lenkų literatūros, logikos ir graikų kalbos, taip 
pat neprivalomų — prigimtosios ir tautų teisės, 
politinės ekonomijos ir kai kurių grynai gamtos 
mokslų dalykų fizikos-matematikos fakultete. 
Tačiau 1827 m. visi politinio moralinio fakulteto 
teologiniai dalykai buvo perkelti į atskirą to fa- 
kulteto teologijos skyrių, faktiškai savarankišką 
teologijos fakultetą, tvarkomą atskiro prodekano. 

Valančius stojo į Vyr. Seminariją kaip tik 
tais metais, kada dėl pagarsėjusios tuo laiku 
1823—1824 m. universiteto vad. filomatų-filare- 
tu bylos universiteto darbas buvo smarkiai su- 
krėstas ir sutrukdytas, daugelis studentų buvo 
kalinta, ištremta ir išvaikyta. Tačiau Vyr. Semi- 
narija, kaipo uždara mokykla, kurios klausyto- 
jai nebuvo įtraukti į anas bylas, beveik nenu- 
kentėjo. Bet šie universiteto sukrėtimai kiek at- 
siliepė ir Vyr. Seminarijos mokslui, kadangi kai 
kurie profesoriai (pvz. J. Lelevelis) buvo visai 
iš universiteto pašalinti, o ir be to, kaip tik tuo 
laikų mirė keletas žymiausiųjų teologinių ir kitų 

dalykų dėstytojų — 1823 m. mirė prof. Cho- 
dani, 1824 m. Golianskis, 1825 m. žymiausias 
universiteto filologas Groddekas. Savo dėstytojų 
tarpe Valančius turėjo dogmatinės teologijos 
profesorių, būsimąjį Vilniaus vyskupą A. B.Klon- 
gevičių (Klungį), Šv. Rašto ir biblinės archeolo- 
gijos prof. unitą kun. Mykolą Bobrovskį, kuris 
vėliau, rusų valdžiai prievarta uniją naikinant, 
virto pravoslavų, moralinės ir pastoralinės teo- 
logijos dėstytoją kun. Igną Borovskį, homiletikos 
ir biblinės archeologijos dėstytoją kun. Joną 
Skydelį, moralinės teologijos dėstytoją unitų ku- 
nigą Platoną Sosnovskį, dogmatinės teologijos 
ir bažnytinės istorijos dėstytoją Antaną Fijal- 
kovskį (vėlesnįjį metropolitą), kanonų teisės 
prof. Cappellį, hebrajų kalbos Simaną Žukovskį, 
lotynų kalbos J. S. Hrinevičių ir kt. 

Dar prieš Valančiaus atvykimą į Vilnių čia 
universiteto studentų tarpe buvo užsimezgęs sa- 
varankiškas lietuvių sąjūdis, kuriam vadovavo 
S. Stanevičius, K. Zabitis, S. Daukantas. Iš to 
sąjūdžio atsirado ir savarankiška slapta lietu- 
viška kuopelė, kurios narių dalis liko Vilniuje ir 
po tų visų studentiškų suiručių. Neturime tie- 
sioginių žinių, ar Valančius turėjo kokių ryšių 
su to sąjūdžio dalyviais. Tačiau atrodo, kad šio- 
kių tokių ryšių vis dėlto buvo buvę. Pavyzdžiui, 
1826—1827 m. kunigui Antanui Savickiui, tuo 
laiku Tirkšlių vikarui, renkant savo ruošiamai 
išleisti knygai—vertimui Tomo Kempiečio “Apey 
Sekima Chrystusa Pona" (ji tebuvo išspausdinta 
1828 m.) prenumeratą ne tiktai Žemaičiuose, bet 
ir Vilniuje, prenumeratorių tarpe greta Simano 
Stanevičiaus, kunigo Vincento Valmiko (Vilmi- 
ko) ir kitų randame ir užsisakiusį du egzemplio- 

rius Valančių. Galimas daiktas, kad jie visi buvo 
kartu suėję ir knygą užsiprenumeravę. 

Beveik vienu laiku su Valančiumi tiek Vy- 
riausiojoje Seminarijoje, tiek ir universitete stu- 
dijavo ir vėlesnysis Vilniaus dvasinės seminarijos 
rektorius Antanas Kitkevičius (Kikutis), ilga- 
metis Pabiržės klebonas, parašęs ir vieną lietu- 
višką knygutę kunigas Tadas  Lichodzie- 
jauskis, taip pat ir Tomas Dobševičius, kuris 
iš Žemaitijos buvo vėliau nusikėlęs į Lucko vys- 
kupiją ir iš ten paskirtas Kijevo universiteto teo- 
logijos katedros profesorium. Ryšiai tarp Va- 
lančiaus, Kikučio ir Dobševičiaus nenutrūko, 
jiems ir mokyklą baigus — Kikutis vėliau talki- 
ninkavo Valančiui, kai šis spausdino savo kny- 
gas Vilniuje, o su Dobševičium Valančius palai- 
kydavo ligi savo mirties nuolatinę koresponden- 
ciją, vis stengdamasis jį grąžinti Žemaičių vys- 
kupijon. Pats Dobševičius buvo vėliau parašęs 
pirmąją plačią “Žemaičių Vyskupystės“ recen- 
ziją. 

3. 


1828 m. Valančius pabaigė Vyriausiąją Se- 
minariją teologijos kandidato laipsniu, o tų pa- 
čių metų gegužės 16 d. buvo Vilniaus katedroje 
įšventintas kunigu. Birželio 30 d. jis gavo ir 
teologijos magistro laipsnį. Kadangi jis buvo 
įšventintas ne savo vyskupijos sostinėje Var- 
niuose, bet Vilniuje, tai matyti, kad tuo laiku 
jis jau buvo iš savo vyskupijos išsikėlęs į Vil- 
niaus vyskupiją. Atrodo, kad tai jis buvo sąmo- 
ningai padaręs. Platesnis Lietuvos sostinės gyve- 
nimas buvo savotiškai jį paveikęs — jis čia susi- 
prato ir atjautė savo jėgas, savo tinkamumą pla- 
tesniam darbui, negu tas, kuris jo laukė grįžus 


13 


į Žemaitiją, kur jis būtų turėjęs ar kokiam už- 
kampyje vikarauti ar likti kokio mažo miestelio 
gimnazijos kapelionu. Jis matė, kad, nežiūrint 
svetimosios okupacijos, Vilnius vis dar diriguoja 
visam Lietuvos ne tik politiniam, bet ir bažnyti- 
niam gyvenimui. Tad jis bus manęs, kad jam, 
pasilikusiam Vilniaus vyskupijoje, atsivers pla- 
tesnis veiklos kelias. Bet jis tuo žvilgsniu apsi- 
riko. 

Nuo 1828 IX 1 jis buvo paskirtas Moziriaus 
(Minsko gubernijos, bet Vilniaus vyskupijos) 
apskrities mokyklos kapelionu ir čia buvo išlai- 
kytas šešerius metus. Nors nuo tų pačių 1828 m. 
balandžio mėnesio pabaigos Vilniaus vyskupiją 
valdė jo buvęs dogmatinės teologijos profesorius 
kunigas Andrius Benediktas Klongevičius, pats 
kilęs iš valstiečių Klungių ir taip pat, kaip ir 
Valančius, susibajorinęs, bet ligi jis 1889 m. bu- 
vo paskirtas aktualiuoju vyskupu, svariausią 
balsą skiriant ir kilnojant kunigus turėjo čia 
Vilniaus kapitula ir konsistorija, o šios kaip tik 
ir buvo griežtai bajoriškai nusistačiusios. Todėl, 
“mužikų vaikui" nelengva čia buvo į priekį pra- 
sistumti. Dar 1819 m. ta pati Vilniaus kapitula 
griežtai buvo nusistačiusi prieš to paties Klon- 
gevičiaus paskyrimą kanauninku, kada univer- 
sitetas, pasinaudojęs savo sena privilegija, jį tai 
vietai rekomendavo. Jie nesutiko išrinkti kanau- 
ninku savo būsimąjį vyskupą, motyvuodami tuo, 
kad nebūdamas bajoras, jis negalįs būti ir ka- 
nauninkų. Ir turėjo nusileisti tik tuomet, kada 
universitetas jiems nurodė, kad šis, paskirtas uni- 
versiteto profesorium, jau tuo pačiu įgijęs asme- 
nines bajorystės teises. Iš šiaip nusistačiusios 
kapitulos ir Valančiaus nieko negalėjęs laukti. 

Nors Valančius turėjo ir teologijos magistro 


14 


laipsnį ir tuo būdu jau buvo išsiskyręs iš ben- 
dros kunigų masės, bet tame Moziriuje jis buvo 
visai pamirštas. Gyvendamas visai svetimoje 
jam aplinkoje, kur visa liaudis buvusi gudiška ir 
daugiausia unitai, o bajorai ir miestiečiai buvo 
visai aplenkėję, jis jautėsi kaip ir ištremtas tarp 
visai svetimų Žmonių. 

Iš to laiko išliko du jo lenkiškų pamokslų rin- 
kinčliai, rašyti Moziriuje 1828 ir 1832 m., ku- 
riuos jis, matyti, sustatė tiesiog iš nuobodumo, 
nes ir pats tuos rašinius pavadino “Moje zaba- 
wy“ — mano pramogos. Tačiau vienu atžvilgiu 
toji I Ioziriaus “tremtis" jam išėjo į naudą. Kaip 
tik čia jam bekapelionaujant, užėjo 1831 m. su- 
kilunas. Žemaičiuose jis buvo apėmęs visą kraš- 
tą. Ten nedaug teliko jaunų, savo krašto nelai- 
mes atjaučiančių kunigų, kurie tuo ar kitu būdu 
nebūtų su sukilimu susidūrę, o paskiau, rusų 
valdžiai sukilimą numalšinus, nebūtų dėl to nu- 
kentėję. Jei tuo laiku Valančius būtų gyvenęs 
Žemaitijoje, vargu ar ir jis nebūtų buvęs tan sū- 
kurin itrauktas, o tai vėliau galėjo skaudžiai at- 
siliepti jo tolimesnei karjerai, nes asmuo, dėl 
sukilimo politiškai susikompromitavęs, niekados 
nebūtų buvęs pristatytas nei patvirtintas vys- 
kupu. Kas kita Moziriuje — svetima aplinka, 
svetimi žmonės, svetimi ir jų siekimai. Nors ir 
ten vietomis bajorai mėgindavo organizuoti su- 
kilėlių būrius, bet jie nesugebėjo plačiau pasi- 
reikšti. Paties Moziriaus sukilimas visai nepalie- 
tė, ir tuo būdu šių neramumų neužgriebtas liko 
ir Valančius. 

Sukilimą numalšinus, kaip tik gudų gyvena- 
mose srityse prasidėjo rusų vyriausybės plačiu 
mastu pravedama unijos naikinimo ir unitų ver- 
timo į pravoslaviją akcija. Ir šiaip nematydamas 

prieš save jokių ateities perspektyvų ir nenorė- 
damas būti įtrauktas į susijusius su unijos nai- 
kinimu katalikų kunigų persekiojimus, Valan- 
čius pasiryžo grįžti savo senojon vyskupijon. Se- 
nelis vyskupas Juozapas Arnulpas Giedraitis, 
nors po sukilimo ir pats buvo nustojęs savo vys- 
kupijoje valdžios ir dėl to visai jau nesikišo į 
kunigų skyrimą, vistiek, tik gavęs kunigo Va- 
lančiaus prašymą atgal jį priimti į Žemaičių vys- 
kupiją, tuojau jį numatė Kražių gimnazijos ka- 
pelionu ir jau 1834 II 26 kreipėsi į Vilniaus 
mokslo apygardos globėją, prašydamas perkelti 
Valančių iš Moziriaus į Kražius. 

Prasidėjo beveik pusmetį trukęs susirašinė- 
jimas tarp Lietuvos švietimo reikalus tvarkan- 
čių įstaigų ir Minsko gubernatoriaus Kartaševs- 
kio, kol pagaliau šis tokiam perkėlimui pritarė, 
gavęs iš Moziriaus policijos pranešimą, kad Va- 
lančius esąs patikimų pažiūrų ir kad jis nedaly- 
vavęs 1831 m. sukilime. 

1834 m. liepos mėnesį Valančius išvyko iš 
Moziriaus ir per Minską išvažiavo į savo naują 
paskyrimo vietą — į Kražius. 


4, 


Nors, palyginti su Moziriumi, Kražiai tebuvę 
mažas užkampio miestelis, bet jų garsas ir reikš- 
mė buvo visai kitokie. Čia jau XVII a. pradžioje 
buvo įkurta jėzuitų kolegija, kuri po jėzuitų ka- 
satos buvo perreformuota į gimnaziją, o nuo 
1803 m. įkūrus Vilniaus universitetą, ji ir to- 
liau veikė, to universiteto prižiūrima. Ji nebuvo 
likviduota, patį universitetą panaikinus. Visą lai- 
ką ji buvo populiariausia vakarų Lietuvos mo- 
kykla, sutraukdavusi mokinius iš įtakingiausių 

Žemaitijoje šeimų. Jie ir mokyklą baigę ne- 
nutraukdavo su ja saitų. Dėl to tiek pati mokyk- 
la, tiek ir visas jos pedagoginis personalas buvo 
nuolatos vietos įtakingos visuomenės stebimi. Čia 
atvykęs Valančius pateko į savo aplinką, o susi- 
dūręs su vietos aukštuomene, atkreipė į save 
ir jos dėmesį, užmezgė daug naujų pažinčių ir 
pradėjo pats kilti. 

Kražiuose Valančius išbuvo tiek pat, kiek ir 
Moziriuje — lygiai šešerius metus — nuo 1834 
m. rugpiūčio pradžios ligi 1840 m. liepos mėne- 
sio pabaigos. Čia jis buvo gimnazijos kapelionu, 
tikybos Mokytoju ir gimnazijos bibliotekininku. 
Jau Moziriuje įgijęs nemažą pedagoginį patyri- 
mą, jį čia gražiai išplėtė ir savo mokiniams turė- 
jo didelę įtaką. Visi jo buvę mokiniai Kražiuose 
vėliau jį entuziastiškai minėjo, ypač ir dėl to, 
kad kiti jų mokytojai maža kuo tuo laiku pasi- 
reikšdavo, jei nebent specialia neapykanta lietu- 
vių kalbai ir lietuviams. Pvz. profesorius And- 
rius Ugenskis viename savo laiškų Valančiui 
(1859 X I) prisimena, kaip Kražių gimnazijos 
lenkai mokytojai gerai lenkiškai nekalbančius 
vaikus vadino “juodais žemaičiais". O apie tą 
pati Valančių Ugenskis rašo, kad jis pamokų 
metu, kalbėdamas apie reformacijos sklidimą 
Lenkijoje ir Lietuvoje, netiesiogiai kreipdavo 
mokinių dėmesį į lenkų intrygas prieš Lietuvą, 
į tai, kaip jie persekiodavo Lietuvos savarankiš- 
kumo gynėjus ir kt. Tr pats Valančius, jau vys- 
kupu tapęs, mielai apsisupdavo savo buvusiais 
kražiškiais mokiniais. Savo guvusį mokinį Kra- 
žiuose kunigą Jeronimą Račkauskį jis paskyrė 
seminarijos profesorium, o paskiau, rusams iš- 
trėmus J. S. Dovydaitį, ir seminarijos rektorium; 
kitą savo mokinį, baigusį vėliau Maskvoje me- 

diciną, Vladą Andžejevskį, jis pasirinko savo 
nuolatiniu gydytoju ir t.t. 

Kražiuose Valančius įsitraukia ir į mokslo ir 
literatūros darbą. Turtinga Kražių gimnazijos 
biblioteka, tuo laiku didžiausia visoje Žemaiti- 
joje, tuo žvilgsniu jam davė gražią medžiagą. 
Deja, nors beveik visa ši biblioteka buvo ligi 
mūsų laikų išlikusi Kauno ir Vilniaus universi- 
teto bibliotekose, nebuvome suskubę paskelbti 
jos knygose išlikusių be galo įdomių paties Va- 
lančiaus užrašų. Mat, besinaudodamas tos bib- 
liotekos knygomis, Valančius buvo įpratęs jų 
pabaigoje įrašyti trumpą viso veikalo apibūdini- 
mą, tai ir savo parašu patvirtindamas. Šiose pa 
stabose jis pasireiškė ne tik rimtu teologų, bei 
ir istoriku, keliais trumpais ir ryškiais posakiais 
sugebančiu kritiškai įvertinti knygos teigiamas 
ir neigiamas puses. Jei kada nors visos tos jo pa- 
stabos bus paskelbtos, tai teks pripažinti, kad 
Valančiaus asmenyje, tarp kita ko, turėjome ir 
vieną pirmųjų mūsų rimtų teologų teoretikų. 

Greta to darbo jis, gyvendamas Kražiuose, 
pradeda tiek gimnazijos bibliotekoje ir archyve, 
tiek ir vyskupijos centro archyve rinkti savo su- 
manytai Žemaičių vyskupijos istorijai medžia- 
gą. Akstiną jai rašyti, greičiausia, jam davė 
trumputis, 1830 m. lenkų kalba išspausdintas ku- 
nigo Stanislovo Čerskio Žemaičių vyskupijos ap- 
rašymas, kuriame iš tikrųjų tos istorijos beveik 
ir nebuvo, nes jos didžiausią dalį sudarė vien 
Skuodo dekanato ir Salantų parapijos istorija. 
Tačiau šį darbą Valančius baigė tiktai 1848 m., 
jau gavęs pasinaudoti ir Petrapilio archyvų me- 
džiaga. 

Šiuo gyvenimo laikotarpiu jis kviečiamas 
bendradarbiauti ir kitiems leidiniams. L. A. Ju- 

cevičius savo 1841 m. išleistame rinkinyje 
“Linksmine" išspausdinęs 1836 II 5 tos gimną- 
zijos mokytojo Pelikso Moračevskio parašytą 
lenkišką eilėraštį Valančiaus garbei, buvo iš pas- 
tarojo išgavęs ir mums šiuo tarpu arčiau neži- 
nomą straipsnį savo ruošiamam rinkiniui “Ofiar- 
nik Religijny“, kuris turėjęs būti išspausdintas 
apie 1842 m., tiktai jo nepavyko niekur surasti 
ir nera žinios, ar jis iš viso buvęs išspausdintas. 

Tačiau Valančiui svarbiausioji jo gyvenimo 
Kražiuose išdava buvusi ta, kad čia jo darbas 
buvo nuolatos stebimas Žemaičių vyskupijos 
kurijos. o šiai palaikant nuolatinius saitus su 
Vilniumi, jis pasidarė žinomas ir Vilniaus bažny- 
tinėms sferoms, ko jis būtų negalėjęs atsiekti, 
dirbdamas Vilniaus vyskupijoje. 

1840 m. pradžioje Vilniaus Dvasinėje Akade- 
mijoje atsirado laisva dėstytojo vieta. Visai nie- 
ko apie tai nežinodamas ir savo kandidatūros net 
ir nestatydamas, Valančius buvo išrinktas tos 
akademijos dėstytoju. 1840 V 10 Rusijos vi- 
daus reikalų ministras Stroganovas, kurio ži- 
nioje akademija buvo, patvirtino Valančių ad- 
junktu pastoralinei teologijai ir biblinei archeo- 
logijai dėstyti — kaip tik toms mokslo discipli- 
noms, iš kurių anose savo bibliotekinėse pasta- 
bose Valančius buvo padaręs daugiausia užrašų. 

1840 m. birželio mėnesį akademijos rektorius 
Fijalkovskis jam oficialiai pranešė apie šį iš- 
rinkimą ir patvirtinimą ir kartu kvietė jį at- 
vykti tuojau po šv. Petro į Vilnių priesaikos 
duoti. Tuo būdu pasibaigė šis kražiškis Valan- 
čiaus gyvenimo tarpas. Pasibaigė kaip tik 
laiku, nes jam tik iš čia išvykus, didelei moki- 
nių grupei (jų tarpe ir minėtiems anksčiau J. 
Račkauskiui ir V. Andžejevskiui) buvo iškelta 

byla dėl priešvalstybinių parašų ir kitų nera- 
mumų. Nors su ta byla Valančius ir neturėjo nie- 
ko bendra, bet lengvai būtų galėjęs dėl jos susi- 
kompromituoti, nes daugelis tų mokinių buvo 
jo ypatingai mėgiami ir globojami. O vėl po ke- 
lerių metų, 1844 m. rugpiūčio mėnesį, ir pati 
Kražių gimnazija, išgyvenusi pustrečio šimto 
metų, buvo perkelia į Kauną, kur virto pirmąja 
naujai įkurtos Kauno gubernijos valdiška gim- 
nazija. 
5, 


183i m. rusų valdžiai likvidavus Vilniaus 
universitetą, greta medicinos fakulteto, pavers- 
to Medicinos Akademija, pavyskupio Klongevi- 
čiaus rūpesčiu buvo paliktas ir teologijos fakul- 
tetas, kuris, sujungtas su taip pat panaikinta Vil- 
niaus Vyriausiąja Seminarija, virto Dvasinę Ka- 
talikų Akademija. Pastaroji tačiau pradėjo veik- 
ti tiktai nuo 1834 m. vasario 11 d. Paskyrimas 
tos akademijos dėstytoju Valančiui turėjo dide- 
lės reikšmės, nes atvėrė jam duris į platesnį pa- 
saulį. Jis čia dirbo su visa eile asmenų, kurie vė- 
liau suvaidinc žymų vaidmenį tiek Lietuvos, tiek 
ir Rusijos katalikų bažnytinėje hierarchijoje, 
ypač vėlesniaisiais laikais, kada Rusijos vyriau- 
sybė, nuolatos po akimis turėdama tos akademi- 
jos dėstytojus, iš jų tarpo daugiausia ir rinko 
savo kandidatus vyskupų sostui užimti. 

Pirmajame savo, kaip akademijos dėstytojo 
darbo etape neteko Valančiui galvoti apie toli- 
mesnę karjerą, nes visą jo energiją išsemdavo 
ruošimasis paskaitoms ir pastangos greičiau įsi- 
gyti teologijos daktaro laipsnį. Mat, iš akademi- 
jos dėstytojų buvo reikalaujama, kad jie tokį 
laipsnį turėtų, tuo tarpu gi Valančius, kaip ži- 

nome, buvo tik teologijos magistras. Dėl to jo 
padėtis akademijoje buvusi tik laikina. Dvejus 
metus pasidarbavęs, jis 1842. VI. 19 toje pat aka- 
demijoje gavo ir teologijos daktaro laipsnį. Jo 
disertacija nebuvo išspausdinta, tai ligi šiol ne- 
pavyko nustatyti, kokia tema ji buvusi para- 
šyta. 

s Tuo tarpu uoliai vykdydama savo rusifika- 
cinę politiką Lietuvoje, rusų vyriausybė nusi- 
statė likviduoti ir abidvi Vilniuje gyvuojančias 
aukštąsias mokyklas, senojo universiteto lieka- 
nas. Medicinos Akademija buvo visiškai panai- 
kinta, jos biblioteka buvo atiduota Kijevo uni- 
versitetui, o visos mokslo įstaigos buvo išskai- 
dytos tarp įvairių Rusijos universitetų. Norėta 
sulikviduoti ir Dvasinę Akademiją, bet tuomet 
būtų tekę aukštosioms teologijos studijoms stu- 
dentus siųsti į Varšuvą, kur dar ligi 1867 m. gy- 
vavo savarankiška Dvasinė Akademija. Tokio 
siuntimo kaip tik vyriausybė labiausiai stengėsi 
išvengti, prisibijodama lenkų įtakos. Taigi nu- 
sistatyta Vilniaus akademijos nenaikinti, tik ją 
iškelti į Petrapilį, kur ji, būdama nuolatinėj vy- 
riausybės kontrolėj, nebūtų jai pavojinga. 

1842 m. rugpiūčio mėnesį šis perkėlimas ir 
buvęs įvykdytas. Kartu buvo perkelta ir tur- 
tinga, žymiausia dalimi iš seno Vilniaus univer- 
siteto knygų sudaryta biblioteka. Su akademija 
išsikėlė ir žymiausioji dalis jos profesūros — Ja- 
kubielskis, Borovskis, Bagienskis ir Valančius. 
Jau Petrapilyje akademijos mokslo personalas 
buvo papildytas kai kuriais kitais profesoriais. 
Akademijos rektorium vietoje Antano Fijalkovs- 
kio buvo paskirtas vėlesnysis arkivyskupas Ignas 
Holovinskis, kuris, ir arkivyskupu tapęs, ligi pat 

savo mirties 1855 m. valdė akademiją. 

Petrapilyje apsigyvenęs, Valančius užmezgė 
artimus ryšius su dvasinėmis katalikų hierarchi- 
jos viršūnėmis, bet ypač didelę jam čia įtaką tu- 
rėjo pats rektorius Holovinskis. Tai buvęs dide- 
lių diplomatinių gabumų karštas lenkų patrio- 
tas, kuris sugebėdavo taip vikriai laviruoti, kad 
rusų valdžia jį laikė jai atsidavusiu kunigu ir 
visai juo pasitikėdavo, nors šis tiktai gudriai ją 
vedžiojo už nosies, nedarydamas nieko, kas ga- 
lštų pakenkti katalikybės reikalams Rusijos 
valstybėje, ir visais pagrindiniais klausimais 
slaptai susinešdamas su Vatikanu. Vėliau tapęs 
vyskupu, Valančius savo santykiuose su rusų 
valdžia kaip tik dažniausiai ir prisilaikydavo 
Holovinskio taktikos, tik ją žymiai patobulino, 
ypač ten, kur tekdavo turėti reikalo su žemes- 
niais administracijos atstovais. 

Kadangi akademija buvo tiesiogėje vidaus 
reikalų ministerijos dvasinių reikalų departa- 
mento žinioje, priežiūros reikalams ji nuolatos 
buvo lankoma įvairių administracijos pareigūnų. 
Net pats rusų caras Mikalojus I buvo ją keletą 
kartų aplankęs. Tai davė progos ir Valančiui 
arčiau su kitais tos administracijos atstovais 
susipažinti ir jiems sudaryti visai patikimo dva- 
sininko įspūdį, kurį, reikalui esant, būtų galima 
išnaudoti, planuojant greitu laiku pravesti eilę 
katalikybei žalingų reformų. O tuo žvilgsniu lai- 
kai buvo ypatingai kritiški. 

Konkordatas tarp Rusijos ir Vatikano nebe- 
veikė, Rusijos valdžia visais frontais puolė Baž- 
nyčią, mėgindama ją paversti tokiu pat savo sie- 
kimų įrankiu, kokiu jau iš seno buvo pravos- 
lavų. Žiauriausiomis priemonėmis buvo baigia- 
mi likviduoti unitai. Visus katalikus liečiančius. 

reikalus stengtasi sukoncentruoti jau 1801 m. 
Petrapilyje įkurtoje Dvasinėje Katalikų Kole- 
gijoje, kurią bandyta paversti savotišku katali- 
kišku “sviatejšu sinodu'' (aukščiausias pravosla- 
vų bažnyčios valdymo organas) ir tuo būdu vi- 
sus gyvenančius Rusijos imperijos ribose katali- 
kus atskirti nuo priklausomumo popiežiaus val- 
džiai. Vidaus reikalų ministerijos aukštieji pa- 
reigūnai važinėjo po vyskupijas, ieškodami to- 
kių kunigų, kurie būtų visiškai valdžiai atsida- 
vę (paties Valančiaus žodžiais, ieškodami “niek- 
šų tarp dvasininkų“) ir kurių padedama valdžia 
galėtų sugriauti visą Katalikų Bažnyčios organi- 
zaciją. Kai kur, deja, jiems pavykdavo tokių su- 
rasti, ir Valančius savo užrašuose jų tarpe mini 
ir Juozapą Rupeiką, kuris už pagalbą rusams 
per 1831 m. sukilimą paties camo Mikalojaus I 
buvo paskirtas Žemaičių vyskupijos kanauninku, 
o 1842 m. pabaigoje, be dvasinės vyresnybės ži- 
nios, buvo valdžios paskirtas Šiluvos infulotu. 

Buvo panaikinta visa eilė provincijos dvasi- 
nių seminarijų, o nuo 1844 V 1 buvo įvesti ka- 
talikų bažnyčių etatai, dėl kurių Vilniaus vys- 
kupijoje be išlaikymo liko 6 parapinės bažny- 
čios, 56 filijos ir 222 koplyčios, o Žemaičių vys- 
kupijoje — 58 filijos ir 92 koplyčios. Likusiose 
nesulikviduotose seminarijose buvo nusistatyta 
įvesti visai naują santvarką, dėl kurios jos fak- 
tiška: buvo išimamos iš priklausomumo savo vys- 
kupams, o klierikų skaičius visose seminarijose 
buvo keletą kartų sumažintas. Pvz., Žemaičių se- 
minarijos klierikų skaičius iš 60 buvo sumažin- 
tas ligi 18. Toliau buvo naikinamos įvairios vie- 
nuolynų įstaigos — ligoninės, spaustuvės ir kt. 
Vienu žodžiu, ataka ėjo visais frontais, o prie- 

monių gintis nebuvo, nes bet koks kreipimasis į 
Vatikaną buvo griežčiausiai draudžiamas. 

Tuo pačiu laiku valdžia, stengdamasi savo 
pusėn patraukti akademijos profesūrą ir auklė- 
tinius, ją įvairiomis priemonėmis favorizavo. 
Baigusiems akademiją būdavo suteikiama pirme- 
nybė užimti dvasinių seminarijų profesorių vie- 
tas, o akademijos profesoriai net ordinais apdo- 
vanojami. Kitų profesorių tarpe 1843 XII 15 ir 
M. Valančius gavo aukso kryžių. Tačiau tokia 
dovana valdžia savo tikslo nepasiekė. Tą pačią 
dieną, tik tą kryžių iškilmingai gavęs, Valančius 
savo užrašuose atžymi — Timeo Danaos et dona 
ferentes “tais kryžiais, visai panašiais į pravos- 
slavų dvasininkų kryžius, valdžia tik norinti ka- 
talikų dvasininkus paversti tokiais pat valdinin- 
kais, kaip ir pravoslavų dvasininkai“ (čia Va- 
lančiaus užrašas yra išverstas iš lenkų kalbos). 

Šitie užrašai yra vienas pirmųjų Valančiaus 
literatūrinių darbų, nors dėl savo turinio, savai- 
me aišku, jie nebuvo skiriami spaudai. Tik į Pet- 
rapilį atvykes, Valančius diena iš dienos pra- 
dėjo savo užrašų knygoje žymėti, su atitinka- 
mais komentarais, kiekvieną prieš Katalikų Baž- 
nyčią ir prieš Iuietuvos gyventojus nukreiptą 
valdžios potvarkį, įsakymą ar įstatymą. Iš tų jo 
komentarų aiškėja griežtas to laiko priešvaldi- 
nis, opozicinis Valančiaus nusistatymas. Galimas 
daiktas, kad tuos užražus jis buvo pradėjęs vesti 
to paties rektoriaus Holovinskio įtakoje. Valan- 
čiaus opozicinės nuotaikos Holovinskiui buvo 
garai žinomos, ir tai jį jam teigiamai išskirdavo 
iš daugelio kitų, kurie kartais ir pasiduodavo 
valdžios vyliams. 

Petrapilyje gyvendamas, Valančius arčiau 
suėjo ir su ten pat tarnavusiu Simanu Daukantų, 

kuris ypač paveikė Valančiaus lietuvišką nusi- 
statymą, tuo būdu atsverdamas prolenkišką Ho- 
lovinskio įtaką. Kiti taria, kad Daukanto įtakoje 
Valančius nusistatė savo čia tęsiamą Žemaičių 
vyskupijos istoriją išleisti ne lenkų kalba, kaip 
jam kiti siūlė, bet lietuviškai. Susieidamas su 
Daukantu, jis kartu svajojo apie lietuviškos aka- 
demijos įsteigimą, o savo to laiko užrašuose at- 
sižymi nemaža žinių apie kitus, lietuviškai ra- 
šiusius asmenis. 

Neįprastas ir nesveikas Petrapilio kli- 
matas labai neigiamai paveikė Valančiaus svei- 
katą. 1844 m. pabaigoje jis čia rimtai apsirgo. 
Nesitikėdamas atgauti prarastą sveikatą, jis sa- 
vo noru iš akademijos atsistatydino ir 1845 m. 
gegužės mėnesį grįžo į Žemaitiją. 


6. 


Keletą mėnesių Valančius Žemaitijoje pra- 
leido, negaudamas jokio paskyrimo, nors, atro- 
do, jau iš Petrapilio išvažiuojantį jį buvo nu- 
matę tam tikroms specialioms pareigoms. Kaip 
tik tuo laiku, Petrapilio administracijai reika- 
laujant, visose vyskupijose buvo pravedama dva- 
sinių seminarijų reforma, atimant seminarijas 
iš kunigų misijonierių, tvarkiusių daugumą se- 
minarijų, jų rektoriais ir profesoriais skiriant 
išimtinai akademijos auklėtinius ir dėstytojus. 
Ši reforma, pakėlusi iš klierikų reikalaujamą 
bendrą mokyklinį cenzą ir profesoriais skyrusi 
vien tiktai aukštuosius teologinius mokslus bai- 
gusius asmenis, iš esmės seminarijoms buvo nau- 
dinga. Tačiau pravedama nekanoniškomis for- 
momis, vien tiktai rusų valdžios reikalavimu, vi- 
sai nė neatsiklausus popiežiaus Grigaliaus XVI 

sutikimo, ji buvo sukėlusi didelį vietos vyskupų, 
vyskupijų valdytojų ir kapitulų nepasitenkini- 
mą, o kitur iš dalies net ir pasipriešinimą. "Ta- 
čiau valdžia nenusileido, ir noroms nenoroms te- 
ko reformą priimti. Atėjo ir Varnių seminarijos 
eilė. 

Prieš reformą Varnių seminarijos dėstytojų 
tarpe tebuvo du kunigai misijonieriai, o kiti pro- 
žesoriai buvo pasaulietiniai kunigai. Bet ir jie 
aukštųjų teologijos mokslų niekur nebuvo išėję. 
Todėl buvo įsakyta visus juos atleisti ir pakeisti 
kitais. Naujųjų seminarijos etatų projektą buvo 
jau sudaręs ir pristatęs patvirtinti pavyskupis 
Simanas Giedraitis. Jam 1844 m. mirus, tą pro- 
jektą palaikė rusų valdžios pastatytas vyskupiją 
valdyti vadinamasis “nominatas" kunigas Jonas 
Krizostomas Gintila. Tačiau Petrapilio ministe- 
rija su tuo projektu visiškai nesiskaitė ir pave- 
dė akademijos rektoriui I. Holovinskiui visą rei- 
kalą sutvarkyti. Šis pristatė M. Valančių kandi- 
datu į reformuotos seminarijos rektorius ir jam 
pavedė visą reformą įgyvendinti. 1845 IX 4 vy- 
riausybė Valančių patvirtino pirmuoju Varnių 
seminarijos rektorium (prieš tai seminarijas 
valdė ne rektoriai, bet regensai). 

Valančius perėmė refomą į savo rankas, tuo 
žvilgsniu būdamas kiek geresnėje padėtyje už 
kitus naujai paskirtus rektorius, nes jam nerei- 
kėjo skaitytis su vietos vyskupo teisėmis, kadan- 
gi Žemaičių vyskupija neturėjo ne tik vyskupo, 
bet ir teisėto vyskupijos valdytojo; Gintila ne- 
buvo dvasinės vyresnybės patvirtintas ir net ne- 
buvo Žemaičių vyskupijos kapitulos išrinktas. 
Tačiau Valančiui teko smarkiai pakariauti su tuo 
pačiu nominatu Gintila, kuris, pasitikėdamas 
valdžios parama, norėjo į seminarijos profesorių 

tarpą pravesti sau atsidavusius asmenis, jų tar- 
pe savo seserėną.Igną Kulvinskį. Holovinskio pa- 
laikomas, Valančius sudarė naujus seminarijos 
kadrus, visai nesiskaitydamas sų Gintila, ir net 
jam pavyko ir iš senųjų dėstytojų vieną palik- 
ti, būtent kunigą Tadą Juzumą, kuris buvo pa- 
skirtas seminarijos inspektorium. Kiti — Šuke- 
vičius, Stulginskis ir Beresnevičius — buvo pa- 
skirti jau iš akademijos auklėtinių tarpo. Vienas. 
iš jų — Aleksandras Beresnevičius (vėlesnysis. 
Žemaičių pavyskupis, o vėliau ir Vloclavko Len- 
kijoje vyskupas) — dar ir kunigu dėl jauno am- 
žiaus (teturėjo 22 metus) nebuvo įšventintas; 
jis tada dar tebuvo dijakonas. 

Dėl šios reformos ir paskyrimų santykiai 
tarp Valančiaus ir Gintilos visiškai pairo. Bet 
Valančius ir nemėgino jų gerinti. Savo užrašuo- 
se jis smarkiausiai smerkdavo Gintilą už jo vi- 
sišką atsidavimą rusų valdžiai. 

Ši Valančiaus įgyvendinta reforma buvusi ir“ 
Vatikane užgirta, o iš kitos pusės — ir rusų ad- 
ministracijos patvirtinta. Ją pravedant, išryškė- 
jo užuomazgoje ir dideli Valančiaus diplomati- 
niai gabumai, kurie vėliau jam buvo tiek nau- 
dingi, jau valdant vyskupiją. 

Seminariją Valančius valdė penkerius me- 
tus, ligi savo paskyrimo vyskupu. Jo nekrolo- 
gą 1875 m. rašęs kun. Jeronimas Račkauskis 
ypač teigiamai įvertino jo seminarijos valdymą, 
pabrėždamas, kad jis pašalino daug įvairių ne- 
gerovių, kurios čia buvo įsivyravusios kunigų 
misijonierių laikais, kad jis, įvedęs griežtą draus- 
mę ir pakėlęs seminarijos dėstymo lygį. 

Jo laikais nominatas Gintila buvo metęs min- 
tį pakeisti seminarijoje sakomus lenkiškuosius 

pamokslus lietuviškais. Nenorėdamas įsipykti 
dideliam lenkų patriotui Holovinskiui, kuris čia 
buvo įžiūrėjęs pastangas pažeisti lenkiškumą, 
Valančius nesikišo į ginčą, kokia kalba čia pa- 
mokslai turi būti sakomi. Bet vyriausybei ginčą 
išsprendus lietuvių kalbos naudai, jis pats tuo- 
jau pasiskubino tai įgyvendinti. 

Jam rektoriaujant, buvo didelių keblumų su 
baigusiųjų alumnų įšventinimu kunigais, nes Že- 
maičių vyskupija neturėjo vyskupo. Taigi 1846 
m. jam teko pasiųsti 22 alumnus, vadovaujamus 
inspektoriaus kunigo Tado Juzumo, į Vilnių, kur 
juos įšventino titularinis vyskupas Jonas Cy- 
vinskis. Tačiau tų pačių metų pabaigoje ir jam 
mirus, kitais metais Valančiui pavyko gauti vi- 
daus reikalų ministerio leidimą pasiųsti 16 alum- 
nų į Seinus, kur juos įšventino vyskupas Povi- 
las Strašinskis. Bet ir šis 1847 m. liepos mėn. 
mirė. Liko Petrapilyje vienintelis teisėtas vys- 
kupas Kazimieras Dmochovskis. Vyriausybei 
per brangiai būtų atsiėję gabenti savo lėšomis 
visus Mohilevo arkivyskupijos alumnus į Petra- 
pilį, taigi ji komandiravo patį vyskupą Dmo- 
chovskį į Vilnių, kur alumnai iš visur ir buvo 
suvežti. Rektorius Valančius čia atsiuntė globo- 
jamus seminarijos profesoriaus A. Beresnevi- 
čiaus 22 alumnus. 

Seminarijos valdymas, dėstymas ir nuolati- 
niai kivirčai ir susidūrimai su nominatu atimdavo 
Valančiui daug laiko ir jėgų. Tačiau kaip tik tuo 
pačiu laikų jis dideliu įtempimu įsitraukia ir į 
literatūros darbą. Simano Daukanto paragintas, 
jis 1845 m. paruošė spaudai pirmosios Konstan- 
tino Širvydo (Sirvydo) “Punktų Sakymų“ da- 
lies naująjį leidimą, bet pačioje knygoje jis sa- 
vo pavardės nepadėjo, antraštėje išspausdinęs 

Sedos klebono kunigo Leono Montvido pavardę, 
kuris tik lėšų davė tai knygai išleisti. Čia Va- 
lančius pridėjo ir savo parašytą ir vėliau “Že- 
maičių Vyskupystėje“ pakartotą trumpą Sirvy- 
do biografiją. Tai buvęs pirmasis Valančiaus pa- 
ruoštas spausdintas darbas ir kartu pirmasis ban- 
dymas pakartoti senuosius lietuviškus tekstus. 
Bet jis nebuvo vykęs, kadangi Valančius nepasi- 
tenkino paprastu Sirvydo teksto pakartojimu, bet 
jį “sužemaitino", norėdamas aukštaičiams ski- 
riamą originalą pritaikyti žemaičiams. Jis netu- 
rėjo galvoje mokslinio tikslo, tik grynai prakti- 
nį, skiriamą ir kunigams, kurie iš čia galėtų 
semti pamokslams ruošti medžiagą, ir šiaip 
žmonėms pasiskaityti. Bet tos jo tariamosios “že- 
maitybės'' daugiausia buvo lenkybės, kurių kaip 
tik originaliame Sirvydo tekste buvo labai ma- 
ža. 

1847 m. jis vėl “žemaitiškai" išvertė savo 
buvusio Vyriausiojoje Seminarijoje profesoriaus 
A. B. Klongevičiaus-Klungio “Litaniję apey 
Szwentą Petrą Apasztolą". Nors šis vertimas ir 
buvo Gintilos spaudai aprobuotas, Valančius jo 
kažin kodėl neišspausdino. Rankraštis išlikęs li- 
gi mūsų dienų. Bet svarbiausias Valančiaus ano 
laiko darbas buvo jo rektoriavimo metu baig- 
ta ir 1848 m. dviejose dalyse išspausdinta “Že- 
majtiu Wiskupiste“. Ši daugiau kaip 600 pusla- 
pių knyga savo istorinės vertės nenustojo ligi 
mūsų dienų, nes niekas vėliau nebuvo parūpinęs 
naujesnės tos vyskupijos istorijos. Vienas to dar- 
bo skirsnis (Didžiuns Przeciszewkiuns nedori- 
bė) dvasinės cenzūros buvo išbrauktas ir tebu- 
vo iš išlikusio rankraščio “Lietuvių Tautoje“ iš- 
spausdintas, praėjus keliasdešimčiai metų nuo 
Valančiaus mirties. Anais laikais daug kam ne- 

patiko atviras ir dažnai sąmojingas atskirų Že- 
maičių vyskupų gyvenimo ir įvairių ne tik tei- 
giamų, bet ir neigiamų vyskupijos įvykių api- 
būdinimai ir aprašymai. Bet tai ir sudaro būdin- 
giausią šio darbo bruožą. Kiti vėl priekaištavo, 
kodėl Valančius šį darbą buvo išspausdinęs ne 
lenkiškai, bet lietuviškai, nes, esą, nemokanti 
lietuviškai lenkiškoji visuomenė negalėjusi šio 
veikalo paskaityti. Bet Valančius ne jai šį dar- 
bą ir rašė. “Žemaičių Vyskupystėje" Valančius 
iškilo talentingu ir objektyviu istoriku, besire- 
miančių ne fantazija ir pramanytais faktais, kaip 
iš dalies darė tas pats Daukantas, bet dokumen- 
tais ir autentiška medžiaga. Gaila, kad vėlesnio- 
sios Valančiaus painios ir sunkios pareigos ne- 
leido jam toliau eiti istoriko keliu.  Keliolikai 
metų nuo “Vyskupystės" išspausdinimo praėjus, 
apie 1860 m., Maurikis Hriškevičius buvo ją ir 
lenkiškai išvertęs ir kai kuriais savo komenta- 
rais ir pataisymais papildęs. Tačiau šis vertimas 
tebuvo išspausdintas tik 1898 m. 1862 m. ir ku- 
nigas Vincentas Prijalgauskas buvo pradėjęs sa- 
varankiškai naują vertimą ruošti, kurio dalis 
rankraštyje buvo išlikusi ligi mūsų laikų. Tuo 
pačiu metu jis pirmas sumanė, sekdamas Valan- 
čiumi, parašyti ir Vilniaus vyskupijos istoriją, 
ją pavadinęs Vilniaus vyskupų istorija. Šis Pri- 
jalgauskio darbas ir buvo išleistas, tik jau ne 
lietuviškai, bet lenkiškai. 

Beveik visose vyskupijose seminarijų regen- 
sų (vėliau rektorių) privilegiją sudarydavo kas- 
metinių vyskupijų kalendorių-direktorijumų ar 
elenchų ruošimas. Pelnas iš jų pardavimo suda- 
rydavo rektoriaus papildomas pajamas. "Tačiau 
Žemaičių vyskupijos valdytojas Gintila, norėda- 
mas nors kaip atkeršyti Valančiui už jo seserėno 

neįsileidimo į seminariją, tų direktorijumų su- 
darymą buvo iš rektoriaus atėmęs. Juos savo ži- 
nion Valančius gavo perimti tiktai nuo 1846 m. 
ir redagavo ligi savo įsivyskupavimo. Nors jų 
turinys buvęs trafaretinis, metai iš metų besi- 
kartojąs, tik įnešant kunigų atmainas, bet ir į 
juos Valančius sugebėjo įdėti šį tą savo, grynai 
valančiško. Pvz. direktorijumo pabaigoje loty- 
niškai surašydamas visus metų eigoje mirusius 
vyskupijos kunigus, jis ir paprasčiausią apibūdi- 
nimą (lotyniškai), kad tas ar kitas kunigas mi- 
re, surašydavo kiekvienam kunigui visai skirtin- 
gais žodžiais ir forma, kitur tą posakį suderin- 
damas ir sų mirusio kunigo būdu ir savybėmis. 
Ir čia, tarp kita ko, jis pasirodė esąs ir puikus 
lotynų kalbos žinovas. 

Į savo tuo laiku tęsiamus užrašus jis įtrau- 
kė įdomių žinių apie Daukantą, Ivinskį, Širvy- 
dą (Sirvydą), Janikavičių ir kitus. Davė ir ver- 
tingų pastabų apie Žemaitijos padėtį rusų oku- 
pacijoje. Tačiau vėlesniais laikais tos grynai lie- 
tuviškos informacijos jau nebetęsiamos. 

Keleriems metams praėjus nuo to laiko, ka- 
da Valančius apėmė seminarijos rektoriavimą, 
prasidėjo, pradžioje neoficialios, derybos tarp 
rusų vyriausybės ir Vatikano dėl konkordato su- 
darymo, Iš to turėjo sekti ir reikalas paskirti 
popiežiaus patvirtintus vakuojančioms katedroms 
vyskupus, nes tuo laiku daugumas tiek pačios 
Rusijos, tiek ir jos okupuotų Lietuvos ir Lenki- 
jos žemių vyskupijų buvo valdomos rusų val- 
džios skirtų vadinamųjų nominatų, kurių Vati- 
kanas ne tik netvirtino, bet ir iš viso jų nepripa- 

žindavo, kadangi tai buvę daugiausiai Rusijai ak- 
lai atsidavę asmenys. Petrapilio valdančiosios 
sferos Dvasinės Akademijos rektorių Holovis- 
kį laikė savo žmogumi. Tad jam ir pavedė su- 
daryti kandidatų į vyskupus ir sufraganus sąra- 
šą. Tačiau Holovinskis slaptai informuodavo Va- 
tikaną apie visus savo žygius ir tiksliai apibū- 
dindavo visus kandidatus. Tų kandidatų tarpe 
jis numatė ir seminarijos rektorių Valančių, ku- 
Tį gavo gerai pažinti tuo laiku, kada Valančius 
profesoriavo Petrapilyje. Pasinaudojęs savo, 
kaip akademijos rektoriaus, teise vizituoti semi- 
narijas, jis 1846 m. vasarą išsiruošė kelionėn ir 
birželio 27 d. pasiekė tolimuosius Varnius, kur 
ir sustojo pas Valančių. Čia jis aptarė visus su 
paties Valančiaus kandidatūra susietus reikalus 
ir, greičiausia, painformavo jį, kokios jam teks 
prisilaikyti taktikos, kad ji pravestų į Žemaičių 
vyskupijos vyskupus. Viešėdamas Varniuose, jis 
kartu aplankė ir dvasinę seminariją. Savo pra- 
kalboje jis ragino klierikus “vengti visokio pa- 
triotizmo ir būti vien tiktai gerais katalikais" 
(taip jo prakalbą savo užrašuose pažymėjo Va- 
lančius). Šio principo Holovinskis kaip tik ir žiū- 
rėjo savo valdomoj akademijoje. Dėl to vyriausy- 
bė ir laikė jį sau patikimu asmeniu. 

1847 VIII 3 konkordatas buvo pasirašytas, 
ir tuojau buvo pristatyti kandidatai į vyskupus. 
Jų tarpe, Holovinskio inspiruota, rusų vyriausybė 
pristatė kandidatu į Žemaičių vyskupijos sufra- 
ganus Varnių seminarijos rektorių M. Valančių, 
o kandidatu į Minsko vyskupijos sufraganus tos 
vyskupijos seminarijos rektorių kunigą Vaitke- 
vičių. Nors valdžia ir nelaikė jų tiek sau atsida- 
vusiais, kaip J. K. Gintila, J. Rupeika, B. Butke- 
vičius (Seinuose) ir kai kurie kiti, bet vis dėlto 

ryžosi juos pristatyti, kad tuo būdu legalizuotų 
padėtį savo pastatytų “vyskupų"': Žemaičiuose— 
Gintilos, o Minske — Ravos. 

Netrukus popiežius Pijus IX paskyrė Mohi- 
levo arkivyskupu kunigą Dmochovskį, jo sufra- 
ganu — I. Holovinskį, Lucko vyskupų — Bo- 
rovskį ir Vilniaus vyskupu — Vaclovą Žilinskį, 
kuris, vyriausybės paskyrimu, tą vyskupiją jau 
valdė. Tačiau tiek Valančiaus, tiek Vaitkevičiaus 
kandidatūros į sufraganus buvo atmestos tuo mo- 
tyvu, kad, esą, negalima skirti sufraganų į tokias 
vyskupijas, kurios neturinčios teisštų vyskupų. 
Tuo būdu Vatikanas ir norėjo priversti rusų vy- 
riausybę pristatyti kandidatus ir į tų dviejų 
vyskupijų vyskupus. 

Savaime aišku, vyriausybė tų motyvų neži- 
nojo ir į tuos du atmestus kandidatus pradėjo 
žiūrėti, kaip į ypatingai sau pageidaujamus, ka- 
dangi, jos manymu, Vatikanas juos atmetė dėl 
ištikimybės rusų vyriausybei. Iš tikrųjų gi jie 
ne tik buvo Vatikanui priimtini, bet ir numaty- 
ti kandidatais ne į sufraganus, o į vyskupus. Tai 
buvusi tiktai iš anksto suplanuota diplomatinė 
kova, kurios objektu virto du kuklūs provincijos 
kunigai, nors, greičiausia, Holovinskis iš anksto 
jau juos buvo apie tai įspėjęs. 

Vyriausybė, norėdama paguosti popiežiaus 
“nuskriaustuosius" kunigus, abudu juos papuo- 
šė, nors ir nežymiais, ordinais. Bet kadangi vis- 
dėlto buvo būtino reikalo legalizuoti tiek Mins- 
ko, tiek Žemaičių vyskupijos padėtį, ypatingai 
Žemaičių, kuri konkordatu buvo daugiau kaip 
du kartus padidinta (išplėsta į visą Kauno gu- 
berniją), tai valdžia nusistatė pagaliau prista- 
tyti kandidatus ir į vyskupus. Žinoma, pirmoje 
galvoje įrašė labiausiai sau priimtinus, o sąrašo 

pabaigoje — dar Valančių su Vaitkevičium, nes 
Holovinskis jai nurodė, kad esą nepatogu prista- 
tyti tik po vieną kandidatą: tuomet Vatikanas 
bus kaip ir verčiamas būtinai tą vieną tvirtinti ir 
neturės iš ko pasirinkti, ir vėl gali dėl to nieko 
nepaskirti. 

Didžiausiam vyriausybės nusistebėjimui, abu- 
du kandidatai, ką tik nepatvirtinti sufraganais, 
dabar buvo paskirti vyskupais, pralenkdami tuo 
būdu valdžiai daug malonesnius. Tačiau negali- 
ma jau buvo prieš tai protestuoti, nes vis dėlto 
tai buvo ir valdžios kandidatai. 

1849 m. pradžioje popiežius Pijus IX įsakė 
padaryti Valančiaus ištyrimą (serutinium). Tuo 
reikalu Valančius buvo iššauktas į Petrapilį. 
1849 m. rugsėjo 16 d. jis buvo prekonizuotas Že- 
maičių vyskupu. Popiežiaus Pijaus IX bulė atė- 
jo į Petrapilį 1849 XII 1, o 1850 1 4 caras Mika- 
lojus I tą paskyrimą patvirtino. 

Gavęs apie tai žinią Varniuose, Valančius 
1850 II 15 išvažiavo į Petrapilį ir ten 1850 II 24 
arkivyskupo Dmochovskio, asistuojant vyskupui 
Žilinskiui ir pavyskupiui Holovinskiui, buvo 
konsekruotas Žemaičių vyskupu. Kovo 5 d. jis 
gavo audienciją pas carą, o kovo 16 d. išvažiavo 
į Varnius, pakeliui duodamas sutvirtinimo sak- 
ramentus Jamburge, Tartu (Dorpate), Mintau- 
joje, Joniškyje ir Šiauliuose. 

Balandžio 9 d. atvykęs į Varnius, jis tuoj at- 
liko iškilmingą ingresą. Tiek tiktai, kad apviltas 
savo siekime tapti vyskupu, nominatas Gintila 
ir kai kurie senesnieji kunigai, persisunkę dar 
bajoriškais prietarais, negalėdami paslėpti savo 
pasipiktinimo gavę vyskupą iš “mužikų"“, per 
vyskupo sutikimo iškilmes ir ingresą aiškiai rodė 

savo nepasitenkinimą naujuoju vyskupu ir kiek 
sudrumstė bendrą džiaugsmo nuotaiką. 

Jau iš seno buvo nusistojusi tradicija, kad 
naujai paskirtas vyskupas, kaip ir prisistatyda- 
mas vyskupijai, skelbdavo tam tikrą ganytojinį 
laišką. Tačiau nuo pat krikščionijos įvedimo Lie- 
tuvoje nei vienas tokių laiškų nebuvo paskelbtas 
lietuviškai, tik dažniausiai lotyniškai ar lenkiš- 
kai. Pirmasis vyskupas Valančius tą tradiciją 
pakeitė nauja. Tik apėmęs vyskupiją, jis tais pa- 
čiais 1850 metais išspausdino 71 puslapio kny- 
gutę, kurioje jo ganytojinis laiškas buvo atmuš- 
tas dviem tekstais — lenkišku ir lietuvišku, nors 
čia pat išspausdintas originalus popiežiaus pa- 
skyrimo bulės tekstas turėjo tik lenkišką verti- 
mą. Nuo to laiko ir vėlesnieji Žemaičių vysku- 
pai jau kreipdavosi į tikinčiuosius ir lietuviškai. 
J. Tumas spėjo, kad šį lietuvišką laiško tekstą 
buvo parašęs ne pats Valančius, bet kad jį kas 
kitas išvertė. Tačiau atrodo, kad jam čia nebuvo 
reikalo ieškoti svetimos pagalbos, nes gi ir savo 
Žemaičių vyskupijos istoriją jis originaliai para- 
še lietuviškai. Kita vertus, tie jo padėjėjai, ku- 
rie vėliau, jam pavedus, kartais jo vardu para- 
šydavo vieną kitą jo lietuvišką ganytojinį laišką, 
tuo laiku dar nė kunigais nebuvo įsišventinę, o 
senajame, dar iš J. K. Gintilos laikų, vyskupijos 
štabe nebūtų buvę galima surasti asmens, kuris 
būtų sugebėjęs tą darbą tinkamai atlikti. 

Ši Valančiaus įvesta naujybė tuojau buvo pa- 
kartota ir kaimyninėje Seinų vyskupijoje. 1853 
m. spalių mėn. rusų valdžios paskirtas Seinų 
vyskupijos administratorium kunigas B. Butke- 
vičius, savo pareigas apimdamas, tuojau paskel- 
bė ir ganytojinį laišką, kurį parašė atskirai len- 
kiškai ir atskirai lietuviškai. Tą lietuvišką laiš- 

ką siųsdamas Valančiui, jis tik atsiprašė, kad 
jį parašė ne gražia žemaičių kalba, bet sudarky- 
ta suvalkiečių tarme. 

Užmegzdamas tuojau ryšius ir su visais kai- 
mMyniniais ir tolimesniais vyskupais, Valančius 
kiekvienam jų, vietoje vizitinės kortelės, pasiun- 
tė po egzempliorių savo parašytos Žemaičių vys- 
kupijos istorijos. Tik šie, dėkodami už dovaną, 
visi nusiskudė, kad tos knygos teksto jie negalį 
paskaityti, nes ji esanti parašyta ne lenkiškai, 
bet žemaitiškai, o tos kalbos jie nesupranta. 


8. 


Valančiaus uždavinys, apimant vyskupiją, 
buvo labai platus ir nelengvas. Vyskupija jau 
12 metų neturėjo teisšto vyskupo. "Tiesa, 
1838 m. vyskupui J. A. Giedraičiui mirus, per 
šešerius metus vyskupiją valdė jo sufraganas 
Simanas Giedraitis, bet šis vyskupijoje neturėjo 
pasitikėjimo dėl tos pagalbos, kurią jis teikė ru- 
sų valdžiai per 1831 m. sukilimą, o ir pasenęs, jis 
vyskupijos faktišką valdymą pavesdavo kitiems, 
Po jo taip pat šešerius metus valdė valdžios skir- 
tas nominatas Gintila, kuris visame kame atsi- 
klausdavo rusų administracijos. O ir seniau, prie 
abiejų — Stepono ir Juozo Arnulpo — Giedrai- 
čių vyskupija ne visada buvo tinkamai valdoma, 
kadangi vyskupas Steponas, nuolatos gyvenda- 
mas Varšuvoje, savo diecezijoje buvo tik retas 
svečias, o vyskupas Juozas Arnulpas dažnai sirg- 


davo ir tuomet pasivaduodavo savo padėjėjais. 

Po 1831 m. sukilimo rusų valdžia buvo jam 
atėmusi teisę savarankiškai vyskupiją valdyti. 
Savaime aišku, kad tokiai padėčiai esant, bažny- 
tinė drausmė daug kur susvyravo ir įsivyravo 

daug visokių negerovių, juo labiau, kad ir rusų 
administracija, stengdamasi iškelti įvairius val- 
džiai atsidavusius karjeristus, dar labiau griovė 
bažnytinę tvarką. Valančiui visų pirma ir teko 
tas negeroves šalinti. 

Jo padėtį sunkino ir toji aplinkybė, kad jis 
pirmas apėmė du kartus padidintą vyskupiją, 
kada 1847 m. konkordato nuostatais senasis jos 
plotas buvo išplėstas į visą, prieš trejus metus 
įkurtą Kauno guberniją, o prie jos dar buvo pri- 
jungti ir Kuršo katalikai, daugiausia latviai. 
Visi tie naujai prijungti plotai seniau buvo val- 
domi didžiulės Vilniaus vyskupijos, kurioje įvai- 
rių negerovių, ypač nuo vyskupo Masalskio laikų, 
buvo atsiradusių daug daugiau negu Žemaičiuo- 
se. O ir šiaip buvo nemaža skirtumų dviejų vys- 
kupijų santvarkoje. Tad visa tai, kas buvo ne- 
gero, reikėjo skubiai pašalinti ir pataisyti, o 
skirtingų tradicijų plotus sulieti į vieną darnų 
crganizmą. Reikėjo su tuo darbu skubėti, nes 
rusų administracija visas tas negeroves panau- 
dodavo savo pravoslavijai ir rusiškumui Lietu- 
voje stiprinti. 

Reikėjo Valančiui įtempti visą savo energiją 
ir išeikvoti daug darbo, kol jam pavyko tas ne- 
geroves pašalinti ir tinkamai naujai prijungtus 
plotus sutvarkyti. 

Varnių seminarijos rektorium jis pastatė jau- 
ną ir gabų kunigą Aleksandrą Beresnevičių, bet 
po kelerių metų jo nustojo. Mat, rusų adminis- 
tracija, patikrinusi seminarijos darbą, nustatė, 
kad rusų kalbos ir literatūros dėstymas, naujai 
įvestas į reformuotas seminarijas, Varniuose ne- 
sąs tinkamai pastatytas, nes klierikai visai silp- 
nai tekalbą rusiškai. Čia buvo pakaltintas rek- 
torius Beresnevičius, ir jam teko išsikelti į Vil- 


37 


niaus vyskupiją. Tiktai 1858 m. vyskupui Valan- 
čiui po ilgų pastangų pavyko jį ne tik grąžinti 
savo vyskupijon, bet ir pravesti savo sufraganu. 
Bet jo pagalba jam neilgai teko naudotis, kadan- 
gi po dvejų metų Beresnevičius buvo paskirtas 
Petrapilio Dvasinės Akademijos rektorium ir dėl 
to turėjo išvykti į Rusiją. 

Užsibrėžęs sau labai plačias veikimo ribas, 
vysk. Valančius aiškiai matė, kad savo vieno pa- 
jėgomis jis viso darbo nepajėgs atlikti. Tad jam 
visų pirma rūpėjo susirasti gabių jaunesnių pa- 
dėjėjų. Jų jis daugiausia ieškojo tarp savo bu- 
vusiųjų akademijos ir seminarijos auklėtinių. 
Ir tokių nemažai susirado. Tai buvo kunigai 
Juozapas Silvestras Dovydaitis, Jeronimas Rač- 
kauskis, Otonas Praniauskis, Justinas Dovydai- 
tis ir tas pats Aleksandras Beresnevičius. Iš jų 
visų artimiausi vyskupui buvo abudu Dovydai- 
čiai. Jie jam turėjo ir nemažą įtaką. Dėl to kiti 
kunigai Valančiaus veiklos laikotarpį ligi suki- 
limo kartais tiesiog vadindavo “regnum Davidi- 
cum“ — Dovydų (Dovydaičių) valstybe. Tačiau 
toks vardas nebuvo teisingas, nes jie abudu buvo 
tik savarankiški vyskupo sumanymų ir idėjų 
vykdytojai. 

Bendradarbių ir padėjėjų ieškodamas, Va- 
lančius išeidavo ir iš savo vyskupijos ribų. Vil- 
niuje jo leidinių spausdinimą kurį laiką prižiū- 
rėjo Vilniaus seminarijos rektorius kun. Antanas. 
Kitkevičius-Kikutis, tos pačios seminarijos pro- 
fesorius ir (1878—1882 m.) rektorius kunigas 
Juozas Abelevičius ir tas pats, jau anksčiau mi- 
nėtas, tuo laiku šv. Jono bažnyčios vikaras kun. 
Vincentas Prijalgauskis. 

Iš tolimųjų Varnių negalėdamas tiesiogiai 
valdyti Kuršo katalikų, jis savo darbo dalį ten. 

pavedė Žemgalos dekanui, Ilukšto klebonui-.kuni- 
gui Juozui Tamulevičiui, tikrajam kun. Juozo 
Silvestro Dovydaičio broliui Dionizui Dovydai- 
čiui, kuris savo laiku, mokslus eidamas, buvo įsi- 
bajorinęs Tamulevičiaus vardu. 

Bet ir šiaip jis stengėsi savo vyskupijon ati- 
traukti kiekvieną gabesnį kunigą, ypač žemaitį, 
kurių daug buvo Rusijos vyskupijose išsklaidyta. 
Iigus metus jis stengėsi grąžinti buvusį Maskvos 
vikarą, vėliau gi Saratovo dvasinės seminarijos 
rektorių kun. Juozą Želvavičių-Želvį. Bet tiktai 
1865 m. rusų vyriausybė buvo sutikusi jį patvir- 
tinti Žemaičių vyskupijos pralotu. Tačiau, besi- 
ruošdamas grįžti, Želvys apsirgo ir 1866 III 26 
ten pat Saratove ir mirė. 

Savo vyskupijoje prastumdamas priekin vi- 
sus gabesniuosius, jis čia ypatingą dėmesį kreipė 
į tuos, kurie parašydavo kokią tikybinę liau- 
džiai skiriamą lietuvišką knygelę. Tuo būdu 
buvo anuomet susidaręs įsitikinimas, kad 
norint pas Valančių avansuoti, būtinai reikia 
ką nors ir lietuviškai parašyti. Tai kitus, netu- 
rinčius nė jokių literatūrinių gabumų, vis dėlto 
suragindavo rašyti. Ne visi tie raštai praturtino 
dar negausią mūsų anų laikų literatūrą. Daugelis 
jų taip ir liko rankraščiais, kartais ir negavusiais 
vyskupo aprobatos, bet kiti tuo būdu prasistūmė 
ir į rašytojų eiles. 

Užtat senųjų kunigų tarpe ėjo gan griežtas 
sijojimas. Vyskupas buvo ypač negailestingas 
įvairiems karjeristams, kurių nemaža buvo liku- 
sių dar iš Gintilos laikų ir kurie daugiausia po 
1863—1864 m. sukilimo stengėsi atsiremti rusų 
administracija. Kartais per ištisus metus Valan- 
čius su tokiais karjeristais kovojo, vis negalėda- 
mas jų iškelti iš jų užimamų vietų, kadangi ad- 

ministracija jį pakaltindavo, esą, jis tą ar kitą 
kunigą skriaudžiąs už jų palankumą valdžiai. 
Vis dėlto iš kiekvienos tokios kovos jam paga- 
liau pavykdavo išeiti laimėtoju, ar nustumiant 
tokį neklaužadą į kokią nereikšmingą filiją ar 
altariją, ar iš viso priverčiant savo vyskupiją 
apleisti. Vienas tokių buvęs Gasparas Chmielevs- 
kis, kuris ne tik kad rėmėsi policija, bet, norėda- 
mas savo pusėn ir vyskupą palenkti, dėjosi ir lie- 
tuvių literatūros mėgėju, rinkdamas medžiagą 
savo ruošiamam lietuvių kalbos žodynui. Tačiau 
ir jis pagaliau buvo priverstas pasitraukti į Liu- 
ciną Vitebsko gubernijoje. Dėl to Liucino jis ir 
savo rankraščiu likusį žodyną buvo pavadinęs 
Liucine. 

Norėdamas sulieti dvi skirtingų tradicijų 
(Vilniaus ir Žemaičių) vyskupijos dalis, Valan- 
čius, tarp kita ko, atitinkamai kilnodavo abiejų 
dalių kunigus, žemaičius siųsdamas į rytus, o ry- 
tiečius į vakarus. Dėl to kartais pradžioje kil- 
davo nesusipratimų ir su parapijiečiais, kada jie 
negalėjo priprasti prie naujai atkelto kunigo 
tarmės (kokios bendrinės lietuvių kalbos tuo 
laiku nebuvo). Bet ilgainiui prie to visi pripras- 
davo. O ir pats Valančius savo ganytojiniuose 
atskiroms parapijoms laiškuose stengėsi priside- 
rinti tai tarmei, kuria kalbėjo vietos žmonės. Pa- 
stebėjęs trūkstant aukštaičiams skiriamos tiky- 
binės literatūros, jis, tarp kito, 1852 m. buvo pa- 
vedęs Naujadvario filijalistui kunigui Juozui Ze- 
nevičiui išversti ne Žemaičių, bet aukštaičių tar- 
me (“lietuwiszkai") J. Želvio lenkiškai parašytą 
katekizmą, kurį paskiau Valančius savo lėšomis 
ir išleido. 

Susirūpinęs ir tuo, kad daugelio, ypač senes- 
niųjų kunigų, bendrasis ir teologinis išsilavini- 

mas, gautas dar senose, misijonierių vedamose 
seminarijose, yra labai neaukštas, jis įsakė vi- 
suose dekanatuose įsteigti vadinamąsias dekana- 
lines bibliotekas. Norėdamas padėti nesiorien- 
tuojantiems knygų rinkoje kunigams atrinkti tin- 
kamas toms bibliotekoms ir šiaip skaityti kny- 
gas, jis per keletą pirmųjų savo vyskupavimo 
metų buvo pavertęs vyskupijos raštinę kaip ir 
kokiu knygų platinimo centru, nuolatos siunti- 
nėjusiu visiems klebonams pranešimus apie nau- 
jai pasirodančius veikalus ir siūlydamas juos 
pirkti. Noroms nenoroms, tokius paraginimus 
gavę, klebonai, kurių kiti anksčiau nė vienos kny- 
gos į rankas neimdavo, dabar bijodamiesi vys- 
kupo akyse pasirodyti nemokšomis, tas knygas 
pirkdavo. Tačiau ilgainiui tą platinimo darbą 
perėmus Vilniaus knygininko Zavadskio Var- 
niuose įsteigtai filijai, lengviau atsiduso ir vys- 
kupijos raštinė, nusikračiusi jai svetimo darbo, 
ir kiti klebonai, kurių skaitymo vyskupas toliau 
jau nebegalėjo kontroliuoti. Tiktai tas vyskupo 
pravedamas knygų platinimas turėjo ir vieną, 
mūsų akimis žiūrint, stambų minusą. Mat, tos 
visos platinamos knygos buvo spausdintos išim- 
tinai lenkų kalba Vilniuje ar Lenkijoje. Ir jo lai- 
kais daugelis klebonijų buvo užverstos tais len- 
kiškais veikalais, o tai ilgam dar palaikydavo tų 
klebonijų lenkiškumą, kuris ir šiaip iš sėno ten 
vyravo. Tiktai nuo 90-ųjų XIX a. metų pamažu 
į parapijų klebonijas pradėjo veržtis ir lietuvių 
kalba. 


9. 


Visas 25 metų Valančiaus vyskupavimo lai- 
ko tarpas, žiūrint jo darbų pobūdžio, gali būti 
paskirstytas į dvi beveik lygias dalis — prieš- 

sukiliminį (1850—1863) ir posukiliminį (1864— 
1875). Nors ir pirmajame laikotarpy tekdavo jam 
nuolatos susidurti su įvairiomis jam administra- 
cijos statomomis kliūtimis, vis dėlto ne tik gry- 
nai bažnytinėje, bet ir visuomeninėje dirvoje 
Valančius galėjo plačiai savo iniciatyvą pritaikyti 
ir veikti taip, kaip jam liepė jo, vyskupo ir Lie- 
tuvos sūnaus, pareigos. Veikti atvirai, nesisle- 
piant. Tai buvo tikra žodžio prasme kuriamasis 
Valančiaus veiklos laiko tarpas. 

Antrasis etapas — tai atviros ir slaptos su ru- 
sų vyriausybe ir jos agentais kovos laikotarpis 
tuo metu, kada rusų vyriausybė atvirai stojo į 
Lietuvos rusinimo ir pravoslavinimo kelią. Jei 
tačiau šioje srityje tai vyriausybei nedaug tepa- 
vyko laimėti, tai čia kaip tik nemažai vyskupo 
Valančiaus taktikos nuopelnų. 

Vyriausiuoju savo, kaip vyskupo, uždaviniu 
savaime laikydamas religinį liaudies auklėjimą 
ir katalikų tikybos tvirtinimą krašte, Valančius 
šioje srityje nemaža ir atsiekė, ypač pirmajame 
savo veiklos perijode. Nors jis nesekė savo 
pirmatakais, o iš dalies ir kaimyniniais vysku- 
pais, daugiausia tikinčiuosius valdžiusiais tiktai 
aplinkraščiais, bendraraščiais, įsakais ir pan., bet- 
gi tokios rūšies raštų pats buvo paskelbęs ke- 
letą kartų daugiau, negu kiti visi drauge. Savo 
pagrindiniu uždaviniu laikė nuolatinį asmeninį 
kontaktą su tikinčiaisiais. To jis siekdavo, nuo- 
latos vizituodamas atskiras savo vyskupijos da- 
lis ir tų vizitacijų metu, be sutvirtinimo sakra- 
mento teikimo, įeidamas į visas vizituojamų pa- 
rapijų reikalų smulkmenas, pašalindamas paste- 
bėtas vietoje negeroves ir judindamas vietinę 
iniciatyvą, ypatingai bažnyčių statymo reikalu. 
Nei blogi keliai, nei darganos ar pūgos negalėjo 

nuo tų vizitacijų jo sulaikyti, nors kartais jos. 
kėlė pavojų jo gyvybei. Pvz., 1855 m. rugpiūčio 
14 d. važiuodamas iš Vadaktų į Baisogalą, tiltui 
įlūžus, jis vos neprigere. Pikti liežuviai paskiau 
pasakojo, kad tiltas įlūžo neišlaikęs lydėjusio 
vyskupą praloto Bytauto, kuris pasižymėjo tie- 
siog kolosaline kompleksija. 

Pats nuolatos vizituodamas, jis to paties 
laukė ir iš kitų vyskupų. Pvz., savo užrašuose 
sužymėjęs taip jam artimo arkivyskupo Holo- 
vinskio nekrologą, jis vis dėlto jo dideliu minu- 
su, kaip arkivyskupo, laikė tai, kad šis per visą 
savo arkivyskupavimo laiką neaplankė nė vie- 
nos sav5 vyskupijos. 

Su tomis vizitacijomis buvo susieti ir jo pir- 
mieji to laikotarpio raštai. Jau 1850 m. jis savo 
lėšomis išspausdino 10,000 egzempliorių pa- 
rašytos nedidelės, 12 puslapių knygutės “Pa- 
mokinimas apey Sakramentą Dirmavones“, o 
1852 m., “Žinią kajp reikia atlikti spawiednę isz 
wisa amžiaus“, kurios iš viso pasirodė trys leidi- 
mai, išspausdinti keliolikos tūkstančių egzem- 
liorių skaičiuje. 

Ypatingą dėmesį jis kreipė į naujų bažnyčių 
statymą ir senųjų remontavimą. Jis kaip ir nu- 
jautė, kad greitai ateis tokie laikai, kada vyriau- 
sybė stengsis visas jas išnaikinti ar paversti pra- 
voslavų cerkvėmis. Nuolatos tuo reikalu ragin- 
dumas parapijiečius ir erzindamas turtingesnių 
dvarininkų ambicijas išsiskirti iš kitų tos ar ki- 
tos bažnyčios pastatymu, jis pasiekė, kad vien 
jo vyskupavimo laikais buvo pastatytos 25 nau- 
jos bažnyčios ir 20 senų medinių buvo iš pagrin- 
dų atremontuota. Tačiau po 1863—1864 m. su- 
kilimo rusų administracija čia visiškai surišo 
jam rankas, nes buvo paskelbtas bendras įsa- 

kymas, kad tiek naujoms bažnyčioms statyti, tiek 
senoms remontuoti būtina gauti kiekvienu at- 
vejų gubernatoriaus leidimą. O tų leidimų jis 
faktiškai ir neduodavo. Vis dėlto kartais ir pa- 
vykdavo laimėti. Savo užrašuose jis apsako, ko- 
kiuų būdu, pvz., buvo gautas leidimas Vainuto 
bažnyčios statybai užbaigti. Šią bažnyčią savo 
lėšomis parapijiečiai buvo pradėję statyti dar 
prieš sukilimą, bet nesuskubo jos baigti. Murav- 
jovo draudimas jas laisvai statyti juos užklupo, 
kai bažnyčia tebuvo pakilusi liigi stogo. Į paties 
vyskupo prašymus duoti leidimą darbui baigti 
gubernatorius vis neigiamai atsakydavo. Tuomet 
Vainuto parapijiečiai savo iniciatyva sumanė pa- 
ieškoti kitų kelių tam leidimui gauti. Jie pasiun- 
tė į Kauną vietos faktorį, klebono favoritą Hir- 
šą, kurį žmonės net altarista vadino. Šis, atvy- 
kęs pas vyskupą, tiesiog pareiškė, esą, negalimas 
daiktas, kad su rusais nesusitartum už pinigus. 
avęs vyskupo leidimą pamėginti ir šiuo keliu 
eiti, jis per vietinius pirklius žydus pasiekė gu- 
bernaiorizus raštinės valdininkus ir, sumokėjęs 
106 rublių kyšio, per keletą valandų gavo leidi- 
mą, kurio teisėtu keliu negalima buvo gauti per 
keletą metų. Vėliau ir pačiam vyskupui nekartą 
teko tus priemonės sėkmingai griebtis ne tik 
santykiuose su Kauno gubernatoriais, bet net ir 
su pačiu sukilimo malšintoju Muravjovu. 
Nuolatinį ryšį su tikinčiaisiais, be vizitacijų, 
vyskupas palaikydavo ir daugybe įvairiomis pro- 
gomis rašytų ganytojinių laiškų. Vien tiktai iš 
laiko tarpo ligi 1865 m. žinom tokių lietuviškų 
laiškų apie 30. Vėliau jie išnyko, nes 1864 m. 
Muravjovas paskelbė draudimą susinešant su 
vyskupija vartoti lenkų kalbą, o 1865 m. jo įpė- 

dinis Kaufmanas tą draudimą pritaikė lietuvių 
kalbai. Tų laiškų tarpe, be bendrų, visai vysku- 
pijai sklriamų, yra eilė būtoviniu požiūriu labai 
įdomių, atskiroms parapijoms rašytų. Pa- 
našių laiškų kitais laikais, jau Valančiui mirus, 
iš viso nežinom. Kiti jų mums yra įdomūs ir Va- 
lančiaus santykiui su liaudimi, jo kalbai (dažnai 
jis čia rašo atitinkamos parapijos tarme), stiliui 
ir kt. apibūdinti. 

Be laiškų, rašytų blaivybės reikalais, čia ten- 
ka atkreipti dėmesį į tokius, kaip 1854 IV 15 
laiškas dėl kalbų “apej wajnas, sumiszimus, ne- 
pakajus'',1856 X laiškas Kartenos parapijiečiams, 
juos barant už paprotį pakaruokliams kirsti gal- 
vas, 1856 VIII 21 visiems apie meškininkus, 1857 
XII 5 dėl Žemaitijoje paplitusių plėšikavimų ir 
vagysčių, 1861 V 5 Grušlaukio parapijai, ba- 
rant ją už tai, kad ji netesėjo duotojo savo pa- 
žado aprūpinti vikarą, 1861 III 8 laiškas Bru- 
navos parapijiečiams apie besibastančius jų tar- 
pe įvairius tikybinius šarlatanus, pagaliau 1867 
III 8, t. y. jau veikiant anam Kaufmano draudi- 
mui susinešti su vyskupijos gyventojais lietuvių 
kalba, rašytas Balninkų parapijai. Šį laišką, kurį 
man teko iš rankraščio “Mūsų Senovėje" 1938 m. 
N. 2 (7) paskelbti, kaip ypač būdingą Valančiui, 
čia ir pakartojame. Jis visas rašytas paties vys- 
kupo ranka, tuo tarpu kaip daugeliui kitų laiš- 
kų jis tenurodydavo bendrą turinį, o jį parašy- 
davo kuris iš jo sekretorių, ir po to Valančius 
dar jį ištaisydavo. Paprastai laikoma, kad visi 
tie Valančiaus ganytojiniai laiškai, kurie buvo 
paskelbti “Šiaulėniškyje Senelyje“, buvo para- 
šyti to “Senelio" autoriaus kunigo J. S. Dovydai- 
čio. 

Štai tas laiškas: 


„„"Asz Motiejus Walanczauskis isz Die- 
wa ir Sostą Apasztolu milestas Zemaicziu 
Wiskupas Giwintojams Balniku parapios pa- 
swejkinima ir palajminima siuncziu. 

Pasakisiu jums tikrą tejsibę: todiel klau- 
sikit prideranczej. Atjemis isz Balninku ku- 
negą Baczanski, negalejau atrasti Letuwoj ku- 
nega norenti buti jusu klebonu. Dielko taj? 
Dielej to, jogiej kunegaj žinoje nedoribę žmo- 
niu tos parapios. Wos Žemaycziusi atradau 
szios dienos Dziakona Opulski, kurs ir neno- 
riedamas manęs paklause. 


Atwažiawes i Balnikus Dziekonas Opuls- 
kis atrada bažniczę aplajstą, todiel apkloje jos 
stogą, istate naujus langus, pribudawoja nau- 
ję zokrastiję, padirbina ir paauksije altarius, 
dawe naujes lubas, iszmalawoja wisą bažni- 
czę, apmurije szwentariu; pastate Kalwarią, 
iwede atpuskus ir iszmurije warpniczę. Wis 
taj dirbant brastwinikaj su parapii padieje; 
bet siwentojej mMiestele Balniku netikt nepa- 
dieje, bet dar naktimis grobste plitas su kal- 
kiejs pabrikaj bažniczes pirktas. 

Dar Dziekonas Opulskis pastate klebanije, 
kletis, ladaunę, kloną ir uždijge sodną. Tus 
budinkus dirbant niekas nepadieje. Kiek war- 
ga datire Dziekonas, kiek rozu iszala wažinie- 
damas i miszkus kirsti materiola; žina jo ber- 
niukaj, kurie paprastaj draug su juo dirba. 

Wis taj dirbdamas iszlejda sawa pinigu 
1600 r. Kad dar to neuszieka pažiczije dau- 
giaus ne tukstantę, kan tikt pri jussu uždirba, 
wis taj ideje i pabriką bažniczes. Padaugino 
szwęntas drapanas bažnicziaj jusų, kajpo taj 


arnotus, kapas ir tejp tolaus. Iszmokina dau- 
gel wajku skajtiti, dawinieje kningiales be pi- 
nigu, iszmokina katekizmas ir pažinima wie- 
ros. Bet kajp iszsimokiejot jam už jo proces ir 
wis kan giara par trilika metu jums padarita? 

Szitaj sarmata ir sakiti: paklausi wiena 
neiszmintinga jauna kunigiale, kurs jums 
arielka dawe, iszkielet ant klebana sawa ne- 
tejsingas apkalbas, skundiet man daugiel ro- 
zu. be kokia rejkala nurasziet nebutus dajktus, 
isswaret gaspadinie ir kitą szejminą, dar sa- 
kot jogiej klebanas tus tegal turieti berniu- 
kus, kurius jus duoset, žadat iszkirsti dar sod- 
ną klebana. Tejp tad klebanas, jusu piemuo, 
jusu mokitojas ir tiewas bajoru gimes tur buti 
mažiasnis už jusu biarnus, užu jusu pijokus, 
už jumis artojus. Jus galet pasamditi koki 
noret berniuką ar mergaitę; o klebanas to ne- 
gali. Kami taj regiejot? Kurioj parapijoj gir- 
diejot tejp Žmanis darant su klebanu sawa? 
Žinot, jogiej jumis milu, wienok tejp nedoru 
wajku sawa milet negalu. Žinau, jog tarp jusu 
ira ir gieru parapionu, bet užwis negiari ira 
Balniku gaspadarej. Sztaj Dziakanas nebnor 
pri jusu buti, meld, kad jam duoczio kur ka- 
mendoriaus wieta — tejgi paklausis ji atimsiu 
ji ir duosiu kitur jam wietą, kami rasiu diel 
jusu kunega? Jus tujaus sakisii — iszmetiem 
wieną iszmesma ir kitą. Oj wajkaj tejp da- 
ridamis, bijakietes korones Diewa. Žinom, 
jogiej tie pri smerties netur kunega, kurie 
swejki budamis jo ne szinawo. 

Todiei dabar perpraszikiet Dziekana, rasi 
susimils ir paliks pri jusu; jej nepaliks, ilgaj 
buset be kunega. 

Brostwinikaj wiraj iszmintingi, dielej jusu 

onora nelajkikiet brostwoj pijaku — iszmes- 
kiet jūs isz draugisties sawa. Patis budamis 
protingais, nedalejskiet, kad pikti žmones kri- 
widitu klebana jusu. Nedalejskiet, kad jo pie- 
was nuganitu, kad i jo jawus lajstu galwijus 
sawa. — Turekieties wisuometu wienibes su 
klebanu sawa ir ginkiet ji nu neprietelu. To 
nu jusu nor jus wiskupas ir piemuo. Paka- 
jus Wieszpati ir tegul bus su jumis. Amen. 
Motiejus Wiskupas. Kauni 1867 m. Kowa 8 
dienoj." 


10. 


Greta to tiesioginio bažnytinio veikimo, Va- 
lančius tuo pačiu laiku varė ir nemažesnės svar- 
bos visuomeninį darbą, nors ir susijusį su bažny- 
tiniu. Ir šioje srityje ligi 1863 m. sukilimo jo 
veikla administracijos buvo labai mažai var 
žoma, nors vis dėlto kitose srityse jam teko su- 
sidurti ir su administracijos, o kitais atvejais ir 
su dvarininkų pasipriešinimu, kuriam nugalėti 
tekdavo pavartoti visus diplomatinius sugebėji- 
mus. 

Pats iš liaudies kilęs ir giliai jos sunkią buitį 
atjautęs, jis, tik vyskupijos sostą apėmęs, ypa- 
tingą dėmesį atkreipė į tos liaudies kultūrinį 
kėlimą, visų pirma į tinkamą parapinių mokyk- 
lų sutvarkymą. Daug kur Lietuvoje tos mokyk- 
los veikė ir anksčiau, tiek Žemaičių, tiek ir Vil- 
niaus vyskupijoje. Jau vyskupas Juozapas Ar- 
nulpas Giedraitis, o paskiau ir pavyskupis Si- 
manas Giedraitis nekartą atitinkamais bendra- 
raš“ias ragino klebonus kurti parapines mo- 
kyklas, nes pati rusų vyriausybė visoje vėlesnio- 
je Kauno gubernijoje buvo įsteigusi vos keletą 
pradžios mokyklų, ir tai vien valstybinių dvarų 

baudžiauninkų vaikams skiriamų. Tačiau prie 
Valančiaus pirmatakų visas parapinių mokyklų 
kūrimo darbas buvęs paliktas vien klebonų nuo- 
žiūrai. Visų tų mokyklų organizavimas ir tvar- 
kymas buvo susijęs su išlaidomis, kurias tu- 
rėjo padengti patys klebonai iš parapijų pa- 
jamų. Be to, buvo nemaža rūpesnių, surandant 
mokytojus. Todėl daug kur tos mokyklos veikė 
tik sporadiškai, atsiradus kokiam energinges- 
niam klebonui ar vikarui, o šiems kitur išsikėlus, 
dažniausiai ir pačios mokyklos apmirdavo. 
Valančius į šį darbą žiūrėjo daug rimčiau. 
Tuo reikalu jis nerašė kokių bendrų aplinkraš- 
čių, nors jo archyve buvo išlikęs tiesiog milži- 
niškas dėl tų mokyklų steigimo ir išlaikymo su- 
sirašinėjimas beveik su visais Žemaičių vyskupi- 
jos klebonais. Jis nesitenkino vienu mokyklos 
įsteigimo faktu, bet iš kiekvieno klebono reika- 
lavo kasmetinio, vėliau ir du kartus per metus, 
smulkaus pranešimo apie mokyklos buitį ir vei- 
kimą. Pastebėjęs, jog tuose pranešimuose kar- 
tais būdavo sąmoningai kiek išpučiamas moki- 
nių skaičius, jis tuojau pradėjo reikalauti, kad 
pranešėjai nesitenkintų bendrais skaičiais, bet 
ir pavardėmis visus mokinius ir mokines sura- 
šytų. Tuo būdu jis savo rankose turėjo visai pa- 
tikimas žinias apie kiekvienos mokyklos padėtį. 
Jau 1854 m. viename savo raštų Kauno guberna- 
toriui jis nurodė, kad jo vyskupijoje veikia 197 
parapinės mokyklos su 5,910 mokinių (vienoje 
tik Kauno gubernijoje, be Kuršo). Ilgainiui šis 
skaičius žymiai padidėjo. Šių mokyklų įtakoje 
ir suaugusiųjų tarpe pamažu neraštingumas bu- 
vo pradėjęs nykti. Tuo būdu ir viso krašto kultū- 
rinis lygis žymiai pakilo. Norėdamas tai patik- 
rinti, Valančius porą metų prieš sukilimą per 

tuos pačius klebonas pravedė ir savotišką raš- 
tingumo statistiką, iš kurios paaiškėjo, kad jau 
tuo laikų buvo tokių parapijų, pvz. Rietavo, kur 
beveik visi suaugę buvę raštingi. Tuo žvilgsniu 
anais laikais Žemaitija buvo pralenkusi ne tik 
kitas Lietuvos, Lenkijos, juo labiau beraštės 
Rusijos sritis, bet ir galėjo drąsiai lygintis ir su 
daugeliu Vakarų Europos kraštų. 

Kadangi toms mokykloms trūko tinkamų mo- 
kyklinių vadovėlių, nes jos daugiausia tenkinosi 
nuolatos pakartojamu po keletą sykių metuose 
“Mokslų skaytimo raszto lietuwiszko", o ir ti- 
kybai dėstyti jos neturėjo vaikams pritaikytų 
vadovėlių, tai Valančius parapijos mokykloms 
pats 1852 m. išleido “Istoriją Szwentą Senojo 
Istatima“, kurią savo lėšomis išspausdino 10,000 
egzempliorių skaičiuje. Jos pareikalavimas buvęs 
toks didelis, kad 1855, 1858 ir 1860 metais teko 
ją vėl pakartoti. Tačiau 1865 II 4 Muravjovo 
įsakymu ji buvusi uždrausta, nors savaime nie- 
ko priešvalstybinio joje negalėjo būti. Valan- 
čiaus paragintas, kunigas A. Lukša šią knygutę 
1857 m. buvo išvertęs į latvių kalbą ir paties 
vyskupo lėšomis ji buvusi išspausdinta 4,000 
egzempliorių skaičiuje. 

Tiek toms pačioms mokykloms, tiek ir su- 
augusiems buvo skirtas jo parašytas “Žiwatas 
Jezaus Kristaus Wieszpaties musu", kurio, jo 
žodžiais, jis buvo 1853 m. išspausdinęs net 45,000 
egzempliorių (oficialinėtmis cenzūros žiniomis 
išspausdinta tiktai 14,000). 1859 m. ir šią knygą 
išversta į latvių kalbą. Bet labiausiai išpopulia- 
rėjo jo 1858 m. išleisti “Žiwataj Szwetuju, tu, 
kuriu wardajs Žemayczey už wis gieb wadintis“. 
Ši knyga buvo kaimo skaitytojų tiek pamėgta, 
kad spaudos draudimo laiku ją teko net septy- 


50 


nis kartus persispausdinti. Šiame veikale jis pa- 
traukdavo savo stiliaus savybėmis ir ypatingai 
kaimiškai ūkininkišku pačių šventųjų gyvenimo 
apibūdinimu. 

Pagaliau tiems patiems skaitytojams buvo 
skirta ir jo “Prade ir iszsipletimas kataliku ti- 
keima", išleista 1862 m., ir 1864 m. iš karto 
dviem leidimais paleista “Dawatku kniga“. Buvo 
jis ir dar šį bei tą tuo laiku parašęs, bet ne vis- 
ką išspausdino. Pvz., kai kam susirūpinus pagar- 
sėjusios *“Bromos atwertos ing wiecznasti" pa- 
kartojimu, Valančius neleido jos iš naujo spaus- 
dinti dėl įvairių, jau savo laiką atgyvenusių, ten 
įdėtų "pasakų" ir pats buvo sumanęs paruošti 
jos visai ištaisytą leidimą. Sako, kad tai jis ir 
buvo atlikęs, bet neišspausdinęs. To jo darbo 
ir rankraščio nebeliko. 

Rusų cenzūrai Vilniuje prikibus prie senųjų 
kantičkų, nes cenzūros referento, buvusio ka- 
talikų kunigo Antano Petkevičiaus, pareikšta 
nuomone daugelyje vietų šios kantičkos esančios 
nukreiptos tiesiog prieš pravoslavų tikėjimą, 
vyskupas ir jas peredagavo ir 1855 m. išleido 
“Szwentų Giesmių“ vardu, pašalinęs iš jų vis- 
ką, prie ko cenzūra buvo prikibusi, ir šiaip dar 
kiek ištaisęs. "Tuo vardu jos buvo penkis kartus 
perspausdintos, bet 1858 m. dar kartą iš pagrindo 
jis ištaisė, pridėjo kai ką savo ir A. Baranaus- 
ko “Artoju giesmes szwintas“. Tai jis pava- 
dino vėl Kantičkomis ir išleido, po prakalba jau 
savo vardą padėjęs. Šios, iš senojo Šrubausko 
“Balso Širdies'' išaugusios Kantičkos, ligi spau- 
dos draudimo laikų buvo penkis kartus išspaus- 
dintos, o spaudos draudimo laiku buvo beveik 
kas metai kartojamos. 

Mokyklinėje savo politikoje Valančius vien 
žiūrėjo, kad tokios mokyklos veiktų kiekvienoje 
parapijoje ir kad jos apimtų kiek galima dides- 
nį vaikų skaičių. Bet savęs nelaikydamas kokiu 
švietimo vadovu, jis jau nesirūpino tuo, kaip ir 
ko ten vaikai yra mokomi, jei nebent, kaip jau 
matėme, parūpindamas vaikams tinkančių ti- 
kybos vadovėlių. Tai ir šios mokyklos veikė senu 
nusistcjusiu trafaretu. Nuo pat savo stojimo į 
parapines mokyklas daugumas vaikų buvo prati- 
namas perėiti į lenkų dėstomą kalbą, kadangi jį, 
esą, vaikams atveria kelią į platesnį gyvenimą. 
Lietuviškai buvo mokomos daugiausia mergai- 
tės, nes jos visos beveik likdavo tame pačiame 
kaime, ir tie berniukai, kurių tėvai nemanė to- 
liau siųsti į mokslus. Visi kiti buvo mokomi len- 
kiškai, o kitur ir rusiškai. Buvo ir tokių senų 
tradicijų klebonų, kurie mėgindavo tik lietuviš- 
kai temokančius vaikus ir poterių mokyti jau 
lenkiškai. Bet kadangi tuo laiku lietuviškose kny- 
gose buvo nepakeistas vartojamas tas pats len- 
kiškas raidynas, tai vaikai, pramokę lenkiškai 
skaityti, tuo pačiu išmokdavo ir lietuviškas mal- 
daknyges ir kitas knygeles paskaityti. Aritme- 
tika buvo taip pat tose mokyklose dėstoma, ta- 
čiau nebuvo parūpinta nė vieno lietuviško arit- 
metikos vadovėlio. 

Dičelių sunkumų buvo ir su mokytojais. Jo- 
kių specialinių mokytojams paruošti mokyklų 
dar čia neturėta. Bet be mokytojo nebuvo ir mo- 
kyklos. Taigi savo laisvalaikiu mokytojavo pa- 
tys klebonai, daug kur vikarai, kitur vėl raš- 
tingi vargoninkai, gimnazijos mokslą dėl įvairių 
priežasčių nutraukę gimnazistai, seminarijų klie- 
rikai atostogų Metu ir panašūs grynai pripuo- 
lami “mokytojai". Tačiau tokia padėtis anais 

laikais buvo ne tik Žemaičių vyskupijoje, bet ir 
visoje Lenkijoje, jau nekalbant apie Rusiją, kur 
nė tokių mokyklų beveik visai dar nebuvo. Bet 
kaip ten bebūtų, kiek trūkumų būtų turėjusi toji 
parapinių mokyklų sistema, vis dėlto jos šioje 
vyskupijoje buvo apėmusios beveik visus mo- 
kyklinio amžiaus vaikus. Tai žymia dalimi ir nu- 
1emė spaudos draudimo ir kovos už savo spau- 
dą likimą: raštinga liaudis negalėjo be savų 
knygų verstis ir įvairiomis priemonėmis patį 
drzudimą sugriovė. 

Šis gražiai išaugęs darbas sukilimo metu iš 
karto buvo sugriautas atitinkamu Muravjovo įsa- 
kymu, kuris likvidavo visas parapines mokyk- 
las, o jų vietoje pradėjo kurti jau valdines, gry- 
nai rusiškas pradžios mokyklas. Bet ir šioje, 
kaip ir kitose savo darbo srityse, Valančius pra- 
dėjo ieškoti priemonių kovai su žalinga, jo nuo- 
mone, tų valdinių mokyklų įtaka ir rūpinosi to- 
kia mokymo sistema, kuri nebūtų valdžios kon- 
trolėj. 

Dar tuo laiku, kada visos tos parapinės mo- 
kyklos žydėjo, į Valančių, kaipo liaudies švie- 
tėją, buvo atkreipusi dėmesį ir rusų vyriausy- 
bė. Kada ji 60-ųjų metų pradžioje buvo pasiry- 
žusi iš pagrindų reformuoti visą savo labai ne- 
tobulą mokyklų sistemą, prieš ją įvedant, ji 
kreipėsi į visą eilę visuomenininkų ir švietėjų, 
prašydama jų patarimų mokyklinio darbo sri- 
tyje. Kitų tarpe atsiklausta ir Valančiaus nuo- 
monės. Išdėstydamas tuo reikalu savo pažiū- 
ras, Valančius sąmoningai nutylėjo savo mo- 
kyklas ir tepatardavo vyriausybei aukštesnio- 
siose mokyklose įvesti lenkų kalbos dėstymą. 

11. 


Kita Valančiaus visuomeninio darbo sritis, 
kuri jį ypatingai jau ir anais laikais išgarsino, 
buvo blaivybės akcija. 

Savo užrašuose jis pats buvo palikęs šiokių 
tokių informacijų apie to sąjūdžio pradžią. 1858 
m. rudenį vizituodamas savo vyskupijos pietinę 
dalį, vyskupas aplankė Jurbarko ir Skirsnemu- 
nės parapijas. Čia jis rado visus žmones blaivius. 
Jurbarko klebonas Mikalojus Kervelis pirmasis 
buvo įvedęs savo parapijoje blaivybės broliją, 
kuri iš karto turėjo tokį pasisekimą, kad visi be 
išimties čia metė gerti. Kunigo Kervelio pavyz- 
džiu pasekė Gaurės klebonas Janutavičius ir 
Skirsnemunės klebonas Baracevičius. Jų akcijos 
pasėkomis susižavėjęs, vyskupas, iš čia nuvykęs 
į Eržvilką ir Tauragę, jau pats paragino žmones 
pasekti savo kaimynų pavyzdžiu ir mesti gėrus, 
o grįžęs į Varnius, sumanė tą akciją išplėsti ir į 
visą vyskupiją. 

Tuojau pats paruošė knygutę “Apej brost- 
wą blajwistes arba nusiturieima“, kurios savo 
lešomis išspausdino net 40,000 egzempliorių, 
Kad tokiu tiražu nenugąsdinus valdžios, oficia- 
liai teparodyta 10,000 egzempliorių. Kada ši 
knygutė buvo visoje vyskupijoje išplatinta ir 
pažadino visuotinį blaivybės brolijų visose pa- 
rapijose ikūrimą, tai vietinė administracija susi- 
griebė ir knygutę uždraudė pardavinėti. Tą 
draudimą Valančius tuoj aplenkė, sekančius du 
jos leidimus išspausdinęs jau ne Vilniuje, bet 
Klaipėdoje. 

Pats vyskupas savo užrašuose konstatuoja, 
kad jau 1858 m. pabaigoje, taigi nuo blaivybės 
akcijos pradžios vos keliems mėnesiams praėjus, 

“nieks Žemaičiuose negėrė“'. Nurodymas čia vien 
žemaičių, o ne visos vyskupijos, kuri apėmė ir 
žymią aukštaičių dalį, patvirtina faktą, kad Že- 
maičių vyskupijos srityse, anksčiau priklausiu- 
siose Vilniaus vyskupijai, šis sąjūdis nebuvo vi- 
suotinis ir ten įgyvendinti blaivybei reikėjo dau- 
giau darbo. Vis dėlto šioji blaivybės akcija grei- 
tai išėjo iš Žemaičių vyskupijos ribų. Nors ir ne 
taip plačiai, jos pavyzdžiu mėgino sekti abidvi 
kaimyninės — Seinų ir Vilniaus — vyskupijos. 
O ir pačioje Rusijoje vyskupo Valančiaus akci- 
ja kai kuriose vietose sukėlė didelį susidomėji- 
mą ir bandymus ką nors panašaus organizuoti. 
Tik nei tose vyskupijose, nei Rusijoje neturėta 
savų Valančių. Tai ir iš tų bandymų nieko rimto 
neišėjo. 

Ir pačioje Žemaičių vyskupijoje tekdavo ne- 
maža kliūčių nugalėti, kad šią akciją sėkmingai 
pravedus. Visų pirma tekdavo nugalėti “girtuok- 
lius"'. Jiems ir buvusios visur įsteigtos bažnyti- 
nės blaivybės brolijos, į kurias stengtasi įtraukti 
visus suaugusius vyrus. Pasinaudojus beveik 
visuotiniu liaudies raštingumu, greta grynai baž- 
nytinės akcijos griebtasi ir atitinkamos litera- 
tūros gaminimo bei skleidimo. Aplink vyskupą 
buvo susidaręs savotiškas blaivybės platinimo 
štabas, kurio svarbiausiuoju darbininku buvo 
kunigas Juozapas Silvestras Dovydaitis, 1858- 
1860 m. buvęs vyskupo sekretorium, o 1860-1864 
m. seminarijos rektorium. Jis nuolatos sakydavo 
blaivybės pamokslus, vyskupo pavedamas rašy- 
davo vadinamąsias “blaivybės gromatas“, o savo 
trijų dalių “Šiaulėniškyje Senelyje" (ketvirtoji 
dalis — “Gyvenimas Stepo Raudnosio“* — tebu- 
vo išleista praėjus keliolikai metų nuo Dovydai- 
čio mirties) populiaria forma propagavo tą pa- 

čią blaivybę. Greta jo į tą literatūrinę kovą prieš 
girtuokliavimą buvo įsitraukęs ir L. Ivinskis sa- 
va kalendoriais, kun. Kalikstas Kasakauskis, 
1859 m. išleidęs knygutę apie “Girtybę ir blaj- 
wiste“ ir 1861 m. “Pasaką apej pasznekesi tarp 
welnia yr szinkoriu", kun. Domininkas Budri- 
kas, 1859 m. davęs “Namų Kryžiaus" vertimą, 
A. Baranauskas savo “Suwejgos girtuokliu" ver- 
timų. O Pr. Girdvainio dešimt metų prieš blai- 
vybės įvedimą parašytos “Adinas Girtuokliu" 
(“Pradiekiem apsakity dziawksmus yra linksmi- 
bes Pijoku Dienas gywenyma yra girtybes'') virto 
kai tik tuo laiku nuorašuose platinamomis ir 
pamėgtomis “Girtuoklių gadzinkomis“, kurias 
vėliau jau daug kas savinosi. 

Vienu gyvu ar spausdintu žodžiu nebuvo 
galima girtuoklybės panaikinti, nes, be kitų prie- 
žasčių, ją palaikydavo ir tai, kad daugumui to 
laiko baudžiauninkų karčiama likdavo vieninte- 
1e vieta, kur bent trumpam laikui galima buvo 
pamiršti savo sunkią padėtį. Priemonių pakeis- 
ii karčiamas kokiomis kultūrinėmis pramogomis 
tuo laiku dar nežinota, o baudžiavos sąlygomis 
tokios pramogos buvo ir neįmanomos. Tad dau- 
gelis vyrų, nežiūrint iškilmingos priesaikos neger- 
ti, vis pasiduodavo senajai pagundai. Tokiais at- 
vejais tų brolijų vadovai, vietos kunigai, nusi- 
žengusius paprastai bausdavo tam tyčia sugalvo- 
tomis bažnytinėmis bausmėmis, pvz., pagautą 
girtaujant versdavo keliaklupsta su pakabintu 
po kaklu tuščiu degtinės buteliu eiti aplink baž- 
nyčią ar klūpoti bažnyčioje visos maldininkų 
minios priekyje su stikliuku dantyse, ir pana- 
šiai. Kitur uolūs jaunieji kamendoriai tokiam 
užkietėjusiam girtuokliui nepasigailėdavo ir bi- 
zūnų, o kiti seniūnai ir šaltojon juos pasodinda- 

vo. Ieškojusi tokių įvykių vietinė policija tuojau 
iškeldavo “nusikaltusiems" kunigams bylas, ku- 
rios visos buvo sprendžiamos vien administra- 
ciniu keliu, ir čia nuolatos pačiam vyskupui tek- 
davo įsimaišyti, užstojant atsakomybėn traukia- 
mus kunigus. "Tiek vadinamajam “Valančiaus 
archyve", tiek ir Kauno gubernatoriaus raštinė- 
je išaugo ištisi kalnai šių būtoviniu atžvilgiu 
įdomiausių kovos del blaivybės bylų. 

Šioje akcijoje pats vyskupas buvo tik savo- 
tiškas vadas, nustatąs bendras gaires ir laikas 
nuo laiko viešai prabyląs į visus tikinčiuosius 
vadinamosiomis “blaivybės gromatomis". Tokių 
“sromatų"', pradedant pirmąja, paskelbta 1858 
XII 24, ligi paskutiniosios 1862 VI 12, žinom 
devynias. Bet jų buvo ir visa eilė atskiroms pa- 
rapijoms rašytų, kur vyskupas, liesdamas ir vi- 
sai kitus klausimus, nepamiršdavo atkreipti dė- 
mesi ir į tai, kad ten dar ir girtuokliai neišny- 
ko. Tos “gromatos*', kurios buvo išspausdintos 
Dovydaičio “Šiaulėniškyje Senelyje“, paprastai 
yra priskiriamos tam pačiam Dovydaičiui, nors, 
kaip matyti iš išlikusių juodraščių, vyskupas vi- 
sada nurodydavo bendrąjį “gromatos"* turinį ir 
iškoreguodavo jau parašytą tekstą. 

Kova su pačiais girtuokliais buvo dar, pa- 
lyginti, lengvas visos akcijos etapas. Daug sun- 
kiau buvo kovoti su tais, kurie iš liaudies gir- 
tuokliavimo gaudavo didelį pelną. Tuo laiku 
Lietuvoje iš seno dar gyvavo vadinamoji propi- 
nacijos teisė, t. y., kiekvieno žemės savininko 
teisė laikyti degtinės bravorą ir savo degtinę 
pardavinėti tiek savo žemėje pastatytoje karčia- 
moje, tiek ir nuosavoj karčiamoje artimiausia- 
me miestelyje. Tų dvarų, taigi bravorų ir kar- 
čiamų, buvo daugybė. Savo tarpe konkuruoda- 

mi, jie daug kur turėjo tenkintis vien tik savo 
baudžiauninkais išgerti degtinei. Neretai dvaras 
tiesiogiai nustatydavo kiekvienai savo baudžiau- 
ninkų šeimai metinę degtinės normą, kurią ši 
turėjo išpirkti. Daugelis dvarų vien tik iš deg- 
tinės teturėdavo pelno. Dabar visoje vakarinėje 
Lietuvos dalyje liaudžiai nustojus gerti, dvari- 
ninkai neteko ir svarbiausiojo pajamų šaltinio. 
Daugelis jų savaime stojo kovon prieš blaivybę 
ir prieš jos platintoją ir organizatorių. Kaip pa- 
sakoja savo užrašuose pats Valančius, kai kurie 
ūkiškai pažangesni dvarininkai, atrėmę ūkį ne 
bravorais, bet šiaip naujesne žemės ūkio sis- 
tema, kaip Rietavo Oginskis, Tauragės Vasilčiko- 
vas, Beržėnų Čapskis ir kai kurie kiti, palaikė 
vyskupo akciją ir patys uždraudė savo dvaruo- 
se pardavinėti degtinę. Bet daugumas stojo prieš 
blaivybę. Jiems labiausiai rūpėjo, kad žmonės 
neatprastų nuo degtinės. Negalėdami priversti, 
kad pirktų, jie pradėjo nemokamai ją žmonėms 
dalinti. Kiti prie vieškelių paritino degtinės sta- 
tines ir kiekvienam pravažiuojančiam siūlė ne- 
mokamai išgerti. Buvo ir tokių, kurie visą sa- 
vo bravoruose išvarytą degtinę išdalindavo ne- 
mokamai savo baudžiauninkams. Gelgaudiškio 
generolienė Kaisarovienė kiekvienai trobai išda- 
lindavo po gorčių degtinės. Panašiai elgėsi Ža- 
garės  Nariškinas,  Leonardopolio Volmeris, 
Skaudvilės Bučinskis, buvęs Raseinių bajorų 
maršalka I. Bušinskis, Telšių apskrities maršal- 
ka Pilsudskis, kuris viešai nusiskųsdavo, kad ku- 
nigai savo blaivybės akcija jį pražudę. 

Visas karčiamas tuo laiku nuomodavo kar- 
čiamninkai žydai, kurie papirkinėjimais stengė- 
si paveikti vietos policiją ir apskritai adminis- 
traciją, kad ši kaip nors sutrukdytų blaivybės 

platinimąsi, nes ši jiems atėmusi visus pragyve- 
nimo šaltinius. Ir pati administracija buvo ta ak- 
cija susirūpinusi, nes del jos visoje Kauno gu- 
bernijoje dešimteriopai sumažėjo valstybės pa- 
jamos iš degtinės akčyžės ir patentų, ir policija, 
Valančiaus teigimu, buvo susirūpinusi, kad blai- 
vybė beveik visiškai išnaikino daugelį nusikal- 
timų. Todėl ir policijai neliko krašte darbo. Pra- 
dėta kelti bylos, kada tik buvo galima ką apkal- 
tinti prievarta prieš girtuoklius. Tose bylose ir 
teko vyskupui parodyti visus savo diplomatinius 
gabumus, stengiantis pateisinti kai kada perdaug 
uolius savo idėjų vykdytojus. 

Ligi pat sukilimo nei dvarininkams, nei ad- 
ministracijai, nei karčiamninkams nepavyko su- 
žlugdyti blaivybės, nes viešai prieš ją stoti jie 
negalėjo. Mat, šios akcijos pradžioje, carui Alek- 
sandrui II kelionėje į Vakarų Europą trum- 
pai sustojus Kaune ir pasimačius su vyskupu, 
paskutinysis buvo iš jo išgavęs kaip ir pritarimą 
blaivybės žygiui. Tačiau sukilimui vos prasidė- 
jus, visi blaivybės priešai pasiskubino primesti 
blaivybės brolijoms politinius tikslus ir pakal- 
tinti, esą, kaip tik šių brolijų nariai valstiečiai 
gausiai dalyvavo atskiruose valstiečių sukilėlių 
būriuose. Tų kaltinimų užteko, kad sukilimo 
malšinti atsiųstas Muravjovas likviduotų visą 
akciją, uždraudęs visas bažnytines brolijas, o 
pirmoj galvoje — blaivybės sąjūdį. 

Nustoję tų suvaržymų, kuriuos jiems uždė- 
davo dalyvavimas blaivybės brolijose, pamažu 
atsigavo senieji girtuokliai. Degtinė vėl rado ke- 
lią į liaudį. Savo testamentinėje “gromatoje" 
pats vyskupas Valančius guodėsi, kad jis vis dėl- 
to tikėjosi, esą, seniems girtuokliams išmirus, o 
jauniesiems nepramokus gerti, girtuokliavimas 

savaime išnyksiąs. Bet jis nusivylęs — girtuok- 
liavimas vėl atgijo. Atgijo, bet jau ne taip pla- 
čiai, kaip prieš blaivybės sąjūdį — valstybės pa- 
jamos iš degtinės dar ilgai negalėjo pasiekti se- 
nojo lygio. Tik po trisdešimties metų, įvedus vals- 
tybinį degtinės monopolį ir panaikinus propina- 
ciją, valstybė galėjo atsidusti — visos pajamos iš 
degtinės jau plaukė į iždą, o jos vartojimas ke- 
leriopai padidėjo. 

Tuojau po sukilimo pakitėjo ir dvaro ir 
valstiečių santykiai, kurie irgi turėjo įtakos deg- 
tinės platinimo režimui. Žymi senųjų dvarinin- 
kų dalis už dalyvavimą sukilime buvo nubausta 
ištrėmimu, ar emigravo, o jų dvarai pateko į 
rusų kolonistų rankas, kurie jau neturėjo jokios 
įtakos vietos žmonėms. Kita vertus, 1861 m. pa- 
skelbtas ir nuo 1864 m. galutinai įgyvendintas 
baudžiavos panaikinimas nušlavė kartu ir dva- 
rininkų galią valstiečiams — dabar jau nieks 
negalėjo jų versti, kad pirktų dvaro degtinę. 


12. 


Ši blaivybės akcija žymiai paveikė ir vys- 
kupo santykius su bajoriška Lietuvos visuome- 
ne. Nuo pat pradžios ji vis negalėjo susitaikyti 
su faktu, kad “mužiko"' vaikas užėmė Žemaičių 
vyskupijos sostą, kurį šimtmečiais laikė diduo- 
menės atstovai ir kuris Lietuvos Lenkijos res- 
publikos laikais šio sosto valdytojams suteikda- 
vo vieną garbingiausiųjų vietų bendrame res- 
publikos senate. Nūn tą “mužiką" teko karie- 
tose po kraštą vežioti, iškilmėse ir įvairiuose po- 
kyliuose pirmoje vietoje sodinti. Be blaivybės 
reikalų vyskupui nuolatos tekdavo įsimaišyti ir 
dėl santykių su baudžiauninkais. 

Kaip tik pirmajame Valančiaus veiklos lai- 
kotarpyje ėjo paruošiamieji darbai panaikinti 
baudžiavai. Vyskupas savo ganytojiniais laiškais 
pranešinėjo apie atskirus tos būsimos reformos 
etapus. Darė jis tai ir savo iniciatyva, ir vietos 
administracijos pavedamas. Bet tuose laiškuose 
jis labiausiai stengėsi nuraminti reformos ne- 
kantriai laukiančią liaudį, kuri daug kur ir bruz- 
dėjo dėl reformos vilkinimo. 

Tuo pačiu laiku prie reformos ruošėsi ir ki- 
ti dvarininkai. Vieni jų skubėjo patys savo bau- 
džiauninkus atleisti į laisvę be žemės, kad vėč- 
liau, reformą pravedus, nebūtų kam tos žemės 
ir skirti. O daugelis paskutiniuosius savo pilnos 
galios metus stengėsi išnaudoti ir visaip bau- 
džiauninkus skriausdavo. Šie kartais mėgindavo 
ir Petrapilyje teisybės ieškoti, bet niekas ten jų 
neužtardavo. Tokiais atvejais jie bandydavo 
kreiptis į savo vyskupą. Valančiaus archyve iš- 
liko nemaža tokios rūšies skundų, kartais apra- 
šančių tiesiog šiurpius įvykius. Tačiau tokius 
skundus gavus, vyskupo padėtis buvo labai keb- 
li. Jam priklausė tiktai su tikėjimu tuo ar kitu 
būdu susieti dalykai. Aukštesnioji administraci- 
ja jam atvirai nekartą nurodydavo, kad ne į sa- 
vo veikimo sritį jis neprivalo kištis. Tačiau ki- 
tos skriaudos buvo tokios žiaurios, kad jis jokiu 
būdu negalėjo skundų nutylėti, juo labiau, kad 
ir pats buvo iš to paties kaimo išėjęs. Todėl jis, 
tokius skundus gavęs, stengėsi tas bylas kokiu 
nors būdu surišti su tikėjimo ir bažnyčios rei- 
kalais. Jis tuojau per vietinius klebonus mėgino 
surinkti visas smulkmenas ir radęs, kad ten bu- 
vo pažeidžiama dora ar bažnytinė santvarka 
(pvz. verčiant dirbti sekmadieniais ar šventadie- 
niais), jis jau visa savo vyskupo galia kreipda- 


61 


vosi tiesiog į nusikaltusius, reikalaudamas ati- 
taisyti, ką dar buvo galima. Neatitaisomų skriau- 
dų atveju jis reikalavo bent nekartoti panašių 
dalykų, gresiant bažnytinėms bausmėms. 

Kai kuriais atvejais jis būtų šį bei tą galė- 
jęs laimėti ir per administraciją, būtent — kada 
šios skriaudos buvo grynai kriminalinio pobū- 
džio. Tačiau jis tokio kelio vengė tiek dčl to, kad 
ir pati toji rusų administracija buvo ne tik ne- 
geresnė, bet ir daug žiauresnė, tiek dėl to, kad 
skriaudikai vis dėlto buvo jo vyskupijos nariai, 
o administraciją daugiausia sudarė svetimos ti- 
kybos ir tautybės žmonės. Pagaliau ligi bau- 
džiavos panaikinimo jis nenorėjo savo san- 
tykių su dvarininkų visuomene drumsti ir gry- 
nai bažnytiniais sumetimais. Mat, tuo laikų baž- 
nyčias ir parapijų personalą daugiausia išlaiky- 
davo dvarininkai. Atviri su tais dvarais konflik- 
tai galėjo pakirsti materialinę kitų bažnyčių pa- 
dėtį. Todėl jei nebuvo nusikaltimų ar nusižen- 
gimų, vyskupas pats stengėsi tuos dvarus labiau 
surišti su bažnyčia. Jis neretai erzindavo kitų 
bajorų ambiciją, kiekvieną jų, nors ir mažiau- 
sią, patarnavimą keldamas viešumon, iššaukda- 
mas jų konkurenciją bažnyčių statybos reikalu 
ir panašiai. 

Baudžiavą panaikinus šiuo atžvilgiu padėtis 
griežtai pasikeitė. Dvarai nusmuko, o didžiausią 
parapijiečių dalį sudarė jau laisvi valstiečiai, ku- 
riais ir teko labiausiai remtis. Čia jau vyskupui 
teko kartais labai griežtai ir savo klebonus pa- 
barti, kada šie, priešreforminėmis nuotaikomis 
gyvendami ir patys dažnai iš to paties bajorų 
luomo išėję, įvairiuose konfliktuose tarp dvaro 
ir buvusiųjų baudžiauninkų senu įpratimu pa- 
laikydavo dvarininko pusę. Valančiaus archyve 

buvo išlikusi viena iš tokių įdomių bylų. Dėl 
bendrų ganyklų ar dėl miško įvykus susidūri- 
mui tarp vieno Šilalės parapijos dvaro ir vals- 
tiečių, klebonas palaikė dvarininko pusę ir 
smarkiai išbarė valstiečius. Šie pasiskundė vys- 
kupui, kuris pasiuntė klebonui neoficialų laišką 
maždaug tokio turinio: “Suprask kieno dabar 
duoną valgai. Jei dar prieš keletą metų ir tave ir 
bažnyčią išlaikydavo dvaras, tai dabar iš dvaro 
vis viena nieko negausi, o suerzinęs valstiečius, 
pats nusibaigsi ir bažnyčios neišlaikysi. Šių ūki- 
ninkų reikalavimai teisingi, tai juos ir palaikyk, 
o su dvarininku nesibroliauk". 

Tokių konfliktų buvo ir daugiau. Dabar vys- 
kupas visur jau laikėsi panašaus nusistatymo. 

Jei jau ir prieš sukilimą dėl blaivybės akci- 
jos ir įsimaišymo į baudžiauninkams daromas 
skriaudas santykiai tarp vyskupo ir bajorijos 
buvo smarkiai pairę, tai Valančiui neigiamai nu- 
sistačius dėl sukilimo, tie santykiai tiek jau pa- 
blogėjo, kad kartais kitur sukilėliai ar jiems pri- 
jaučią grasindavo vyskupo gyvybei ir laisvei. 


13. 


Valančiaus padėtis kaip ganytojo, savo dva- 
sinėje valdžioje turėjusio socialiniu ir tautiniu 
atžvilgiu mišrią tikinčiųjų masę ir stebimo admi- 
nistracijos, aplenkėjusių dvarininkų bei mieste- 
lėnų, šiame pirmame vyskupo perijode neleido 
jam plačiau pasireikšti grynai lietuviškoj veik- 
loje. 

Tapus vyskupu ir susidūrus su gyvenimo 
tikrove, greitai kitaip pakrypo dar Petrapilyje 
užmegsti santykiai su S. Daukantu ir bendros jų 
svajonės apie lietuviškos akademijos ir panašių 

darbų steigimą. Jis pastebėjo, kad esamomis 
sąlygomis visos tos svajonės yra beveik neįgy- 
vendinamos, o be to, jos būtų galėjusios sukelti 
priešingą administracijos ir lenkuojančios visuo- 
menės nusistatymą. Tačiau šioje srityje nors sa- 
vo nuožiūra jis jau ir nieko nekūrė, susidūręs su 
svetima iniciatyva, vis kiek įmanydamas sten- 
gėsi padėti. 

Jau teko minėti, kad vyskupas visur pir- 
mMyn prastumdavo tuos kunigus, kurie bent ką 
lietuviškai buvo parašę ar išspausdinę. Daugelį 
tai paragino griebtis plunksnos, o kiti, ir netu- 
rėdami jokių ypatingų literatūrinių ambicijų, 
sekė paties vyskupo pavyzdžiu, kuris, nežiūrint 
sunkių ir painių pareigų, vis dėlto plunksnos 
niekados iš rankų neišleisdavo. Ir kaip tik jo lai- 
kais iškilo didelis būrys naujų darbininkų lietu- 
vių raštuose. Kiti jų dirbo ne vien tikybinės, bet 
ir pasaulietinės lietuvių literatūros bare. Gana 
čia priminti pavardes J. Čiuldos, J. Zenevičiaus, 
R. Jasikevičiaus, K. Skrodzkio, T. Lichodziejaus- 
ko, J. Kurmavičiaus, E. Balevičiaus, A. Jasevi- 
čiaus, Antano, Tado ir Vincento Juzumų, O. 
Praniauskio, V. Šurevičiaus, P. Gomalevskio, A. 
Kašarauskio, P. Vereikos, J. S. Dovydaičio, J. 
Račkauskio, M. Miežinio, A. Baranausko, K. 
Kairio, P. Viksvos ir kitų. Ne vieno jų raštus 
pats vyskupas net ir savo lėšomis išspausdino. 

Norėdamas sudaryti ir išeinančiam į pensi- 
ją Simanui Daukantui palankesnes sąlygas dirb- 
ti, ypač Lietuvos istorijos srityje, jis jį nuo 1851 
m. pradžios parsikvietė pas save į Varnius ir, čia 
duodamas jam išlaikymą, butą ir mokėdamas 
jam nedidelę algą (po 22 rublius per mėnesį), jį 
pastatė kaip ir savo literatūriniu sekretoriumi. 
Tačiau po ketverių metų jie išsiskyrė. Apie tą 

išsiskyrimą vėliau buvo nemaža prirašyta, ir 
daugiausia čia buvo kaltinamas pats vyskupas 
Valančius. Tačiau atsiradusios vėliau korespon- 
dencijos šviesoje tie jų “konfliktai", kurie pri- 
vedė prie išsiskyrimo, šiandien jau visai kitaip 
atrodo. 

Du vieniši asmens, skirtingos visuomeninės 
padėties, būdų, darbo ir polinkių ir šiaip jau, pa- 
lyginti, ilgai po vienu stogu sutilpo, galutinai 
nesusipykę. Visai vyskupijai atstovaudamas, Va- 
lančius ir iš savo artimiausios aplinkos reikala- 
vo atitinkamos pagarbos, ne sau, kaip Valan- 
čiui, bet kaip vyskupui, o per jį ir tai Bažnyčiai, 
kuriai jis atstovavo. Gi Daukantui jis vis buvo 
tas pats jaunas Petrapilio akademijos profeso- 
rius entuziastas, svajojąs apie savo lietuvišką 
darbą ateity. Jis negalėjęs prisiversti nė atitin- 
kamai Valančių tituluoti, ir jau vien šiuo pa- 
grindu nuolatos iškildavo nesusipratimų. Dau- 
kantas buvo svajotojas, romantikas. "Tokia ro- 
mantiška, daug kur grynai fantastiška buvo ir jo 
parašytoji Lietuvos istorija. Valančius, paskai- 
tes jo istorijos rankraščio dalį, kurioje jis lietu- 
viais paversdavo beveik visas senovės Europos 
ir Mažosios Azijos tautas, negalėjo susivaldyti 
nesušukęs: “Ar tu girtas buvai, kada tai rašei!“ 
Čia vėl buvo didžiausias Daukanto ambicijos 
įžeidimas. Valančius, mokėdamas jam algą ir 
duodamas pilną išlaikymą, galvojo, kad Daukan- 
tas privaląs jam ir konkrečiu darbu atsilyginti 
— ar tai skaitydamas knygas ir laikraščius apa- 
kusiam kunigui, ar mokydamas Valančių vokie- 
čių kalbos, važinėdamas tirti įvairių skundų nu- 
rodomus faktus, taisydamas siunčiamus vysku- 
pui įvairių kunigų rankraščius ir t.t. O Daukan- 

tas žiūrėjo į Varnius, kaip į prietelišką užuovė- 
ją, kurioje jis, jokių materialinių rūpesnių ne- 
turėdamas, galės ramiai tęsti savo istorines ir 
kitas studijas, tęsti tarnybą savajai tautai. Abu- 
du būdami beveik vienų metų, jie turėjo nuola- 
tos susidurti, susipykti. Jau 1852 m. po vieno to- 
kio susidūrimo ambicingas Daukantas užsidėjo 
kepurę ir išvyko iš Varnių. Tačiau Valančiaus 
įprašytas, jis grįžo. 1855 m. Daukantas vėl išė- 
jo. Nors vėliau dar keletą kartų buvo Varnius 
aplankęs, bet vis juos palikdavo. Pagaliau abu- 
du taip susipyko, kad jau daugiau nebesimatė. 
Buvo tai visai natūralus išsiskyrimas dviejų, 
vienose sienose nesutelpančių stambių asmeny- 
bių. Neabejoju, jei Daukanto vietoje būtų buvęs 
Valančius, o Valančiaus — Daukantas, rezulta- 
tas būtų toks pat buvęs. 

Kaip jau matėme, kurdamas dekanalines 
bibliotekas ir platindamas ir šiaip kunigų tarpe 
įvairias tikybines knygas, Valančius buvo pa- 
vertęs kuriam laikui konsistorijos raštinę kaip 
ir kokiu knygų platinimo centru. Greta tų kny- 
gų, tai pačiai raštinei tekdavo platinti ir paties 
Valančiaus parašytas, kartais ir kitų kunigų jai 
tam tikslui pavestas knygas. Tačiau jis matė, kad 
visa tai tik apsunkina raštinę ir neįeina į tiesio- 
ginę jos sritį Kildavo nepasitenkinimo ir tarp 
pačių raštinės tarnautojų, kurie buvo užverčia- 
mi begaliniu susirašinėjimu tais klausimais. 
Tuomet vyskupas sumanė įsteigti raštams pla- 
tinti Varniuose knygyną. Tam reikalui jis nu- 
žiūrčio Vilniaus spaustuvininką Zavadzkį. Jam 
ir pasiūlė Varniuose įsteigti savo knygyno fili- 
ją, nors pats su Zavadzkiu turėjo nemaža kivir- 
čų, kada tas. <vausdindamas vyskupo parašytas 

ar jo rekomenduotas kitų kunigų knygas, už 
darbą imdavo kartais keletą kartų brangiau, ne- 
gu Vilniaus žydų spaustuvės, kurioms Valančius 
ir buvo perdavęs spausdinti keletą savo knygų. 
Zavadzkis filiją Varniuose įsteigė 1853 m. lie- 
pos men. Tik čia į centrą, kurio aplinkoje visi 
tik lietuviškai kalbėjo, jis atgabeno vien lenkiš- 
kus veikalus ir net neatvežė paties Valančiaus 
Vilniuje spausdintų knygų. Į tai tuojau vysku- 
po dėmesį atkreipė Laurynas Ivinskis. Tuomet, 
ganytojo paragintas, kunigas Jeronimas Rač- 
kauskis parašė 1853 X 6 Zavadzkiui griežtą laiš- 
ką, pabrėždamas, kad šis savo netinkama len- 
kiška politika tik pats paraližiuoja visų (suprask 
— vyskupo) pastangas jam padėti čia tą kultū- 
rinę įstaigą sutvirtinti. Noromis nenoromis Za- 
vadzkiui teko nusileisti, papildyti savo knygų 
atsargas lietuviškais veikalais ir jau jais dau- 
giausia prekiauti ne tik pačiuose Varniuose, bet 
ir vežiojant raštus į visus didesnius atlaidus, 
ypač daug jų parduodant per garsiuosius Šilu- 
vos atlaidus. Tuo būdu pirmą kartą buvo orga- 
nizuotas rimtas lietuviškų knygų platinimo cent- 
ras, kurį tačiau sulikvidavo bendrosios posuki- 
liminės represijos. 

Laurynas Ivinskis buvo nuolatinis svečias 
Varniuose. Jis čia su vyskupu aptardavo savo 
leidžiamo Kalendoriaus turinį.  Paskiau, suma- 
nęs leisti laikraštį “ Aitvarą", buvo Valančiaus 
palaikytas, bet leidimo jam spausdinti negauta. 
Kada ir Mikalojus Akelaitis sumanė leisti “Pa- 
keleiwingą“, tai vyskupas buvo norėjęs jį pa- 
versti kaip ir blaivybės brolijų organu, specia- 
liai blaivybei platinti. Jis buvo sutikęs ne tik 
tą laikraštį cenzūruoti, bet ir imti pilną už jį 

atsakomybę, likti kaip ir oficialiuoju redakto- 
rium. Nežiūrint paties Valančiaus tuo reikalu 
rašytų prašymų administracijai, leidimas nebu- 
vo duotas. 


14. 


Vyskupavimo pradžioje Valančiaus santy- 
kiai su rusų administracija buvo visai korektiški. 
Administracija vis dar į jį žiūrėjo, kaip į savo, 
rusų valdžiai ištikimą žmogų, kuris valdys vys- 
kupiją, administracijos nurodomas ir jai pagei- 
daujama linkme. Tačiau valdžia greitai turėjo 
tuo "savo" vyskupu nusivilti. Jau viena jo orga- 
nizuota blaivybės akcija išsiplėtė visai nepagei- 
daujama vyriausybei kryptimi. Rusų vyriausy- 
bei tuo pačiu laiku vis labiau besiveržiant į Lie- 
tuvą su savo pravoslaviškojo rusiškumo propa- 
ganda, tie santykiai tuojau pradėjo irti, nes čia 
Valančius jau jokių nuolaidų nedarė. Tiesa, at- 
virai prieš tą propagandą jis stoti negalėjo, bet 
visokiais būdais ir priemonėmis, panaudodamas 
kartais ir savo senąsias pažintis, įgytas vyriau- 
sybės sferose dar Petrapilio laikais, jis stengėsi 
paraližiuoti kiekvieną naują žalingą vyriausy- 
bės potvarkį. Nušviesti jo taktikai, kurios jis lai- 
kėsi savo santykiuose su vyriausybe, labai cha- 
rakteringa buvo ir jo laikysena pamokslų cen- 
zūravimo klausimu. 

Dar 1852 m. vidaus reikalų ministeriui rei- 
kalaujant, Petrapilio Katalikų Dvasinė Kolegija 
buvo paskelbusi potvarkį, kad visi Žemaičių, 
taip pat ir kitų vyskupijų kunigai, prieš saky- 
dami pamokslus, savo rankraščiams viešai skai- 
tyti turi kiekvienu atveju gauti vyskupo apro- 
batą. Be aprobatos galima skaityti tik iš spaus- 

dintų pamokslų rinkinių, kuriems vartoti bus 
gautas administracijos sutikimas. Valančius, ga- 
vęs šį potvarkį, visai į jį dėmesio nekreipė ir net 
nepranešė kunigams, kad toksai potvarkis buvo 
paskelbtas. Pamokslai buvo sakomi sena tvar- 
ka be jokios cenzūros. Bet sukilimui įsisiūba- 
vus, kada daugelyje bažnyčių buvo pasakyti gry- 
nai politinio turinio, prieš valdžią nukreipti pa- 
mokslai, administracija šį 1852 m. potvarkį pri- 
siminė ir, kai kuriems kunigams visai uždraudų- 
si pamokslus sakyti, pareikalavo iš vyskupo, kad 
jis nurodytų tuos spausdintus lietuviškus pa- 
mokslų rinkinius, kuriais leidžiama bažnyčiose 
naudotis. 

Gerai nusimanydamas, kad šio reikalavimo 
vykdymas faktiškai suvaržys kunigų laisvę pa- 
moksluose, Valančius savo atsakyme nutylėjo 
didžiulį, apie 700 puslapių, trijų dalių dominin- 
kono Rapolo Jasikevičiaus 1855, 1857 ir 1859 m. 
išleistą pamokslų rinkinį, kurio galėjo užtekti 
ištisiems metams. Jis tenurodė 1855 m. išspaus- 
dintus kun. Otono Praniauskio “Iszguldimus 
Ewangeliu szwentu ant wisu Nedeldieniu“. Bet 
pats atskirai apie tą rekomenduojamą rinkinį nė 
kunigams nieko nepranešė ir nekontroliavo, ar 
jis tikrai bažnyčiose yra vartojamas. Pati admi- 
nistracija greitai susigriebė, kad šio 302 pusla- 
pių rinkinėlio per maža visų metų pamokslams. 
Be to, sukilimą numalšinus, buvo dar paskelb- 
tas lietuvių spaudos draudimas, kartu su drau- 
dimu vartoti bet kokias lietuviškas knygas, se- 
naisiais rašmenimis spausdintas. Tuo tarpu Pra- 
niauskio rinkinys buvo spausdintas lotynų rai- 
dėmis. Administracijai ir susidarė kebli padėtis, 
kai ji, pati drausdama lotynų raides, tuo pačiu 
laikų reikalavo iš kunigų, kad jie nuolatos var- 

totų tomis draustinomis raidėmis spausdintą 
knygą. Taigi ji pati ėmėsi iniciatyvos parūpinti 
tokiam lietuviškų pamokslų rinkiniui, kuris tų 
trūkumų neturėtų. 

Jau 1865 m. pradžioje Kauno gubernatorius 
pranešė vyskupui, kad Vilniaus generalguberna- 
torius aprobavo bažnyčioms lenkišką kunigų 
Bialobrzeskio ir Filipeckio pamokslų rinkinį ir 
pavedė vyskupui parūpinti tų pamokslų lietu- 
višką vertimą. Nors tie rinkiniai buvo iš seno 
ir bažnytinės valdžios aprobuoti, bet numatyda- 
mas, kad jų paskelbimas lietuviškame tekste ga- 
lutinai suvaržys kunigų teisę sakyti pamokslus, 
ir kad tuos rinkinius dėl lietuvių spaudos drau- 
dimo tegalima bus atmušti vien rusiškomis rai- 
dėmis, Valančius ir šį įsakymą pradžioje igno- 
ravo, nesiimdamas jokių žygių iam vertimui pa- 
ruošti. Administracijai nuolatos gaunant naujus 
policijos pranešimus, kad įvairiose parapijose te- 
besakomi turinio žvilgsniu “neleistini" pamoks- 
lai, vyskupui buvo pasiųstas pakartotinas, griež- 
ta forma surašytas reikalavimas kuo skubiausiai 
šį vertimą paruošti, o patiems vertėjams paskir- 
ti terminą darbui atlikti ir vertimui pristatyti. 

Matydamas, kad delsimu jau nieko negalės 
laimėti, Valančius kaip ir nusileido. 1865 IX 30 
jis sudarė vertėjų kolegiją net iš devynių kuni- 
gų, kurių tarpe ir padalijo keturis Bialobrzeskio 
ir du Filipeckio pamokslų rinkinius. Jisai jiems 
pavedė darbą baigti ligi Naujų Metų. Nors kai 
kurie iš numatytų vertėjų ir atsisakė, bet darbą 
perėmė kiti. Būdinga, kad vienu tokių vertėjų 
vyskupas nurodė ir kunigą Juozapą Šilvestrą 
Dovydaitį, kuris tuo metu, atsėdėjęs kalėjimą, 
buvo laikomas policijos priežiūroje ir iš diena 
dienon laukė ištrėmimo. Valančius, jį nurodyda- 

mas vertėju ir pavesdamas jam “valdinį"? darbą, 
norėjo tuo būdu sudaryti jam progą likti Kaune 
ir išvengti trėmimo. Tačiau tik trumpam laikui 
jį tepavyko sutūrėti, nes valdžia laikė jį itin pa- 
vojingu, ypač nuo tada, kai Varšuvos bažnyti- 
nės sferos buvo jį numačiusios Seinų vyskupo 
Lubienskio sufraganu. Greitai jis ir buvo iš- 
tremtas. 

Nustatytam terminui tebuvę įteikti trys 
Bialobrzeskio pamokslų vertimo tomai, o ketvir- 
tasis buvo baigtas vos po pusantrų metų. Fili- 
peckio gi niekas ir nevertė: manė, kad valdžia, 
gavusi pirmuosius, taip ir nepastebės trūkumo. 
Šiuos vertimus administracija jau savo pajėgo- 
mis transkribavo rusiškomis raidėmis ir tik 1869 
m. teišspausdino pirmuosius du tomus, o paskui 
per policiją išsiuntinėjo visiems klebonams. 
1870 VI 6 Valančius, gavęs apie tai žinią iš de- 
kanų, parašė gubernatoriui griežtą protestą, kad 
be vyskupo žinios kunigams siunčiamos jo nepa- 
tikrintos knygos, ir tai esą kanonais draudžia- 
ma. Jisai gi tuo pačiu laiku sudarė komisiją iš 
seminarijos rektoriaus Račkauskio ir profeso- 
riaus (vėlesniojo vyskupo) Gasparo Cirtauto, 
kuriai ir pavedė kuo skubiausiai sulyginti spaus- 
dintą tekstą su originalu ir rasti ten kiek galima 
daugiau klaidų ir netikslumų. Gavęs jų praneši- 
mą, tuojau parašė gubernatoriui, kad negalįs 
leisti tuo leidiniu kunigams naudotis ir jį pla- 
tinti, kadangi spausdintas tekstas neatitinkąs ap- 
robuotajį originalą. 

Norėdama išvengti priekaištų, rusų admi- 
nistracija, 1870 m. išspausdinusi trečią ir ketvir- 
tą pamokslų tomą, jų nesiuntė per policiją, bet 
visą leidinį pristatė pačiam vyskupui, prašyda- 
ma išplatinti. Valančius, savo raštinei įsakęs pa- 

ruošti lydimuosius raštus dekanams, kaip įrody- 
mą, kad administracijos reikalavimas yra paten- 
kintas, pats visą leidinį sukrovė katedros pasto- 
gėje, kur jis ir išgulėjo nevartojamas apie 50 
metų. 

Panašios taktikos — potvarkių ignoravimo, 
delsimo vykdyti, paskiau visiško jų turinio iš- 
kreipimo — Valančius laikėsi ir daugybėje kitų 
savo bylų su administracija. Dažnai jam pavyk- 
davo ją visai suklaidinti. Jau ir tuo laiku jis bu- 
vo bent tiek nustojęs administracijos pasitikėji- 
mo. Pavyzdžiui, 1862 m. jis padavė prašymą, 
kad leistų jį į užsienį “pasigydyti" ((iš tikro gi 
norėjo popiežiui padaryti pranešimą apie Lietu- 
vos ir Rusijos katalikų padėtį), bet iš generalgu- 
bernatoriaus Nazimovo gavo neigiamą atsakymą. 
Sukilimo metu, o ypač posukiliminiu laikotar- 
piu tokia taktika jau retai kada galėjo duoti tei- 
giamų rezultatų. Valančius, tai matydamas, sa- 
vo taktiką pakeitė — vietoje ligi to laiko taiko- 
mo pasyvaus pasipriešinimo, jis stojo, nors ir 
slapton, bet aktyvion kovon su caro valdžia. 

Jau 1861 m. daugelyje Lietuvos vietų len- 
kuojanti bajorija ir miestiečiai pradėjo ruošti 
bažnyčiose tautines lenkų manifestacijas, kurio- 
se noroms nenoroms tekdavo dalyvauti ir vietos 
kunigams. Administracija tuojau tiems kuni- 
gams pradėjo kelti bylas, o vyskupas savaime 
stengėsi juos užtarti. Kai kuriais atvejais jam 
tai ir pavykdavo, tačiau valdžia tuojau ir jį patį 
apkaltino nesugebėjimu suvaldyti savo kunigus. 
Dėl tų kaltinimų jis 1861 m. lapkričio mėn. bu- 
vo iššauktas aiškintis į Petrapilį ir ten užtruko 

apie du mėnesius. Šį kartą, atsirėmus senomis 
pažintimis, jam pavyko šią kilstančią prieš jį 
administracinę audrą sutramdyti. Tačiau, jam 
Lietuvon grįžus, politinis įtempimas vis augo ir 
audra artėjo. 1863 m. sausio mėnesį prasidėjo 
sukilimas, Lietuvoje užtrukęs beveik ligi 1864 
m. pabaigos. 

Sukilimui, kaipo tokiam, Valančius visiškai 
nepritarė. Realusis politikas, negyvenąs kokio- 
mis svajonėmis, jis savo akimis matė sukilėlių 
ir rusų kariuomenės jėgų nelygumą. Todėl jis ir 
galvojo, kad sukilimas tik atnešiąs bergždžią 
kraujo praliejimą, kovą be vilties laimėti, o pra- 
laimėjus užgrius nauji persekiojimai, aukos, var- 
gai ir nuostoliai. Tokio savo nusistatymo jis ir ne- 
slėpė. Dėl to administracija ir mėgino prisideng- 
ti jo autoritetu sukilimui pasmerkti, manydama 
juo atsiremti panašiai, kaip per 1831 m. sukilimą 
ji buvo pasinaudojusi pavyskupio Simano Gied- 
raičio pagalba. 

Jau vien 1863 m. buvo viešai jo parašu pa- 
skelbti net rys atsišaukimai, nukreipti prieš su- 
kilimą. Tačiau visi jie buvo parašyti ne jo, bet 
administracijos iniciatyva ir reikalavimu. "Tuo 
reikalu Muravjovas buvo specialiai pasiuntęs į 
Varnius savo patikimą valdininką Nikotiną, kad 
priverstų vyskupą tuos atsišaukimus pasirašyti. 
Čia Valančiui reikėjo pačiam pasirinkti vieną iš 
dviejų kelių — nesutikti ir patekti ištrėmiman, 
kaip jau buvo ištremtas Vilniaus vyskupas Kra- 
sinskis; ar tokį atsišaukimą paskelbti, tik jį kiek 
galima labiau sušvelninus, nors tokiu žygiu jis, 
be abejo, susikompromituotų ne tik kovojančios, 
bet ir sukilimui užjaučiančios visuomenės dalies 
akyse. Jis aiškiai numatė, kad jį iš Lietuvos iš- 
trėmus, padėtis dar labiau pablogės „nes tuomet 

visoje vyskupijoje neliks nei vieno autoritetin- 
go asmens, kuris galčtų ginti bažnytinius reika- 
lus ir užtarti tuos, kurie dėl sukilimo nukentės. 
Taigi jis pasirinko antrąjį kelią ir sutiko kai ku- 
riuos atsišaukimus pasirašyti. "Tokio išorinio 
nuolaidumo taktikos jis neretai ir vėliau laikėsi. 

Tikrasis tų atsišaukimų tekstas, toks, koki 
vyskupas buvo pasirašęs, nėra žinomas. Mat, ad- 
ministracija pati juos spausdino ir, neatsiklau- 
susi vyskupo, daug kame atsišaukimų tekstą 
keitė. Galimas daiktas, kad tik vieno atsišauki- 
mo tekstas, kurį J. S. Dovydaitis išspausdino sa- 
vo “Šiaulėniškio Senelio" trečiojoje dalyje, yra 
ten toks, koks ir buvo parašytas, juo labiau, kad 
manoma, jog šį tekstą buvo parašęs ne pats vys- 
kupas, bet jo pavestas Dovydaitis. 

Dėl tų atsišaukimų tiek sukilimui vadovau- 
jančios sferos, tiek ir kiti aktyvūs sukilėlių bū- 
rių dalyviai pakaltino vyskupą, kad jis palaikęs 
rusų valdžios politiką prieš sukilimą. Dėl to ir 
jam pačiam teko kiek nukentėti medžiagiškai, 
sukilėliams puolant Varnius. Paskiau buvo prieš 
ji paleisti įvairūs paskviliai ir net buvo laiškais 
grasinama jo gyvybei. Dėl to jis kuriam laikui 
ir buvo pasitraukęs į Joniškį, į savo vyskupijos 
šiaurinę dalį, kuri buvo mažiau sukilimo apim- 
ta. 

Visi tie kaltinimai nebuvo teisingi. Jie buvo 
kilę vien iš nesusipratimo, dėl nesugebėjimo su- 
prasti Valančiaus taktikos. Smerkdamas sukili- 
mą už nereikalingą kraujo praliejimą, jis juo 
labiau pasmerkdavo ir žiaurias rusų valdžios 
priemones tam sukilimui numalšinti. Tik savai- 
me jis negalėjo viešai tokio pasmerkimo skelbti, 
nes tai būtų buvę tas pat, kaip sau pačiam pa- 
sirašyti ištrėmimo dekretą. Bet ten, kur to rei- 

kalavo vyskupo pareigos, jis ir sukilimo atžvil- 
giu jas pilnai atlikdavo. Pavyzdžiui, į jį besi- 
kreipiant kai kuriems jauniesiems kunigams lei- 
dimo išeiti į sukilėlių būrius kapelionais, jis to- 
kius leidimus jiems duodavo. Kaip tik vėliau 
rusų administracija jį ir bandė tuo kaltinti. 

Ne paties sukilimo, bet sukilėlių atžvilgiu 
tikrąją jo nuotaiką aiškiai rodo jo dar sukilimo 
metu iš dalyvių pasakojimų parašytas ir vėliau 
“Palangos Juzėj"? išspausdintas eilėraštis apie 
kautynes ties Papile (“Paklausykit visi manęs, ir 
didi ir maži“...), kur išleidžiančio sūnų į sukili- 
mą tėvo lūpomis paabejojęs sukilimo sėkmin- 
gumu, paskiau jaunatvišku entuziazmu aprašo, 
kaip sukilėliai ties Papile sumušė maskolius. 

Tariamasis ir viešasis sukilimo smerkimas 
ne tik jį patį apsaugojo nuo ištrėmimo, bet ir 
privertė labiau su juo skaitytis ne tik šiaip eili- 
nę administraciją, ir patį žiaurų sukilimo mal- 
šintoją Muravjovą. Šią susidariusią padėtį Va- 
lančius nekartą sėkmingai ir mėgino išnaudoti, 
kada tekdavo užtarti atsakomybėn traukiamą 
kunigą ar ir pasaulietį. Muravjovas manė, kad 
iš esmės beveik visi kunigai prijautė sukilimui. 
Todėl ir nedaug tokių liko, kurie dėl to bent 
tardomi nebūtų buvę. Visa eilė tiek Vilniaus, 
tiek ypač Žemaičių vyskupijos kunigų buvo nu- 
bausti mirti (iš Žemaičių vyskupijos — kunigai 
Noreika, Gargasas, A. Mackevičius ir kiti), o 
šimtai kunigų ir vienuolių buvo išsiųsti į Sibi- 
ro katorgą ir ištrėmiman. Daugumui jų valdžia 
atėmė kunigo teises ir vardą. Savaime supran- 
tama, Valančius visai nepaisė karo teismų rei- 
kalavimo, kad ir vyskupas jiems atimtų kunigų 
teisę. Tačiau jo užtarimu tiek pas vietos karo 
viršininkus, tiek pas patį Muravjovą daugeliui 

padėjo pristatyti liudininkai ir įtikinėjimas, ten 
plačiai buvo pavartotas ir pats suprantamiausias 
ir labiausiai įtikinantis rusų administratorius 
argumentas — papirkinėjimas. Buvo sakoma, 
kad Valančius ir pačiam Muravjovui buvo įda- 
vęs stambius piniginius kyšius, už kuriuos jam 
ne vieną pavyko išgelbėti. 

Norėdamas paveikti administracijos opini- 
ją ir užkirsti kelią jos nusistatymui, kad visi ku- 
nigai esą revoliucijonieriai, Valančius turėjo 
griebtis ir vienos labai jam nemalonios priemo- 
nės — organizuoti specialią kunigų delegaciją 
pas Muravjovą pareikšti ištikimybei rusų carui. 
Tos delegacijos priekyje vyskupas sąmoningai 
buvo pastatęs žinomą savo rusiškomis simpati- 
jomis Ukmergės dekaną kunigą Enriką Balevi- 
čių. Laiku ją pasiuntus, vis dėlto pats jos dele- 
gavimo faktas ne vienam kunigui buvo išgelbė- 
jęs gyvybę. Rusų administracija šią delegaciją 
buvo plačiai išgarsinusi, norėdama šiuo faktu 
prispirti kitus sukilėlius padėti ginklą ir pasi- 
duoti. 

Sukilimą numalšinus, visas Valančiaus vie- 
šasis kuriamasis darbas sustojo, visų pirma kada 
valdžia uždraudė blaivybės brolijas ir parapines 
mokyklas. Rusų vyriausybė tuo pačiu laikų visu 
frontu puolė katalikybę Lietuvoje. Prasidėjo ka- 
talikų bažnyčių vertimas pravoslavų cerkvėmis, 
likvidavimas ir šiaipjau tuo laiku negausių vie- 
nuolynų, nuolatinis kunigų trėmimas Sibiran ar 
į šiaurės ir rytų Rusijos gubernijas, draudimas 
priimineti į seminarijas naujus klierikus ir 
griežtas draudimas net į likusius vienuolynus 
priiminėti naujokus, kad tuo būdu kiti ordinai 

savaime išmirtų. Sykiu ėjo pastangos į katalikų 
pamaldas įvesti rusų kalbą, draudimas statyti 
naujas bažnyčias, koplyčias ir net kryžius, drau- 
dimas kunigams be atskiro kiekvieną kartą gau- 
to leidimo keliauti iš savo parapijos ribų net į 
artimiausiųjų parapijų atlaidus, reikalavimas, 
kad tiek senąjį kunigą keliant į naują vietą, tiek 
skiriant naująjį būtų gautas gubernatoriaus lei- 
dimas, draudimas viešųjų bažnytinių eisenų, ver- 
timas aukštesniųjų mokyklų mokinių caro šven- 
tėmis eiti į pravoslavų cerkves ir t.t. Kartu buvo 
proteguojami visi tie kunigai, kurie karjeros su- 
metimais pasireikšdavo kaip šių suvaržymų ša- 
lininkai. Greta buvo paskelbta daugelis visiems 
Lietuvos gyventojams bendrų katalikams taiko- 
mų įvairių suvaržymų, kaip draudimas katali- 
kams pirktis žemę ar užimti Lietuvoje bet ko- 
kią valdinę tarnybą. O specialiai lietuviams bu- 
vo 1865 m. paskelbtas spaudos draudimas, jau ir 
prieš tai pradėtas vykdyti, išleidus keletą lietu- 
viškų knygelių rusų raidėmis. 

Kadangi gyvenantį toli Varniuose vyskup3 
sunku buvo nuolatos sekti, tai įsakyta perkelti 
vyskupijos centrą, puspenkto šimto metų buvu- 
sį Varniuose, į Kauną. 1864 XI 6 čia apsigyve- 
nes, vyskupas tuojau buvo paliktas tiesioginėj 
policijos priežiūroj, laikytas lyg ir namų arešte: 
jam buvo uždrausta lankyti vyskupiją. Net mies- 
te policija sekė jo pasirodymą. Visa korespon- 
dencija tiek su Vatikanu, tiek ir su savo vysku- 
pijos kunigais buvo perltiustruojama. 

Susirašinėjimu su valdžios atstovais ir tam 
tikrais diplomatiniais žygiais vyskupas ir toliau 
mėgindavo sušvelninti vieną kitą smūgį. Tik 
retais atvejais jam tai pavykdavo. Tuo pačiu 
laiku diecezijon grįžo ir pavyskupis A. Beresne- 

vičius, bet vyriausybė ypatingai bijojo tariamo- 
sios jo itakos Valančiui ir dėl to jam uždraudė 
Kaune gyventi. Ji įkurdino Mintaujoje, kur jis 
savo globon paėmė Kuršo katalikus. 

Tik Valančiui Kaune apsigyvenus ir admi- 
nistraciją nuolatos pasiekiant įvairių policijos 
agentų skundams prieš vyskupą, pačioje 1864 m. 
pabaigoje, jau sukilimui pasibaigus, Vilniaus 
generalgubernatorius vis dėlto nusistatė gany- 
toją ištremti. Žinia apie tai greit pasiekė Kau- 
ną, 0 iš čia slaptai siunčiamais raštais buvo tuo- 
jau per dekanus painformuoti visi vyskupijos 
kunigai. Gandai, kad vyskupas bus greitai iš- 
tremtas iš Kauno, žaibo greitumu pasklido viso- 
je vyskupijoje. Daug kur, kunigų paraginti, vals- 
tiečiai ryžosi važiuoti į Kauną atsisveikinti su 
mylimuoju ganytoju. Ir štai beveik vienu laiku 
tūkstančiai vežimų, kartais su ištisomis šeimo- 
mis ir net su mažais vaikais, užtvino Kauno 
gatves. Vietos administracija apstulbo. Griebtis 
kokių nors priemonių prieš tas minias buvo ne- 
įmanoma, nes gi niekas iš tų keliauninkų nebu- 
vo įstatymams nusižengęs. Tuojau buvo apie tai 
pranešta į Vilnių.  Generalgubernatorius pabū- 
go, kad, Valančių ištrėmus, gali kilti naujų ne- 
ramumų ką tik taip kruvinai nuramintame kraš- 
te. Taigi nusistatyta šiuo tarpu vyskupo neliesti, 
tik jį palikti nuolatinėj priežiūroj. 

Bet ir sekamas, dažnai ir visokiomis pinigi- 
nėmis pabaudomis baudžiamas, ganytojas nepa- 
sidavė. Kaip tik dabar ir prasidėjo jo antras, ne- 
mažesnės reikšmės už pirmąjį, veiklos laikotar- 
pis. Vyskupas jau nusivylė galėsiąs ką nors lai- 
mėti diplomatinėmis priemonėmis. Jis taip pat 
matė, kad ir savo kuriamojo, ramaus darbo ne- 
begalės testi. Bet ir tylus tupėjimas vienoje vie- 

toje, visos vyskupijos valdymas vienais valdžios 
kontroliuoujamais rašatis visai neatitiko jo būdą. 
„Jis buvo kovotojas, tai ir tokiomis sunkiomis ap- 
linkybėmis jis nuo tos kovos ne tik neatsisakė, 
bet ieškojo jai naujų formų. Ir pamažu pradėjo, 
savaime aišku, neviešai, tokiai kovai organizuo- 
ti ir savo vyskupiją. Ne kovai su ginklu ranko- 
je, kuriai jis ir toliau nepritarė, bet priderintai 
prie gyvenamų aplinkybių, atitikusių ir lietuvio 
valstiečio būdą. Pats neseniai buvęs griežtas 1e- 
galistas, dabar jis pirmas griebėsi nelegalaus 
ginklo — parašė eilę propagandinių raštų, ku- 
riuose piešia ir šiokią tokią kovos programą, 
slaptai tai išspausdina ir išplatina visoje vysku- 
pijoje. Kad geriau šiokį savo darbą užmaskuotų, 
jis iš paviršiaus ir toliau lyg ir bendradarbiau- 
ja su valdžios organais, net ir tokiu tuo laiku 
kebliu klausimu, kaip rusiškųjų raidžių įvedi- 
mas į lietuviškus raštus. 

Tų rusiškomis raidėmis lietuviškų knygų 
spausdinimo atžvilgiu tiek ir negausi anuo lai- 
ku pasaulietinė lietuvių šviesuomenė (pvz. Jo- 
nas Juška, L. Ivinskis, jaunas studentas Tomas 
Žilinskis ir kiti), tiek ir pats vyskupas Valan- 
čius, o per jį ir žymi dvasiškijos dalis, pradžio- 
je nebuvo pilnai susiorientavę, juo labiau, kad 
ir lietuviškos spaudos draudimas buvo tokia vy- 
riausybės priemonė, kuriai nei Lietuvoje, nei 
kaimyniniuose kraštuose nebuvo panašių prece- 
dentų, taigi neturėta tuo žvilgsniu ir sektinų ko- 
vos pavyzdžių. Svarbiausia gi, pradžioje visai 
nebuvo aišku, kaip į tokį draudimą reaguos pa- 
ti Hetuviškoji liaudis, kuriai labiausiai jis ir bu- 
vo taikomas, nes gi toji liaudis ir buvo svarbiau- 
sias lietuviškų knygų skaitytojas. 

Kadangi jau pirmosios administracijos pa- 
ruoštos rusų -raidėmis knygos buvo skiriamos 
naujai kuriamoms pradžios valdinėms mokyk- 
loms vietoj parapinių, tai vyskupui visų pirma 
rūpėjo, kad į tas katalikų vaikams skiriamas 
knygutes nebūtų įterpta tokių vietų, kurios ka- 
talikams yra nepriimtinos, kad nebūtų brukama 
užmaskuota pravoslavija. Dėl to, Vilniaus admi- 
nistracijai pasiūlius, jis ir buvo pradžioje suti- 
kęs jas visas tikrinti ir aprobuoti, jei ten neatsi- 
ras nepriimtinų jam vietų. Kad iš anksto išven- 
gus galimumo per tas knygutes vesti nepriimti- 
ną pravoslavišką agitaciją, jis pats pasiūlė Vil- 
niaus mokslo apygardos globėjui, kurio žinioje 
buvo daugumo tų knygučių ruošimas, joms į ru- 
siškas raides transkribuoti pasikviesti jam ge- 
rai žinomą ir visiškai patikimą asmenį — Lau- 
ryną Ivinskį, kuris vyskupo nusistatymu turėjęs 
atsverti toms knygutėms žalingą tokio Krečins- 
kio ir ekskunigo Petkevičiaus įtaką. Pagaliau ir 
pats Valančius sutiko toms pradžios mokyklos 
išversti “Trumpą Katekizmą Aukszcziausei 
Kraszto wiresnibej lijpant paraszitą“, gerai ži- 
nodamas, kad šis katekizmas būsiąs išleistas ru- 
sų raidėmis, nors, savaime aišku, pats vyskupas 
katekizmą rašė ne rusų raidėmis, bet senomis 
anksčiau visose lietuviškose knygose vartojamo- 
mis. 

Veikiai paaiškėjo, kad pati lietuviškoji liau- 
dis visas tas “kirvukais"" spausdintas knygutes, 
nors ir turinčias vyskupo aprobatą, atmeta ir la- 
biausiai dėl to, kad ir tų “kirvukų"" daugumas 
negalėjo paskaityti. Ir savo vaikų žmonės į pra- 
džios mokyklas beveik neleido, tai ir nebuvo kam 
tų knygučių kišti. Tuo būdu pavojus, kad per 
jas bus brukama ir pravoslavija, savaime atkri- 

to. Ne tik pats Valančius tuojau nustojo čia 
bendradarbiauti, bet atšaukė ir Ivinskį, o greitu 
laiku sumanė pats organizuoti lietuviškų knygų, 
senais rašmenimis spausdinimą Prūsuose ir jų 
slaptą gabenimą į Lietuvą. 

Pirmosios Prūsuose pasirodžiusios ir Didžią- 
jai Lietuvai skiriamos knygos buvo kelios mal- 
daknygės, be pakeitimo iš senų, legalinių pavyz- 
džių pakartotos, užsakius jas keliems papras- 
tiems kontrabandnešiams, kurie iš jų pardavi- 
nėjimo tikėjosi turėti gražaus pelno, nes mal- 
daknygės ir seniau buvo pačios populiariausios 
lietuviškos knygos. Tačiau jie neturėjo ryšių su 
tais, kurie tokias maldaknyges rašė. Tad ir iš 
viso jų vienų iniciatyva negalėjo lietuviškų rai- 
džių klausimo išspręsti, nes jie ir toliau būtų 
galėję vien tik tokius senų leidinių pakartoji- 
mus gaminti ir platinti. Kaip tik tuo pačiu lai- 
ku vyskupas ir pasiryžo į tą klausimą įsimaišyti 
ir pačmė į savo rankas jau ne senųjų kartojimą, 
bet naujųjų gaminimą, spausdinimą ir platini- 
mą. 

Seniau santykiuose su rusų vyriausybe ir jos 
administracija vengęs, kiek galėdamas, kokių 
nelegalių darbų, dabar jis pats pradėjo organi- 
zuoti griežtai nelegalinę akciją, iš dalies net įgi- 
jusią savotišką revoliucinį pobūdį. Kiek bebūtų 
sunku suderinti tuos žodžius — vyskupas ir re- 
voliucijoniškumas — vis dėlto šiuo metu tai 
buvo vykdomas faktas. 

Abejonių nekeliančių vėliau pagarsėjusio 
“knygų. karaliaus" garsaus knygnešio Jurgio 
Bielinio liudijimu, kaip tik per jį vyskupas bu- 
vo pasiuntęs į Prūsus 5,000 rublių lietuviškų 
knygų spausdinimo reikalui. Šie pinigai buvo 
skiriami visų pirma paties Valančiaus parašy- 

toms knygoms išleisti. Pinigai buvo įduoti Var- 
mijos vyskupijos kunigui Zabermanui, kuris tuo 
metu aptarnaudavo Mažosios Lietuvos lietuvius 
katalikus. Tačiau jam apysilpniai temokant lie- 
tuviškai, Valančiui pavyko jo padėjėju įtaisyti 
dar 1864 m. dėl sukilimo į Prūsus išėjusį buvusį 
Beržininkų vikarą, kunigą Antaną Brundzą, ku- 
Tis vyskupo Valančiaus slapta rekomendacija 
Varmijos vyskupo buvo paskirtas Robkojų fili- 
jos (beveik pačiame pasienyje) administrato- 
rium. 

Šių dviejų Valančiaus padėjėjų rūpesniu 
1867-1869 m. ir buvo čia išspausdinta eilė paties 
vyskupo parašytų politinių tikybinių knygučių, 
kurių įtaka Lietuvoje buvo be galo didelė. Jos 
įnešė į Lietuvos gyvenimą visai naujus motyvus. 
Dėl šių knygučių, iš dalies, žymi dauguma rusų 
vyriausybės kėslų prieš Lietuvą liko be pasėkų, 
nes jos ir suformavo naują Lietuvos visuomenės 
nuotaiką. 


18. 


Tai buvusi aštuonių mažo formato brošiūrų 
serija, vienu beveik laiku vyskupo parašytų. Ten 
greta grynai tikybinių, susietų su katalikybės 
statymu prieš pravoslaviją klausimų, buvo ir aiš- 
ki politinė ir iš dalies agitacinė tendencija. Pir- 
mas buvo išspausdintas keturių puslapių atsišau- 
kimas “Brolej Katalikaj, jumis noriu per gro- 
mata kelis žodžius pasakiti“. Šis atsišaukimas 
net ir formos žvilgsniu pilnai atitiko kitas Va- 
lančiaus “ganytojiškas gromatas"“. Niekas tuo 
laiku neabejojo, kad tai buvo jo ir parašyta. 
Jame jis įspėjo ūkininkus nepasiduoti valdžios 
vyliams emigruoti į Rusijos rytus ir kartu piešė 
liūdną likimą tų, kurie tiems vyliams anksčiau 

buvo pasidavę. Paskui buvo išspausdinta “Gro- 
mata apskrita Popiežiaus Piusa IX apie sielawar- 
tus bažniczios szwentos“, “Isz Tamsybės wed 
tiktay kelis "Teysybes“, “Parspieimas apej 
Szwentą Wierą“, “Szniakesis Katalika su neka- 
taliku", “Litania apej wisus Szwętus Muczelni- 
kus“, “Prajautimas", *“Wargai Bažniczios Kata- 
liku Lietuwoj ir Žemajeziusi"' ir “Ape atpuskus 
Jubileiszkus"'. Visos šios knygelės buvo išspaus- 
"dintos 1867-1869 m. Jose, net ir tokiose, kur at- 
rodo kalbama vien tikybiniais klausimais, Va- 
lančius, ryškiomis spalvomis nupiešęs valdžios 
pastangas įvairiomis priemonėmis supravosla- 
vinti Lietuvą ir sugriauti Katalikų Bažnyčią 
Lietuvoje, kartu formulavo ir tam tikro pasi- 
priešinimo programą, būtent: ar tai atviro savo 
bažnyčios ir tikybos gynimo forma ar savotiš- 
kojo boikoto forma, nors čia nebuvo pats tas Žo- 
dis vartojamas, bet faktiškai piešiamas jo turi- 
nys. Kaip tik boikotą jis ragino taikyti naujai 
valdžios pradžios mokykloms kuriamoms vieto- 
je panaikintų parapinių, į jas savo vaikų nelei- 
džiant. Šis jo raginimas nebuvo be atbalsio li- 
kęs. Dar eilę metų po to, kada tos brošiūros bu- 
vo išspausdintos, daugelį pradžios mokyklų lan- 
kė beveik vieni rusų valdininkų ir kolonistų vai- 
kai, o lietuviai savo vaikus mokė slaptai pas 
įvairius "daraktorius". Tai ir buvo Lietuvoje 
nors ir tokių kurijozų, kad, pvz. dar 1885 m. 
Grinkiškio pradžios mokykla veikė, turėdama 
tik vieną mokinį, o ir tas buvęs paties mokytojo 
sūnus! Ilgainiui dar tik išimties atvejais, norint 
berniukus leisti į aukštesnes mokyklas ir netu- 
rint galimumo juos privačiai paruošti gimnazi- 
jos egzaminams, leista juos kartais ir į pradžios 
mokyklas. Ypač į XIX a, pabaigą. Bet griežtas 

Valančiaus reikalavimas visai ten savo dukterų 
neleisti, nes, esą, visi tie rusai mokytojai — tai 
tik pasileidėliai, taip buvo uoliai vykdomas, kad 
ir 25 metams nuo jo mirties praėjus, visoje vys- 
kupijoje vos keletas mergaičių tas mokyklas lan- 
kė. Tai, tarp kita ko, turėjo ir tą pasčką, kad 
ligi XIX a. pabaigai Lietuvoje beveik visai ne- 
buvo išėjusių iš kaimo inteligenčių. 

Vyskupo gi raginimas saugoti nuo maskolių 
savo bažnyčias daug vėliau ryškiausiai iškilo pa- 
garsėjusiame Kenstaičių ir ypač Kražių bažny- 
čios gynime, kur liaudis elgėsi visai taip, kaip ją 
kadaise mokė Valančius. 

Šias knygutes išspausdinus, reikėjo jas ir iš- 
platinti. Pačioje spaudos draudimo pradžioje 
dar nebuvo susiraizgęs tas platus knygų gabeni- 
mo tinklas, kuris vėliau buvo visą Lietuvą apė- 
męs. Todėl vyskupas čia pats padarė pradžią ir, 
susirišęs su eile pasienio kunigų, daugiausia vi- 
karų, o per juos ir su kitais pasienio kontraband- 
nešiais, per juos ir įgabeno, o apskritai per kle- 
bonijas į žmones visas tas knygutes paleido. Tuoj 
jos paplito visame krašte ir žmonių tarpe sukėlė 
tokį sujudimą, kad greitai apie jas sužinojo vie- 
tos policija, o per ją ir aukštesnioji administra- 
cija. Pradėta sekti jų platinimosi kelius, atsira- 
do vienas kitas, kuris ir policiją painformavo 
apie platintojus. Paaiškėjo kai kurie platinimo 
organizatoriai ir pagaliau buvo suruošta pirmoji 
spaudos draudimo metu byla dėl lietuviškų raš- 
tų. Atsakomybėn buvo patraukta eilė kunigų ir 
pasauliečių. Tardymo metu prieita teisingos iš- 
vados, kad visos tos brošiūros buvo paties vys- 
kupo rašytos. Tačiau nelengva buvo tai įrodyti, 
nes vyskupo pavardės nebuvo nė vienoje tų bro- 
šiūrų, o rusų administracijos akims apmuilinti 

vienoje jų autorium buvo nurodytas kunigas 
Zabermanas, kuris, būdamas Prūsijos valdinys, 
galėjo rusų administracijos neboti. Tačiau vėl 
tam pačiam tikslui į vieną brošiūrą jo sauvališ- 
kai įneštas raginimas lietuviams dėtis prie Vo- 
kietijos vėliau patrauktųjų atsakomybėn padėtį 
labai pablogino, nes čia jau buvo galima juos 
kaltinti ir krašto išdavimu. 

Norėdama įrodyti, kad tai esančios Valan- 
čiaus parašytos knygutės, policija net griebėsi 
stilistinės ekspertyzos — iš stiliaus nustatydama, 
kad tai tik vyskupas galėjo taip rašyti. Tai jai 
patvirtindavo ir kai kurie rusų vyriausybei at- 
sidavę ir nepatenkinti vyskupu kunigai. Vis dėl- 
to pačiam Valančiui bylos nesugebėta iškelti, 
nes visi tie prieš jį nukreipti kaltinimai buvo 
vien spėjimai, kuriais byloje nebūtų galima rem- 
tis. Užtat atsakomybėn patrauktieji platintojai 
buvo sunkiai nubausti — tam tikrą laiką išlaiky- 
ti kalėjime, jie daugiausia buvo iš Lietuvos iš- 
tremti į Sibirą. Tik kai kuriems „kurių kaltė ne- 
buvo visai aiškiai įrodyta, ištremimas buvo pa- 
keistas draudimu gyventi Lietuvoje. 

Norėdama užkirsti kelią tokias knygeles at- 
eityje ne tik platinti, bet ir jas spausdinti, rusų 
policija susirišo su Prūsijos policijos atstovais ir 
prašė pagalbos panašių lietuviškų knygų spaus- 
dinimą Prūsuose sustabdyti. Tačiau veikiančiais 
ten įstatymais to nebuvo galima padaryti. Patys 
Mažosios Lietuvos spaustuvininkai, daugiausia 
vokiečiai, jau nujautė gražų pelną iš lietuviškų 
knygų spausdinimo ir vokiečių policija tuo 
žvilgsniu juos palaikė. Bet nenorėdami visiškai 
nutraukti kaimyninių santykių su rusų policija, 
jie ėmė, kaipo ne Vokietijos pilietį, jau anksčiau 
minėtą vieną tų knygnešių spausdinimo organi- 

zatorių, kunigą Antaną Brundzą, ir 1870 m., t. y. 
anos bylos metu, atidavė jį rusams, kurie, 11 mė- 
nesių jį išlaikę kalėjime, paskiau ji ištrėmė į 
Mezenę (Rusijos šiaurėje), 1876 m. į Pinegą, o 
paskiau perkėlė į Tambovo guberniją. 


19. 


Nuolatos susidurdama su vyskupu, nepaisan- 
čių įvairių valdžios įsakymų ir potvarkių, admi- 
nistracija nekartą mėgindavo jį palaužti, taiky- 
dama jam įvairias administracines, daugiausia 
pinigines bausmes. Jau 1864 m. pabaigoje už lei- 
dimą statyti vieną bažnyčią Zarasų apskrityje 
vyskupas baudžiamas 500 rublių. 1865 m. tos 
pabaudos ypatingai gausiai jam taikomos. Jis 
paskyrė Ukmergės bajorų mokyklos kapelionu 
kunigą Gabševičių ir už tai buvo nubaustas 100 
rub. Mat, kun. Gabševičius dar 1861 m. buvo ad- 
ministracijos atleistas iš Kauno gimnazijos ka- 
peliono pareigų ir ištremtas į Petrozavodską (jo 
vieton vyskupas buvo paskyręs kunigą Klemen- 
są Kairį, kuris 1863 m. buvo suimtas, ištremtas 
į Verchoturję ir ten 1864 m. mirė). Kada Gab- 
ševičius grįžo iš ištrėmimo, administracija ne- 
leido jo niekur skirti, bet vyskupas to nepaisė. 

Tais pačiais 1865 m. vyskupas nubaudžiamas 
net 1000 rublių vien už tai, kad vyskupijos rub- 
ricelėje buvo išspausdinęs “vieną cenzūros už- 
draustą vietą'' (taip šį nutarimą formulavo ad- 
ministracija). Bet ši “uždrausta vieta" buvo ku- 
nigų Mackevičiaus, Noreikos ir Gargaso įrašymas 
tais metais mirusiųjų kunigų sąrašan, už kurių 
vėles kiekvienas kunigas privalėjo atlaikyti mi- 
šias. Rusų valdžia už dalyvavimą sukilime ku- 
nikus Mackevičių, Noreiką ir Gargasą buvo nu- 

baudusi mirtim. Šitokiame paskelbime admist- 
racija teisingai įžiūrėjo griežčiausią nepritarimą 
tai bausmei. Įsidėmėtina, kad vyskupas, nors 
sukilimui nepritarė ir sulaikydavo kunigus nuo 
jo rėmimo, bet susidūręs su tų pačių kunigų per- 
sekiojimu, ne vien juos gynė tuo laiku, kada jie 
buvo atsakomybėn traukiami, bet nuolatos slap- 
tai globojo juos ir ištrėmime. Vyriausybė teigė, 
kad visi nubausti kunigai jau yra nustoję kuni- 
gų teisių ir jiems griežčiausiai draudė mišias lai- 
kyti ir kitas dvasines pareigas eiti. Bet vyskupas, 
nors ir negalėjo formaliai tokių sprendimų pa- 
keisti, visai su jais nesiskaitė ir nuolatos slaptai 
kunigus tremtinius palaikydavo, siųsdamas jiems 
dažnai ir per įvairius pasauliečius vadinamąsias 
obligacijas, kurias dažniausiai jis pats iš savo ki- 
šenės ir apmokėdavo. Pavyzdžiui, į mirties eša- 
fotą vedamas garsusis sukilėlių vadas kunigas 
Antanas Mackevičius jį lydėjusiam kunigui au- 
gustijonui slaptai perdavė keletą tūkstančių to- 
kių dar neatliktų obligacijų, kurios pas jį susi- 
rinko iš įvairių sukilimo dalyvių. Jos buvo per- 
duotos vyskupui, o šis jų dalį paskirstė vietos 
kunigams, o daugumą išsiuntinėjo kunigams 
tremtiniams, pats jas apmokėdamas. Vėlesniu 
laiku administracija nuolatos kaltindavo vys- 
kupą, kad šis siunčiąs nuteistiems ir ištremtiems 
kunigams pinigines pašalpas. Nors formaliai jis 
buvo verčiamas ir iš vyskupijos rubricelių juos 
visus išbraukti, tačiau administracijai nesusi- 
gaudant rubricelių sąrašuose, daugelis jų ten ir 
figūruodavo. Ir savo rubriceles Valančius siun- 
tinėjo ištremtiems savo vyskupijos kunigams. 
Jiems grįžtant iš trėmimo dėl įvairių manifes- 
tų ir vyriausybei įuos paleidžiant į laisvę be tei- 
sės apsigyventi Lietuvoje, vyskupas daugumą jų 

stengėsi įtaisyti jokių vietų neužimančias man- 
sijonoriais, taigi ir nereikalingais valdžios suti- 
kimo, tose Žemaičių vyskupijos parapijose, ku- 
rios buvo Latvijoje, taigi ne Lietuvoje. Daugelis 
jų rasdavo prieglobstį pas Ilukšto Kleboną kuni- 
gą Tamulevičių (Dovydaitį). 

Pabaudos gi tuo tarpu ir toliau buvo vysku- 
pui dedamos. Už tokį mažmožį, kaip Raseinių ir 
Šiaulių labdaros draugijų aukų kunigų aprobavi- 
mas, vyskupas nubaudžiamas 200 rublių. Už 
šventinimą kunigais kelių seminariją baigusių 
alumnų tuo laiku, kada valdžia buvo uždraudusi 
naujus kunigus šventinti, vyskupas sumoka 200 
rublių. Nors pačiam vyskupui judėti Kaune 
“sveikatos sumetimais“ ir nebuvo draudžiama, 
bet kada vieno tokio pasivaikščiojimo proga jis 
aplankė našlaičių prieglaudą, čia buvo įžiūrėta 
“katalikiška propaganda“ ir vėl uždėta stambi, 
1000 rublių pabauda. Už tai, kad dar 1862 m., t. 
y. tuo metu, kada tai dar nebuvo draudžiama, 
jis buvo leidęs statyti Drūkšių parapijos koply- 
čią, teko sumokėti 500 rublių pabaudos, ir t.t. 

Visose tose jam keliamose bylose Valančius 
siuntė savo pasiaiškinimus. Gavęs pabaudą, jis 
geru noru niekados jų nemokėjo, tik pats vertė 
gubernatorių ją išreikalauti ar iš vyskupo algos 
ar iš jo valdomų vyskupijos turtų. Todėl 1866 m. 
pabaudų jam buvo uždėta daug mažiau. Užtat, 
kaip jau buvo aukščiau minėta, 1866 m. pabai- 
goje Kauno gubernatorius siūlė vyskupą visai iš 
Lietuvos ištremti. Tokį pat siūlymą buvo 1867 
m. padaręs ir Kauno vicegubernatorius, kuris 
motyvavo tuo, kad vyskupas nė vieno valdžios 
potvarkio ar įsakymo nepriimąs be protesto ir 
be pasipriešinimo, o jį bausti piniginėmis pabau- 
domis esą netikslu, nes gi ne jis pats iš savo kiše- 

nės tas pabaudas sumoka. Vis dėlto vyriausybė 
jo neištrėmė ir po kiek laiko vėl atnaujino pini- 
ginių bausmių jam skyrimą. 1870 m., kada kaip 
tik ėjo smarkiausias rusų kalbos veržimasis į ka- 
talikų pamaldas, Valančius paėmė ir iš rubrice- 
lės pašalino rusišką maldos už carą tekstą, ku- 
ris jau seniau ten buvo prievarta ibruktas. Jam 
buvo paskirta sumokėti 500 rublių pabaudos. 
Paskiau — 100 rublių už tai, kad, nežiūrint dar 
1864 m. paskelbto draudimo, konsistorijos proto- 
kolai buvo surašomi lenkiškai. Vėl 500 rublių už 
tai, kad, negavęs gubernatoriaus leidimo, jis bu- 
vo kunigą Domininką Ališauskį perkėlęs iš Bars- 
tyčių į Kalvariją. Tačiau čia vyskupui pavyko 
išsiaiškinti, ir bauda nebuvo išieškota. 

Vyskupas buvo tikras kalinys Kaune. Kiek- 
vienas jo žingsnis buvo sekamas. Tačiau iš se- 
no pažinęs visas policijos silpnybes ir jų neaukš- 
tą išsilavinimą, jis neretai sugebėdavo visus sek- 
lius suklaidinti, ir ne vien tokiais smulkiais at- 
vejais, kada rusų pirkliais persirengę jį aplanky- 
davo iš ištrėmimo grįžtantieji kunigai, kuriems 
buvo uždrausta lankytis Lietuvoje, bet ir dides- 
nę reikšmę turinčiais klausimais. Kaip tik tuo 
laiku gretimą Seinų vyskupiją valdė jaunas vys- 
kupas Konstantinas Ireniejus Lubienskis. Kilęs iš 
rusų caro dvarui artimos lenkų aristokratų šei- 
mos, jis, kaip ir Valančius, vyskupu buvo pasiū- 
lytas rusų valdžios, nes vyriausybės sferose ti- 
kėtasi juo pasinaudoti kaip valdžios kėslų prieš 
katalikybę įrankių. Bet šis energingas ir atkak- 
lus vyskupas visai ir nemanė rusams tarnauti. 
Tačiau valdžios izoliuotas nuo bendravimo su 
kaimyniniais Lenkijos vyskupais, neturėdamas 
su kuo pasitarti, jis buvo padaręs keletą klaidų, 
dėl kurių iį net pradėta kaltinti, kad jis bend- 

raująs su vyriausybe. Norėdamas ateityje pana- 
šių klaidų išvengti ir padarytąsias atitaisyti, jis 
nusistatė būtinai pasimatyti su vyskupu Valan- 
čiumi, kurio garsas, kaip geriausiojo katalikų 
diplomato Rusijos imperijos ribose, anuo laiku 
buvo labai paplitęs. Tačiau koks nors oficialinis 
vizitas Kaune buvo neįmanomas. Taigi jis pri- 
vatiškai susinešė sų Valančiumi ir, šio patartas, 
atvyko aplankyti Aleksoto parapiją. Šiam atvy- 
kus, vyskupas Valančius išsiruošė kasdieniniam 
“sveikatos" pasivažinėjimui. Vežikas, “netyčio- 
mis“ pasuko per Aleksoto tiltą. Pakilęs į kalną, 
Valančius išlipo pasivaikščioti miške ir ten susi- 
tiko vyskupą Lubienskį, kuris jo laukė. Jiems 
pavyko nekliudomai praleisti keletą valandų ir 
aptarti visus rūpimus klausimus. Policija šį kar- 
tą nieko apie tą pasimatymą nežinojo. Kaip tik 
nuo to laiko vyskupo Lubienskio taktika griež- 
tai pasikeitė, ir jis, sekdamas vyskupo Valančiaus 
pavyzdžiu ir patarimais, pradėjo paraližiuoti vi- 
sus rusų valdžios žygius, nukreiptus prieš katali- 
kus. Vienok jam tai turėjo tragiškų pasčkų. Jis 
greitai buvo suimtas ir, žandarų lydimas, išvež- 
tas ištrėmiman į Rusiją. Nuskirtos vietos jis taip 
ir nepasiekė: 1869 m. kelionėje buvo jį lydėju- 
sio žandarų karininko nunuodytas. 


20. 


Tuo sunkiausiuoju jo veiklos metu vyskupas 
Valančius vis dėlto neapsirėžė vien bažnytiniu 
ir politiniu darbu. Daug įvairių knygų jau anks- 
čiau buvo jis parašęs, bet išskyrus vieną Žemaičių 
vyskupijos istoriją ir keletą eilėraščių (be ano 
jau minėto eilėraščio apie Papilės mūšį, dar blai- 
vybės reikalams pavestas eilėraštis “Ak Tu Die- 


90 


we wisagalis“ ir kt.), visus kitus savo dalykus 
jis sumetė tikybinėmis temomis, nes jie jam ai- 
rodė reikalingiausi tiek parapijų mokyklų moki- 
niams, tiek ir jas išėjusiems. Ir šiuo laikotarpiu, 
be anų, jau anksčiau minėtų tikybinių-politinių 
brošiūrų, jis davė dar eilę naujų tikybinių kny- 
gų — 1866 m. parašė ir 1868 m. Tilžėje išspaus- 
dino savo “Žiwatų Szwentųjų'' antrąją dalį — 
“Giwenimus Szwentuju Diewa“, 1864 m. išver- 
tė proza ir 1869 m. išspausdino “Wisas pasalmes 
S. Dowida Karalaus", o 1871 m. jas ir sueiliavo 
ir 1872 m. išspausdino, pavadinęs “Pasalmes ar- 
ba Giesmes Dowido Karalaus ir pranaszo". 1873 
m. buvo jo parašytas ir tais pačiais metais iš- 
spausdintas “Mokslas Rima Katalikų“ (spaudos 
draudimo metu pasirodė penki leidimai), 1873 
m. iš lenkų kalbos išvertė “Garbinimą Szwe- 
cziausios Szirdies Diewa musu Jezaus Kristaus". 
1870 m. parašė ir 1874 m. Tilžėje išspausdino (su 
1955 m. kontrafakcija) “Giwenimą Szwencziau- 
sios Panos Marijes'' (7 leidimai spaudos draudi- 
mo metu ir trys leidimai po to). Yra dar keletas 
abejotinų knygų, kurios tebuvo išspausdintos po 
jo mirties, bet buvo jam priskiriamos, nors jis 
pats jų savo užrašuose ir nemini. 

Pasaulėtinės literatūros srityje jis pirmu lai- 
kotarpiu, kaip matėme, beveik visai nedirbo. 
Bet ir jos jis neignoravo. Ypač jis rėmė tuos jau- 
nuosius kunigus, kurie kaip tik pasaulietinės li- 
teratūros dirvoje rodė didelių gabumų—pirmoj 
galvoje Klemensą Kairį, kuris, deja, anksti iš- 
trėmime miręs, nebesuspėjo plačiau kaip poetas 
pasireikšti. Jis rėmė ir Antaną Baranauską, ku- 
rio giesmių jau buvo prie savo kantiškų pridė- 
jęs. Ragino jį poezijos neapleisti. Tuo žvilgsniu 
labai būdingas Valančiaus Baranauskui laiškas, 

1865 1 8 rašytas, kuriame jis baiminasi, kad šis 
dėl naujų jam atitekusių pareigų (“Anykščių 
Šilelio" autorius, ką tik buvo paskirtas Petrapi- 
lio akademijos proiesorium), nepamirštų Lietu- 
vos, juo labiau, kad, esą, nuo nepamenamų lai- 
kų anoji šalis (t. y. Lietuvos rytai) neturi savo 
rašytojų ir dėl to verčiasi žemaitiškomis knygo- 
mis. 'Laigi Baranauskas privaląs savo rašytojo 
jėgas atiduoti tautiečiams. 

Kaip jau matėme, tuo laiku Valančius palai- 
kydavo artimus ryšius ir su kitais pasaulietiniais 
lietuvių rašytojais — Ivinskiu, Daukantų, Ake- 
laičiu. Vienok savo plunksną jis skyrė vien ti- 
kybiniams dalykams. Bet lietuvių spaudą už- 
draudus, jis stojo į lietuvių tautos kultūrinę ko- 
vą ir pasaulėtiniais raštais, kurie ligi mūsų die- 
nų nenustojo savo reikšmės. Čia, matyti, jį pa- 
veikė ir tas faktas, kad negausūs tuo laiku pa- 
sauliečiai rašytojai buvo nustoję visai ką nors 
spausdinti, nes ir kelio į Prūsus nežinojo ir 
spausdinimui lėšų neturėjo. O išėjusi iš kaimo 
jaunoji karta dar nebuvo subrendusi. Veikė Va- 
lančių ir tai, kad, spausdinant nelegaliai Prū- 
suose, jam visai nereikėjo skaitytis ir su rusų 
cenzūra. Pirmasis jo pasaulietinis darbas buvo 
1867 m. išspausdintas tūkstančio dviejų šimtų 
“Patarlių Žemaiczių“ rinkinys. Tačiau tai nebu- 
vo jo originalus darbas, bet, A. Baranausko liu- 
dijimu, jis tas patarles buvo atrinkęs iš kunigo 
Miežinio sudaryto žodyno, kuris visas tebuvo iš- 
spausdintas po 30 metų. 1868 m. Valančius iš- 
spausdino pirmąją lietuvių kalba vaikams 
skiriamą “"Waiku kningelę“. Ji buvo parašyta 
dar 1864 m. Ją išspausdino su iliustracijomis. 
Tai buvo pirmoji iliustruota lietuviška knygutė 
(seniau tik vienas 1824 m. Zabičio elementorius 

turėjo ir kiek iliustracijų). Nepavyko išaiškinti, 
kas tas gana primityvias iliustracijas paruošė, 
bet visai galimas daiktas, kad jos pasiskolintos 
iš kokios lenkiškos knygelės. 1865 m. parašė ir 
1868 m. Joteikos slapyvardžiu išspaudsino “Pau- 
gusių žmoniu kningelę“. Ir čia jis skynė pirmuo- 
sius kelius, nes tai, greta Dovydaičio “Šiaulėniš- 
kio Senelio", buvo viena pirmųjų pasakojimo 
turinio lietuviškų knygų, skiriamų suaugusiems 
(apie pusantro šimto puslapių didumo). Šiame 
darbe apsčiai užfiksuota ir įvairių tikrų anų lai- 
kų gyvenimo faktų, apie kuriuos šiaip iš kitur 
neturime visai žinios. Kaip ir antrąją jo dalį su- 
darė 1872 m. parašytas “Pasakojimas Antano 
Tretininko". Valančius jau nebesuspėjo šio da- 
lyko išspausdinti. Apie 1889 m. šis rankraštis 
buvo patekęs i E. Volterio rankas, kuris Tilžės 
vokiškuose Mittteilunguose 1889 m. pateikė kiek 
autentiškų ištraukų. Patį rankraštį jis buvo per- 
siuntęs į Ameriką, kur jis buvo 1890 m. išspaus- 
dintas “Vienybėje Lietuvininkų“, o iš ten 1891 
m. išleistas ir atskira knyga. Deja, šis veikalas 
buvo išleistas ne toks, kokį jį buvo Valančius 
parašęs, bet “ištaisius ar, teisingiau pasakius, 
sudarkius J. Andziulaičiui jo kalbą. Vėliau nau- 
ji jo leidiniai nebuvo sutikrinti su originalu, ku- 
ris, berods, yra dingęs, tik toliau “taisyta" aną 
pirmąjį leidimą. Tuo būdu jo forma nuo pirmi- 
nio teksto dar labiau nutolo. Iš visų pasaulieti- 
nių Valančiaus raštų labiausiai išpopuliarėjo 
1869 m. parašytas ir 1869 m. pirmą kartą iš- 
spausdintas “Palangos Juzė“. Dar Valančiui gy- 
vam esant, šis kūrinys buvo du sykius pakarto- 
tas. 1878 m. išėjo, greičiausia, paties autoriaus 
seniau papildytas ir išplėstas leidimas. Šiame 
veikale idėta nemaža vertingos etnografinės me- 

džiagos, kiek liaudies dainų ir autentiškų paties 
Valančiaus eilėraščių ir giesmių. Ligi paskuti- 
niojo spaudos draudimo dešimtmečio šie keli 
veikalai buvo vienintelės beletristinės mūsų 
knygutės, labai pamėgtos ne vien liaudies, bet 
ir šviesuomenės. Tai buvo mūsų grožinės prozos 
pirmoji užuomazga. 
* 

Intensyvus, nenutrūkstamas darbas, gyveni- 
mas nuolatinėje gresmėje, kad ištrems, negalė- 
jo neigiamai neatsiliepti ir šiaip netvirtai jo 
sveikatai. Darbo nuolatos didėjo, o padėjėjų ma- 
žėjo. Sufraganui A. Beresnevičiui buvo leista 
atvykti iš Mintaujos Kaunan, tiktai vyskupui 
mirus. Daugelis įo jaunesniųjų ir jauniausiųjų 
padėjėjų buvo ar ištremti ar skiriami įvairioms 
atsakingoms pareigoms, dėl kurių jie negalėjo 
Kaune gyventi ar, ir čia gyvendami, nuo savo 
tiesioginių pareigų atitrūkti. Sveikata nuolatos 
silpnėjo, senoji šeimyninė kepenų liga labiau ir 
labiau pakirsdavo vyskupo fizines jėgas. Dar 
jis suspėjo paminėti savo 25 metų vyskupavimo 
sukaktį, bet 1875 m. gegužės 17 (naujuoju stiliu- 
mi — gegužės 29) Kaune, vyskupo rūmuose, 
toji niūraus XIX amžiaus Lietuvos horizonto 
ryškiausioji Žvaigždė amžinai užgeso. Gegužės 
21 (birželio 2 d.) jis buvo Kauno katedroje pir- 
mas Lietuvos vyskupų palaidotas. 

Medžiaga vyskupo Valančiaus biografijai. 
Vyskupo Valančiaus Žemaičių vyskupijos val- 
dymo laikams nušviesti svarbiausioji medžiaga 
yra tas daugelis tūkstančių dokumentų, sudariu- 
sių vadinamąjį Valančiaus archyvą, ligi 1940 m. 
saugomą Metropolijos archyve. Tais dokumen- 
tais atsirėmęs, prof. A. Alekna 1920 m. “Draugi- 

joje", 1921—1922 m. “Ganytojuje" ir 1921 m. 
“Mūsų Senovėje“ buvo išspausdinęs keliolika 
straipsnių, nušviečiančių atskirus vyskupo Va- 
lančiaus veiklos etapus. 1923 m. jie beveik me- 
chaniškai buvę sujungti į atskirą monografiją. 
Visa šio archyvo medžiaga savarankiškai teko 
savo laiku naudotis ir šiuos žodžius rašančiam. 
Tačiau Valančiaus archyvas apėmė ne visą iš 
Valančiaus laikų išlikusią oficialinę korespon- 
denciją ir susirašinėjimus, nes dar prieš pirmąjį 
pasaulinį karą vienas prolenkiškai nusistatęs 
Kauno dvasinės seminarijos profesorius dalį to 
archyvo medžiagos buvo slaptai iš čia išėmęs ir 
atidavęs Vilniaus Lenkų Mokslo Mėgėjų draugi- 
jos bibliotekai, kur ji ir buvusi laikoma ligi pas- 
kutiniojo karo. Tą Valančiaus archyvo naikini- 
mą ir skaidymą sustabdė tik vyskupas P. Kare- 
vičius. Jis įsakė visą archyvą sutvarkyti ir 
įrišti į atskirus tomus, kurių bus arti šimto. Šiuos 
žodžius rašančiam tai pasakojo pats a. a. arki- 
vyskupas Karevičius, kuris minėjo ir to profe- 
soriaus vardą. Bet ir šis jau yra miręs, tai ne 
mums jau jį teisti — jo vardą galime ir užmiršti. 

Svarbų šio archyvo papildymą galėjo suda- 
ryti Kauno gubernatoriaus, Vilniaus general-gu- 
bernatoriaus ir Vilniaus general-gubernatorijos 
žandarų archyvai, kuriuose vyskupo veikla bu- 
vo nušviečiama jau iš kitos pusės — rusiškai ad- 
ministracinės. Žymiausioji tų archyvų bylų da- 
lis, jų tarpe nemaža ir vyskupą Valančių liečian- 
čios medžiagos, 1915 m. buvo išgabenta į Rusiją 
ir ten žymi jų dalis 1917 m. buvo sunaikinta. 
Išlikusia dalimi teko ir man 1918 m. naudotis, 
lygiai kaip vėliau — išlikusia Kaune guberna- 
toriaus archyvo dalimi. Kai kas iš tos archyvi- 
nės, liečiančios M. Valančių, medžiagos buvo 

mano paskelbta 1921-1922 m. “Mūsų Senovėje''. 

Kitą didelės vertės medžiagą teikia paties 
vyskupo sau, ne spaudai užrašai, kurių plačias 
ištraukas, išverstas iš lenkų kalbos į lietuvių, 
J. Tumas buvo paskelbęs 1899—1903 m. “Tė- 
vynės Sarge"“, 1900—1901 m. “Žinyčioje? ir 
1903 m. “Dirvos Žinyne". Šį vertimą iš naujo 
ištaisęs ir pridėjęs kiek komentarų 1929 m. J. 
Tumas buvo išleidęs kaip “M. Valančiaus Pasta- 
bas pačiam sau“. J. Tumas, šį naują tų ištraukų 
leidimą ruošdamas, savo rankose neturėjo tuo 
laiku užsimetusių autentiškų vyskupo užrašų, tai 
į šį leidinį buvo įsibrovę nemaža ir klaidų ir ne- 
tikslumu. Vėliau Valančiaus “Pamigtnik domo- 
wy'' buvo surastas. 1938 m. man teko “Mūsų 
Senovėje" paskelbti keletą tokių užrašų, kurių 
J. Tumas nebuvo išvertęs, ir atitaisyti nemaža 
J. Tumo vertimo klaidų. 1940 m. toje pačioje 
“Mūsų Senovėje“ buvau išspausdinęs santrau- 
ką visų Valančiaus rankraščio “Rozmaite Wia- 
domosci'' užrašų. Kaip tik tuo laiku rankraštis 
buvo surastas. Iš jo J. Tumas buvo pateikęs ,pa- 
lyginti, labai nedaug ištraukų. Keletą autentiš- 
kų ištraukų iš Valančiaus užrašų knygų 1902 m. 
buvo davęs kun. A. Dambrauskas-Jakštas lenkų 
žurnale “Kwartalnik Teologiczny“. 

Įvairiu laiku buvo paskelbta nemaža priva- 
tinės bei viešaisiais reikalais vyskupo korespon- 
dencijos su įvairiais lietuviais ir net nelietuviais 
veikėjais, rašytojais, mokslininkais (Daukantui, 
nors žymiausioji dalis Valančiaus laiškų Dau- 
kantui dingo; P. Kuršaičiui, L. Geitleriui, J. K. 
Gintilai, A. Baranauskui, Pabrėžos Valančiui), 
tačiau išlikusi jo įdomi korespondencija su spaus- 
tuvininku Zavadzkiu (11 laiškų iš 1852—1961 
m.) nebuvo išspausdinta. Juos visus nurašęs mMa- 

niau išspausdinti “Mūsų Senovėje“, tačiau dėl 
karo tai nebuvo įvykdyta, ir patys nuorašai din- 
go. Aštuonių blaivybės “gromatų" rinkinį buvo 
1915 m. atskira knygute išleidęs J. Tumas, o aš- 
tuonias jo lietuviškas “gromatas“, daugiausia 
atskiroms parapijoms rašytas, teko jau man iš- 
spausdinti 1938—1939 m. “Mūsų Senovėje“. 
Dar vieną tokią “gromatą'"' išspausdino J. Sta- 
kauskas 1938 m. “Tiesos Kelyje“. Tačiau J. S. 
Dovydaitis buvo pirmasis išspausdinęs 10 įvairių 
vyskupo “gromatų" antroje ir trečioje “Šiaulė- 
niškio Senelio" dalyje (1861—1864 m.) ir “Gyve- 
nime Stepo Raudnosio“ (išspausdintame tiktai 
1895 m.). 

Be jau minėto “Antano Tretininko Pasako- 
jimo“, kitų anksčiau nežinomų Valančiaus teks- 
tų buvo tik vieno Mykolo Biržiškos 1911 m. “Lie- 
tuvių Tautoje'“ paskelbta iš rankraščio tas “Že- 
maiczių Wiskupistes" skirsnelis, kuris buvo dva- 
sinės cenzūros išbrauktas. Šiaip pilnas Valan- 
čiaus raštų rinkinys nebuvo išleistas, tik nuo 1901 
m. ryšium su 100 metų gimimo sukaktimi pra- 
dėta naujais leidimais spausdinti jo tikybinės ir 
pasaulietinės knygas, nors, dažniausia, taip “iš- 
taisytas“, kad kitur negalima nei autoriaus kal- 
bos nei stiliaus pažinti. 1929 m. J. Tumas kny- 
goje “M. Valančius. Maskoliams Katalikus per- 
sekiojant“ pakartojo anas 1867—1869 m. politi- 
nes tikybines brošiūras, o 1931 m. J. Balčikonis 
“Valančiaus raštuose“ pakartojo jo pasaulieti- 
nius raštus (“Vaikų knygelę", “Paaugusių žmo- 
nių knygelę", “Palangos Juzę" ir “Antano Treti- 
ninko Pasakojimus“). 

Ne vien lietuvių kalba literatūra apie Valan- 
čių apima keletą šimtų pozicijų, tačiau daugiau- 
sia ji nieko naujo į Valančiaus biografiją neįne- 

ša. Kiek didesnę reikšmę turi Valančiaus amži- 
ninkų raštai, nes tai buvo gyvųjų jo veiklos liu- 
dininkų parodymai. Čia minėtini lenkiškai 1883 
m. išspausdinti bendri T. Dobševičiaus atsimini- 
mai, kuriuose nemaža rašoma ir apie Valančių, ir 
to paties Dobševičiaus 1848 m. D. Eitwido slapy- 
vardžiu išspausdinta “Žemaičių Vyskupystės“ 
recenzija; B. Smigelskio “Kritika Žemaičių Vys- 
kupystės' ir “Atsiminimas apie Žemaičių vysku- 
pystę“, išversti į lietuvių kalbą, tebuvo išspaus- 
dinti 1911—1912 m. “Draugijoje". 1875 m. žur- 
nale “Przegląd Katolicki" išspausdintas J. Rač- 
kausko 25 metų Valančiaus vyskupavimo sukak- 
ties paminėjimas ir platus jo nekrologas, kuris 
buvo išverstas 1901 m. “Tėvynės Sarge“. Taip 
pat minėtinas M. Akelaičio straipsnis apie Va- 
lančių 1861 m. laikraštyje “Kurjer Wilenski? 
dar keletas lenkiškai 1875 m. išspausdintų nek- 
rologų. Šiaip iš literatūros apie Valančių nema- 
ža naujos ir anksčiau nežinomos medžiagos pa- 
teikia savo prancūziškos monografijos apie 
“Apaštalų Sostą ir Rusiją" antrame tome A. 
Boudou. Ją šiame rašinyje teko kiek naudoti iš 
lenkiško, 1930 m. pasirodžiusio vertimo (“Sto- 
Tica Apostolska a Rosja"). Nemaža autentiškos, 
iš archyvų išrankiotos medžiagos pateikia ir vys- 
kupas P. Kubickis savo didžiulio darbo “"Bojow- 
nicy kaplani'“ II dalyje 1 tome, išleistame 1936 
m. 

Vysk. Valančiaus atvaizdas. Yra išlikusių 
keletas autentiškų vyskupo fotografijų. Jų vie- 
noje jis nusifotografavo kartu su visa Žemaičių 
vyskupijos kapitula, turėdamas greta savęs kaip 
tik aną pralotą Bytautą, su kuriuo kartu važiuo- 
damas, jis vos nebuvo prigėręs. Jo gi portreto du 
varijantus buvo išspausdinęs žinomas “Vilniaus 

Albumo“ leidėjas Vilčinskis. Nėra žinios, kas 
tuos portretus piešė; galimas daiktas, kad tas 
pats Vilniaus lietuvis tapytojas Jonas Zienke- 
vičius, kuris piešė ir Daukanto portretą. Tačiau 
Vilčinskiui atsiuntus į Varnius pirmąjį jo at- 
vaizdą, jau raižinyje atmuštą, vyskupo raštinė 
buvo griežtai jį sukritikavusi, nes, esą, jis visai 
į vyskupą nepanašus (tai yra tas pats atvaizdas, 
kurį, pasiskolinęs iš Vytauto Didžiojo Universi- 
teto Bibliotekos, J. Balčikonis buvo prie Valan- 
čiaus raštų pridėjęs). Tuomet buvo pagamintas 
antras atvaizdas, kuris ir raštinę patenkino. 


99 


